ގދ.ވާދޫން މީހެއްގެ ސައިކަލު ފަހަތަށް ޖިންނިއެއް އެރި ކަމަށް ބުނާ ވާހަކަ، އޭނާގެ ދުލުން – Dhen.mv\nގދ.ވާދޫން މީހެއްގެ ސައިކަލު ފަހަތަށް ޖިންނިއެއް އެރި ކަމަށް ބުނާ ވާހަކަ، އޭނާގެ ދުލުން\nޢާލިމް އަބްދުއްލަތީފް November 3, 2020 - 8:13 pm\nމީސްމީޑިއާގަައި ދާދި ފަހުން ދައުރުވި ފޮޓޯއެކެވެ. މީހެއްގެ ސައިކަލު ފަހަތަށް ޖިންނިއެއް އަރާ އިންނަ މަންޒަރު ދައްކުވައިދޭ ފޮޓޯއެކެވެ. ދުންކޮޅެއްގެ ސިފައިގައި އިން ރޫހާނީ އެއްޗެއްހެން ފޮޓޯއަށް ބަލާލުމުން ހީވިއެވެ. އެއީ ކޮން ރަށެއްގައި ހިނގި ކަމެއްތޯ ބަލާލުމުގެ ޝައުގު ހިތުގައި އުފެދިއްޖެއެވެ.\nކުރި މަސައްކަތުން އެއީ ހުވަދު އަތޮޅު ވާދޫގައި ހިނގި ކަމެއްކަން އެނގިއްޖެއެވެ. ފޮޓޯ ނަގާފައިވާ ހިސާބަކީ މީހުން ދިރިއުޅޭ ހިސާބެއް ނޫނެވެ. އެއީ ރުއްގަނޑެކެވެ. މީގެ ކުރިން ރޫހާނީ ކަންތައްގަނޑެއް އެ ތަނުގައި ހިނގާ އެކަމާ ބިރުން ހުން އައިސް މީހަކު މަރުވި ކަމަށްވެސް އެ ރަށު މީހުން ބުނެ އުޅެއެވެ. އެ ރުއްގަނޑަށް ވާދޫ މީހުން ކިޔާ އުޅެނީ "އަލިޔާ މެރިޔާ" ރުއްގަނޑެވެ.\nއެއީ ކޮން ރަށެއްތޯ ބަލާލައިގެން އެކަނި ހިތްހަމައެއް ނުޖެހުނެވެ. އެ ސައިކަލު ދުއްވަން އިން މީހާއާ ގުޅާލާ ވާހަކަ ދައްކާލާ ހިތްވިއެވެ. ކަންވީގޮތް އޮޅުން ފިލުވަަން ބޭނުން ވިއެވެ. އެހެންކަމުން ރަހުމަތްތެރިއެއްގެ އެހީގައި އޭނާގެ ނަންބަރު ވެސް ހޯދައިފީމެވެ. ގުޅިއިރު ފޯނު އޮތީ ނިއްވާލާފައެވެ. ދުވަހުގެ އެކި ވަގުތުތަކުގައި އަހަރެން އޭނާއަށް ގުޅަމުން ދިޔައީމެވެ. ނަމަވެސް ބުނަނީ ފޯން ނިއްވާލާފައިވާ ކަމަށެވެ.\nއަހަރެން މާޔޫސްވީ ކަންވީ ގޮތް އޮޅުން ފިލުވާލަން އެހާ ބޭނުންވެފައި ހުއްޓާ އޭނާގެ ފޯނަށް ގުޅޭ ގޮތް ނުވުމުންނެވެ. އެ މާޔޫސްކަން މަތީގައި އަހަރެން ނިދަން އޮށޯތީމެވެ. ނުނިދި އެނދުމަތީގައި ފުރޮޅި ފުރޮޅި އޮއްވާ އަހަރެންގެ ފޯނަށް މެސެޖެއް އައެވެ. ބަލާލިއިރު އޭނާގެ ފޯން ހުޅުވިކަމަށް އައިސްފައިވާ މެސެޖެކެވެ. އޭރު ގަޑިން މެންދަމުން އަލިވެ2ޖަހަނީއެވެ.\nގަޑިއަކަށް އަހަރެން ފަރުވާލެއް ނުބަހައްޓަމެވެ. ވަގުތުން އެ ނަންބަރަށް އަހަރެން ގުޅައިފީމެވެ. ނަސީބު ކަންދިމާކުރި ގޮތް ވަރަށްވެސް ރަނގަޅެވެ. އޭނާ ވަގުތުން ފޯނު ނަގައިފިއެވެ.\nމީސްމީޑިއާގައި މި ފޮޓޯ ދައުރުވަމުންދާތީ އެކަމާ ބެހޭގޮތުން އިތުރަށް އޮޅުން ފިލުވާލަން ގުޅާލީ ކަމުގައި އަހަރެން ބުނީމެވެ. އޭނާ އެވާހަކަ އަހަރެންނަށް ކިޔައިދޭން ފެށިއެވެ.\nއެއީ އާދައިގެ މަތިން ރައްޓެހިންނާއެކު ދުއްވާލަން ދިޔަ ރެއެއް ކަމަށް އޭނާ ބުންޏެވެ. އެގޮތުން އެރޭ ދުއްވާލަން ދިޔައީ5މީހުން ކަމަށާއި ދުއްވަމުން ދުއްވަމުން ގޮސް ރަށުގެ ނާމާންކަމަށް ބުނާ ހިސާބަށް ވެސް ދެވުނީ ކަމަށް އޭނާ ކިޔައިދިނެވެ. އަދި އެހިސާބުން ދުއްވަމުން ދަނިކޮށް އޭނާގެ ސައިކަލު ފަހަތުގައި ދުއްގަނޑެއް ހުރިހެން އޭނާއަށް ހީވާން ފެށިއެވެ.\nއެ ވަގުތު އޭނާގެ ސައިކަލު ފަހަތުގަައި އެއްވެސް މީހަކު ނެތެވެ. އަދި ދުންގަނޑެއް އިންކަން އިހުސާސްވާން ފެށުމުން ރައްޓެހިން ނެގި ފޮޓޯ މީސްމީޑިއާގައި ދައުރުވަމުން އެދަނީއެވެ.\nއެފޮޓޯގައި ޖިންނި އޭނާގެ ކޮނޑުގައި އަތް އަޅުވާލައިގެން އިންހެން ހީވިޔަސް އޭނާއަށް އެކަން އިހްސާސް ނުވާ ކަމުގައި ބުންޏެވެ. ނަމަވެސް ފަހަތުގައި އެއްޗެއް އިން ކަމުގެ އިހްސާސް އޭނާއަށް ކުރެވެމުން ދިޔައެވެ.\nއެ ފޮޓޯ އަކީ ފޮޓޯޝޮޕް ކޮށްފައިވާ ފޮޓޯއެއް ކަމަށް ގިނަ ބަޔަކު ބުނި ނަމަވެސް އެކަން އޭނާ ދޮގު ކުރެއެވެ. އެއީ ހަގީގަތުގައިވެސް ހިނގި ހާދިސާއެއް ކަމަަށް އޭނާ ކިޔައިދިނެވެ.\nމި ކަމުގެ ފަހަތުގައިވާ ހަގީގަތެއް އަހަރެންނަކަށް ވެސް ނޭނގެއެވެ. މިއީ އޭނާ އެވާހަކަ ކިޔައިދިން ގޮތެވެ.\nޖިންނި އަރާތަ ފޮޓޯއަށް؟؟؟\nއެެ ކެމެރާާ މޮޑެލްް އިނގޭތަ\nއެއީ އެޑިޓްކޮށްފަ އިންނަ ފޮޓޯއެއް މީހުން މޮޔަ ހައްދަނީތަ\nޗަކޮެއި ސޭކަލު ފަހަތައް އެރީމޭ ޗައެއްއިނގޭނީ\nކަޅު ތުނި ތުނި ޖިންނިއެއް. އޭނާގެ ކޮނޑުގާއަތްއަޅައިގެން\nމަގު ކޮޅުންވެސް އެފެންނަނީ ކޮރުޖަހަމުން އަންނަ އެހެން ޖިންނިއެއް ދޯ. ޒޫމް ކޮއްލާފަ ބަލާލަބަލަ. ލޯލައިޓްގަ ސްލޯ ށަޓާ ފޮޓޯ ނެގީމަ ތިފާޑުފާޑަށް ފޮޓޯ ނެގޭނެ. ނެގޭ ކޮންމެ ފޮޓޯއަކީ ޖިންނިތަ. ބޯހަލާކު\nތިކިޔަނީ ވާދޫގެ ވާހަކަ ނޫން ހެން އަޅުގަޑަށް ހީވަނީ\nތިފޮޮޓޯނެގީ ވާދޫ ދޫރެސްޢައްޔާ ތީއެޑިޓެއް ސައިކަލް ދުއްވަން އިނީ ގައްދޫ ޖަމްބެ\nތީ ހާދަ ކަންނެތް ޖިންނިިއެކޭ ދޯ !!!\nއަނެއްކަ ވަރަށް ފަލަ ދޯ �\nއސައިކަލު ދުއްވަން އިނީވެސް ޖިންނިއެއް ނޫންބާ؟\nމިހާރު އުޅޭޖިއްނި ތަކަށް އިންސްޓޯލް މަންޓަށް ސައިކް ނުލިބޭތީ ތިހެން ތިވަނީ ، އެގޮލާމެން ވެސް ސައިކް ދުއްވަން ބޭނުންވާނެ އެއްނޫން\nއެއް ސައިކަލް ފަހަތުން އަނެއް ސައިކަލްއއ އަލި އަޅުވާލީމަ ހިޔަނިތައް ހުންނާނީ އެކަހަލަ ގޮތަކައް. ދެން ހަމަ ފޮޓޯ ނަގަންވީ އެޑިޓެއް ކުރާކަށް ނުޖެހޭނެ\nޖިންނި އަރާނެ ފޮޓޯއަށް އޭގެ ފްރެކްއެންސީ އެވަގުތެއްގައި ހުންނަ ގޮތަކުން، ލޮލައްވެސް ފެނިދާނެ ، އިންފްރާ އަށް އަދި މާ ފަސޭހައިން ފެންނާނެ\nއެ އުެތީ ވައިރަލް ވެފަ���\nވާދޫގައި ކަރަންޓުގައި ޖެހިގެން ބިދޭސީ މަސައްކަތްތެރިއެއް މަރުވެއްޖެ\nމީސްމީޑިއާގައި މީހުންގެ މަރުގެ ހަބަރު ހިއްސާ ކުރުން: މަރުވި މީހާގެ މައުލޫމާތު ހިއްސާ ކުރުން މުހިންމު!\nމުސްލިމުންގެ ކިބައިގައި މިބަލިކަށިކަން ހުރުމުން މާތް ﷲ ލޯބިވެ ވޮޑިގެންވާކަން އެނގޭ ހެއްޔެވެ؟\nނާޒިމް ތަޅުމުގައި ނެތީސް، އޭނަގެ ސިސްޓަމުން އެހެން މެންބަރަކު ވޯޓު ދީފި


ކެޓީ ޕްރައިސް ރާއްޖޭގައި ހުއްޓާ ބަނގުރޫޓުވަނީ ! – Dhuvas Online\nކެޓީ ޕްރައިސް ރާއްޖޭގައި ހުއްޓާ ބަނގުރޫޓުވަނީ !\nރާއްޖޭގައި ޗުއްޓީ ހޭދަކުރަމުން އަންނަ އިނގިރޭސިވިލާތުގެ ލަވަކިޔުންތެރިޔާ، ވިޔަފާރިވެރިޔާ، މޮޑެލް އަދި މީޑިއާ ޕާސަނަލިޓީ ކެޓީ ޕްރައިސް ރާއްޖޭގައި ހުރެ ބަނގުރޫޓިވިކަން އިއުލާނުކޮށްފާނެކަމުގައި ބެލެވިއްޖެއެވެ.\nމިހެން ބެލެވިފައިމިވަނީ އޭނާ ބަނގުރޫޓުވެއްޖެކަމަށް ކަނޑައަޅައިދިނުމަށް ކޯޓަށް ވައްދާފައިވާ މައްސަލައިގެ އަޑުއެހުމެއް މިއަދަށް ތާވަލުކޮށްފައިވުމުންނެވެ. އެ އަޑުއެހުމުގައި ކެޓީ ބައިވެރިވަނީ ރާއްޖޭގައި ހުރެގެން ޒޫމް މެދުވެރިކޮށެވެ.\nކެޓީގެ މެނޭޖަރު މިކަން ހާމަކޮށް ބުނެފައިވަނީ ކެޓީ ރާއްޖޭގައި ޗުއްޓީ ހޭދަކުރަމުން އެ އަންނަނީ އޭނާގެ ފައިސާއިން ނޫން ކަމަށެވެ. އެއީ އޭނާގެ ލޯބިވެރިޔާ ކާލް ވުޑްސްގެ ފައިސާއިން ކަމަށެވެ.\nކެޓީ ވަނީ އޭނާ ބަނގުރޫޓުވެފައިވާކަން މިދިޔަ އަހަރުގެ ނޮވެމްބަރުގައި އިއުލާނުކޮށްފައެވެ. ނަމަވެސް ކޯޓު މަރުހަލާގައި އަދި އިއުލާނުކޮށްފައެއް ނުވެއެވެ. ނޮވެމްބަރުގައި ބަނގުރޫޓު ހާލަތު އިއުލާނުކުރި ފަހުން އޭނާ ވަނީ ފަސް ގައުމަކަށް ޗުއްޓީއަށް ގޮސްފައެވެ.\nކުރީގައި މިލްކިއްޔާތުގައި 40 މިލިޔަން ޕައުންޑް ހުރި ކެޓީ ބެންކްރަޕްޝީ އިއުލާނުކުރަން މަސައްކަތްކުރަމުން އަންނައިރު އޭނާ ބުނެފައިވަނީ މިހާރު މިލްކިއްޔާތުގައި ހުރީ ހަމަ އެކަނި ގެއެއް ކަމަށާއި އޭނާ ލޫޓުވާލާފައިވާކަމަށެވެ.\nކެޓީ ޕްރައިސް އާއި އޭނާގެ ލޯބިވެރިޔާ ކާލް ޗުއްޓީއަށް ރާއްޖެއައިސް ރާއްޖޭގައި އުޅޭއިރު، ރާއްޖޭގައި ތިބެ ދަރިއަކު ހޯދުމުގެ މަސައްކަތް ކުރަމުން އަންނަ ކަމަށް އެ ދެ ލޯބިވެރިން ވަނީ ބުނެފައެވެ. ދަރިއަކު ހޯދުމުގެ މަސައްކަތް ކުރަމުން ދާކަށް އިއުލާނުކޮށްފައިވާއިރު ރާއްޖޭގައި ޗުއްޓީ ހޭދަކުރަމުން އަންނަނިކޮށް ކެޓީގެ ދަތްކޮޅު ވަނީ ވެރިފައެވެ.\nއެ ދަތްޕިލައަކީ އެ ދެ ލޯބިވެރިން އެންމެ ފަހުން ތުރުކީއަށް ކުރި ދަތުރުގައި ތުރުކީން ޖެހި މަސްނޫއީ ދަތްޕިލައެއް ކަމަށް ކެޓީގެ މެނޭޖަރު ބުނެފައިވެއެވެ.\nDhai kolhu veruniyye, suhboo,,,, dhari ay Hoadhan nuverigen ulhenikoh Dhai kolhu verunee\nDhai kolhu dho veruny\ntag profile:” އިނގިރޭސިވިލާތުގެ ލަވަކިޔުންތެރިޔާ، ވިޔަފާރިވެރިޔާ، މޮޑެލް އަދި މީޑިއާ ޕާސަނަލިޓީ ”\n?what kind ofabankruptcy is that\nއިއްޔެ މާލޭ ފަޅުތެރޭގައި މަރުވެފައި އޮއްވަ ފެނުނު މީހާ މޫދަށް އެރުނީ އަމިއްލައަށް!\nބޮލީވުޑްގައި ދަރިން ތަރުބިއްޔަތު ކުރުމުގައި ކަރީނާ ވަރެއް ނެތް!\nއަގުބޮޑު ތަކެއްޗަށް ހިތްކިޔާ ފިރިހެނުންނަށް ވުރެ އަންހެނުން ގިނަ: ދިރާސާ\nޗެމްޕިއަންސް ލީގް: ޔުވެންޓަސް ގަދަ 16 އިން ޖާގަހޯދިއިރު، ރޮނާލްޑޯއަށް ރެކޯޑެއް !


SunOnline: Cambridge Muslim College\nއަޙުމަދު މާޖިދު 21 Jan 2021, 09:48\nމިއަދު އަޅުގަނޑުމެންގެ ގައުމަށް ކުރިމަތި ވެފައި ވާ އެންމެ ބޮޑު އެއް މައްސަލަޔަކީ، މާތް ވެގެންވާ އިސްލާމް ދީން އަޅުގަނޑުމެންގެ އަތުން ބީ ވަމުން ގެއްލެމުން ދާ ދިޔުމެވެ.\nއިސްލާމް ދީން އަޅުގަނޑުމެންގެ ގައުމުގައި ނިކަމެތި ވަމުން ދަނީ އެތައް ސަބަބުތަކަކާ ހުރެއެވެ. އެއް ސަބަބަކީ އިސްލާމް ދީނާ ދެކޮޅަށް ހުޅަނގުގެ އެކިއެކި ފަރާތްތައް އިސް ވެތިބެގެން ފަތުރަމުން ދާ ޕްރޮޕެގެންޑާގެ ދަލުގައި ޖެހި، އަޅުގަނޑުމެންގެ ތެރެއިން އެތައް ބަޔަކު ދީނާ ދުރުހެލި ވަމުން ދިޔުމެވެ. އަނެއް ސަބަބަކީ އެކިއެކި ސިޔާސީ މަގުސަދުތަކުގައި ދީން ގުރުބާން ކޮށް، ދީނުގެ ދުޝްމަނުންނާ ގުޅިގެން އަޅުގަނޑުމެންގެ މުޖުތަމައުން ދީނުގެ ބާރު ކަނޑުވައިލުމަށް މަސައްކަތް ކުރާ ޚާއިނުންތަކެއްގެ މަސައްކަތެވެ. އަނެއް ސަބަބަކީ އަޅުގަނޑުމެންގެ ދަރީންނަށް އިސްލާމް ދީން ހަގީގީ މާނައިގައި އުނގަންނައިނުދެވި، ކުޑަ އިރުއްސުރެ ހުޅަނގުގެ ކްރިސްޓިއަން ނުވަތަ އަލްމާނީ އަދަބިއްޔާތާއި ފިލްމު ފަދަ ތަކެތީގެ ވަސީލަތުން ކުދީންގެ ސިކުނޑި ހުޅަނގުގެ ފިކުރަށް ދޮވެލެވޭކަމެވެ.\nނަމަވެސް މި ހުރިހައި ސަބަބުތަކަކަށް ވުރެ ވެސް މުހިއްމުކަން ބޮޑު ސަބަބަކީ، އިސްލާމް ދީން އެ ދީނުގެ ހަގީގީ އުސޫލުތަކާ އެކު އަޅުގަނޑުމެންނަށް އުނގަންނައިދޭނެ ދީނީ އިލްމުވެރީން ނެތުމެވެ. ހަރުދަނާ އިސްލާމީ ތައުލީމީ ނިޒާމެއް އަޅުގަނޑުމެންގެ ތެރޭގައި ނެތުމެވެ. އިސްލާމީ އަޚްލާގިއްޔާތާއި ރޫހާނިއްޔަތުގެ އަލިކަން މުޖުތަމައުގައި ފަތުރާނެ ހަރުދަނާ އިސްލާމީ ޝަޚްސިއްޔަތުތަކެއް އަޅުގަނޑުމެންގެ ތެރޭގައި ނެތުމެވެ.\nއަޅުގަނޑުމެންގެ ތެރޭގައި އިސްލާމް ދީނުގެ އާލިމުންގެ ގޮތުގައި ތިބި މީހުންނަކީ ވަކި ގައުމެއްގައި އޮންނަ ވަކި މަޒުހަބެއްގެ އުސޫލުތައް ފިޔަވައި އެހެން ހުރިހައި ގޮތްތަކަކީ މަގުފުރެދުން ކަމުގައި ދެކޭ ބަޔަކު ކަމުގައި މިއަދު ވަނީ ވެފައެވެ. އެމީހުންނާ ތަފާތު ވިސްނުންފުޅެއްގެ އިލްމުވެރިޔަކު ހުންނެވިޔަސް، އެ ބެއިފުޅެއްގެ ބަސްފުޅަކީ "ބޮޑު ޝައިތާނެއް ނުވަތަ ޑރ. އިބިލީހެއްގެ ވަސްވާސް" ކަމުގައި ދަނީ ސިފަ ކުރެވެމުންނެވެ. އެންމެ ރީތި މިސާލަކީ ޝަހީދު ޑރ. އަފްރާޝީމަށް ކުރިމަތި ލައްވާން ޖެހިވަޑައިގަތް އަނިޔާތަކެވެ. މި ދަންނަވާ މީހުން ވަނީ ޑރ. އަފްރާޝީމް ދުނިޔޭގައި ހުންނެވި އިރު، އެމަނިކުފާނު ބަދުނާމު ކޮށް، އެމަނިކުފާނުގެ އަގު ވައްޓައިލައި، އެމަނިކުފާނުގެ ބަސްފުޅަކީ ރައްޔިތުން އިތުބާރު ނުކުރާ އެއްޗަކަށް ހެދުމަށް ޓަކައި އެކި ގޮތްގޮތުން، ނިހާޔަތަށް ހުތުރު އަދި ދަށުދަރަޖައިގެ އަމަލުތައް ހިންގައިފައެވެ.\nއަޅުގަނޑުމެންގެ ގައުމުގެ އެންމެ މުހިއްމު ތަރިކަ، އަދި ދިވެހި ގައުމުގެ ސަލާމަތާއި ފާގަތިކަމުގެ އެންމެ ވަރުގަދަ އަސާސް، އަދި ދިވެހި ގައުމިއްޔަތުގެ އެންމެ ވަރުގަދަ ބިންގާ ކަމުގައި ވާ މާތް ވެގެންވާ އިސްލާމް ދީނަށް އަޅުގަނޑުމެންގެ ގައުމުގައި ކުރިމަތި ވަމުންދާ ތަހައްދީތަކާ ކުރިމަތި ލުމަކީ އަޅުގަނޑުމެން އެންމެންގެ މައްޗަށް އޮތް ބޮޑު ވާޖިބެކެވެ. އެ ވާޖިބު އަދާ ކުރުމުގެ ގޮތުން އެންމެ ފުރަތަމަ އަޅުގަނޑުމެން ކުރާން ޖެހިފައި އޮތް މަސައްކަތަކީ، ހަރުދަނާ އިސްލާމީ އިލްމުވެރީންތަކެއް އުފެއްދުމާއި، އެ ބެއިފުޅުންގެ ބެއްލެވުމުގެ ދަށުން ދިވެހިރާއްޖޭގެ އިސްލާމީ ތައުލީމުގެ ނިޒާމު މުރާޖައާ ކޮށް ތަރައްގީ ކުރުމުގެ މަސައްކަތެވެ. މި މަސައްކަތުގައި އިސްލާމީ ދުނިޔޭގެ ވަރުގަދަ އިލްމީ މުއައްސަސާތަކުގެ އެހީތެރިކަން ހޯދުން ވަރަށް މުހިއްމެވެ. ޚާއްސަކޮށް މިސްރުގެ ޖާމިޢުލް އަޒްހަރުގެ އެހީތެރިކަމެވެ. ނަމަވެސް މި މަސައްކަތުގައި އަޅުގަނޑުމެން އެންމެ ބޮޑަށް މި ވަގުތު އެ ތަނަކާ ގުޅިގެން މަސައްކަތް ކުރާން ޖެހޭ ކަމަށް ފެންނަ ތަނަކީ އިނގިރޭސި ވިލާތުގެ ކެމްބްރިޖް މުސްލިމް ކޮލެޖެވެ.\nކެމްބްރިޖް މުސްލިމް ކޮލެޖަކީ 2009 ވަނަ އަހަރު އިނގިރޭސި ވިލާތުގައި ގާއިމު ކުރެވުނު މުސްލިމް ތައުލީމީ މުއައްސަސާއެކެވެ. އެތަނުގެ ބާނީ އަކީ އިނގިރޭސި ވިލާތުގެ މަޝްހޫރު މުސްލިމް އިލްމުވެރިޔާ ޝައިޚް ޢަބްދުލް ޙަކީމް މުރާދެވެ. އެ ތަން އުފެއްދުނު މަގުސަދަކީ އިނގިރޭސި ވިލާތުގައި އިސްލާމީ ތައުލީމާއި އިލްމު ކުރި އެރުވުމާއި، އިސްލާމީ މުޖުތަމައުގެ ދީނީ ލީޑަރުން އުފެއްދުމެވެ. އެ ކޮލެޖުން އިސްލާމީ އިލްމުތަކުގެ ޑިޕްލޮމާ އަދި ފުރަތަމަ ޑިގްރީ ކޯސްތައް ހިންގައެވެ.\nމިހާރު އަޅުގަނޑުމެންގެ ނިޒާމުތަކުން ދެވޭ ދީނީ ތައުލީމާއި، އަޅުގަނޑުމެންނަށް އިވޭ "ދަރުސްތަކުން" ފާހަގަ ކުރެވޭ އެންމެ ބޮޑު މައްސަލަޔަކީ އިސްލާމް ދީނުގެ ރޫހާނިއްޔަތާއި އަޚްލާގިއްޔަތަށް ދޭން ވާ ހަގީގީ މަގާމު ދީފައި ނެތުމެވެ. ނަތީޖާއެއްގެ ގޮތުން، ދީނުގެ އަޅުކަމުގެ ކަންތައްތަކާ ގުޅޭ ތަފްސީލީ ހުކުމްތަކާ ހުރެ ވެވޭ އަރައިރުންތަކަށް އެތައް ވަގުތެއް ބޭކާރު ވެގެން ދެއެވެ. އެ ކަންތައްތަކެއްގެ ޝަރުއީ ހުކުމާ މެދު އިޚްތިލާފު އޮތް ކަންތައްތަކުގައި، ވަކި ބައެއްގެ ނަޒަރިއްޔާ އެންމެންގެ މައްޗަށް ގަދަބާރުން ފެއްތުމަށް ކުރެވޭ ހަރުކަށި މަސައްކަތްތަކުގެ ސަބަބުން، ދީނީ ތަހުރީކުގެ ހުރުމަތާއި ޝަރަފަށް ވެސް ދަނީ ހުތުރު ލިބެމުންނެވެ. އިންސާނީ ބުއްދިޔާއި އެ ބުއްދީގެ މަގާމާ މެދު، ވަކި ބަޔަކު ދެކޭ ގޮތްތަކެއް އެއީ ދީނުގައި އޮތް ހަމައެކަނި ގޮތް ކަމުގައި ބުނެ ދެކެވޭ ވާހަކަތަކުގެ ސަބަބުން، އިސްލާމް ދީނަކީ ބުއްދި ދެކެ ބިރު ގަންނަ ދީނެއްގެ ގޮތުގައި ދަނީ ނަން ވަމުންނެވެ. ކީރިތި މާތް ނަބިއްޔާގެ ސުންނަތަށް ނިސްބަތް ކޮށް، އަނބިމީހާޔަށް ވަގަށް އެހެން މީހުންނާ އިނުމާއި، އަނބިމީހާ ހިތުގައި ޖައްސައި ނިކަމެތި ކޮށްފައި ދެވަނަ ތިންވަނަ ކައިވަނި ކުރުމާއި، ސުންނަތަށް ނިސްބަތް ކޮށް ބޭރުފުށުގެ ކަންކަމަށް ފޯކަސް ކޮށްގެން ސުންނަތުގެ ޝަރަފާއި އަބުރަށް ހިރަފުސް އުކުން ފަދަ ކަންކަން ވަނީ އާއްމު ވެފައެވެ. އިސްލާމީ ޝަރީޢަތް ގާއިމު ކުރުމަކީ ކީރިތި ޤުރްއާނުގައި އޮތް ބައެއް ޙުކުމްތައް ތަންފީޛު ކުރުން އެކަނި ކަމަށް ރައްޔިތުންގެ ބޮލަށް ވަންނަ ގޮތަށް ދައްކާ ވާހަކަތަކުގެ ސަބަބުން، އިސްލާމީ ޝަރީޢަތް ހެޔޮ ގޮތުގައި ތަންފީޛު ކުރުމުގެ މަސައްކަތަށް އޮތް ގޮންޖެހުންތައް ދަނީ ދުވަހެއް ދުވަހަކަށް ބޮޑު ވަމުންނެވެ. އިސްލާމީ ފިޤުހާއި އިސްލާމީ ޝަރީޢަތުގެ ތަފާތާ މެދު ވިސްނުމެއް ނެތި، ފިޤުހީ ރައުޔުތަކަކީ އިސްލާމީ ޝަރީޢަތް ކަމުގައި ހަދައިގެން އާއްމު ރައްޔިތުންގެ ސިކުނޑިތަކަށް ވައްދަމުންދާ ގޯސް ވިސްނުންތަކުގެ ސަބަބުން ވެސް ހައްލު ކުރުން އުނދަގޫ އެތައް މައްސަލަތަކެއް ދަނީ އުފެދެމުންނެވެ. ވަކި މަޒުހަބަކަށް ތަބައަ ނުވާ މުސްލިމުންނަކީ މުސްލިމުން ނޫން ކަމަށް ބުނެ، އެމީހުންނާ ދެކޮޅަށް ނަފުރަތާއި ރުޅިވެރިކަން ފެތުރުމުގެ މައްސަލަ ދަނީ ދުވަހެއް ދުވަހަކަށް ބޮޑު ވަމުންނެވެ.\nމި ކަންކަމުން އަޅުގަނޑުމެންގެ މުޖުތަމައު ސަލާމަތް ކޮށް، ހެޔޮ ގޮތުގައި އިސްލާމް ދީން ދިވެހިރާއްޖޭގައި ރައްކައުތެރި ކުރުމުގެ މަސައްކަތް ކުރެވޭނީ ވަރަށް ބޮޑެތި މަސައްކަތްތަކެއް ކޮށްގެންނެވެ. ސަރުކާރުން އެ މަސައްކަތް ނުކުރައްވާ ނަމަ، އަމިއްލަ މީސްމީހުންގެ ތެރެއިން ވަގުތާއި ގާބިލިއްޔަތު ހުރި ބަޔަކު އަމިއްލަޔަށް އިސް ނަގައިގެން ވެސް އެ މަސައްކަތް ކުރާން އެބަޖެހެއެވެ. އަޅުގަނޑު ދެކޭ ގޮތުގައި އެ މަސައްކަތުގެ އެންމެ މުހިއްމު އެއް ބައިވެރިޔަކަށް ވާން ޖެހޭ ތަނަކީ ކެމްބްރިޖް މުސްލިމް ކޮލެޖެވެ. ރަސްމީ ގޮތެއްގައި މި މަސައްކަތް ފެށުމުގެ ކުރީން ވެސް، ޝައުގުވެރިކަން ހުރި ބެއިފުޅުން އެ ކޮލެޖުގެ ޔޫޓިޔުބް ޗެނަލަށް ވަދެވަޑައިގެން، އެ ޗެނަލުގައި ހުރި ދީނީ ތަގުރީރުތައް ބައްލަވައިލެއްވުން ވަރަށް މުހިއްމު ކަމަށް ދެކެމެވެ. ޚާއްސަކޮށް ޝައިޚް ޢަބްދުލް ޙަކީމް މުރާދުގެ ދީނީ ތަގުރީރުތައް ބައްލަވައިލެއްވުމަކީ، އިސްލާމް ދީނުގެ ތައުލީމުތަކުގެ ތެރެޔަށް އިތުބާރު ހުރި އިލްމުވެރިޔެއްގެ އެހީގައި ވަދެވަޑައިގަތުމަށް އޮތް ވަރަށް ރަނގަޅު މަގެއް ކަމުގައި ދެކެމެވެ.\nލަކްޝަދީބުގެ ހާލަތާ މެދު ދެތިން ބަހެއް\nދެކޮޅަށް ބަސްބުނަން ވާނީ ރަހުމުގެ އަހުލުވެރީންނެވެ.\nފަލަސްޠީނުގައި މި ވަނީ ކިހިނެއް؟


2 Rasheh ge bandharuge masakkai MTCC ah! | MBS NEWS\nރ.މާކުރަތާއި އުނގޫފާރު ބަނދަތު ތަރައްގީކުރުމަށް އެމްޓީސީސީއާ އެކު ސޮއިކުރި ރަސްމިއްޔާތުގެ ތެރެއިން. ފޮޓޯ: އެމްޓީސީސީ\nދެ ރަށެއްގެ ބަނދަރުގެ މަސައްކަތް އެމްޓީސީސީއަށް!\nދެރަށެއްގެ ބަނދަރު ތަރައްގީކުރުމުގެ މަސައްކަތް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ(އެމްޓީސީސީ)އާ ހަވާލުކޮށްފި އެވެ.\nޕްލޭނިން މިނިސްޓްރީން މިއަދު ބޭއްވި ރަސްމިއްޔާތުގައި އެމްޓީސީސީއާ ހަވާލުކުރީ ރ. އުނގޫފާރާއި އެ އަތޮޅު މާކުރަތުގެ ބަނދަރު ތަރައްގީ ކުރުމުގެ މަސައްކަތެވެ.\nމިގޮތުން މިމަސައްކަތް އެކުންފުންޏާއި ހަވާލުކުރުމަށް އެކުލަވާލި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ އެމިނިސްޓްރީގެ ޕާމަނަންޓް ސެކްރެޓަރީ ޒީނިޔާ އަހްމަދު ހަމީދެވެ. އަދި އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އާދަމް އާޒިމެވެ.\nއުނގޫފާރު ބަނދަރު ތަރައްގީކުރުމުގެ މަސައްކަތުގެ ދަށުން، 41،980 ކިއުބިކް މީޓަރުގެ ސަރަހައްދެއްގައި ބަނދަރާއި ނެރު ފުންކުރުމަށް ހަމަޖެހިފައިވެ އެވެ. އަދި 162 މީޓަރު ސަރަހައްދެއްގައި ބޭރުތޮށި ޖަހައި، ދެ ނެރު ބައްތި ހަރުކުރުމަށް ވަނީ ހަމަޖެހިފަ އެވެ. 18,588,276.60 ރުފިޔާގެ މި މަސައްކަތަކީ 210 ދުވަހުގެ ތެރޭގައި ނިންމުމަށް ހަވާލުކޮށްފައިވާ މަޝްރޫއުއެކެވެ.\nއޭގެ އިތުރުން އެއަތޮޅު މާކުރަތު ބަނދަރު ބޮޑުކުރުމުގެ މަސައްކަތުގެ ދަށުން 45،023.84 ކިއުބިކް މީޓަރުގެ ސަރަހައްދެއް ފުންކުރުމަށް ވަނީ ހަމަޖެހިފަ އެވެ. އަދި 140 މީޓަރު ބޭރުތޮށި ޖަހައި، 85 މީޓަރުގެ ސަރަހައްދެއްގައި ރިވެޓްމެންޓް ޖެހުމުގެ މަސައްކަތުގެ އިތުުރުން 129 މީޓަރުގައި އެއްގަމުތޮށި ޖެހުމުގެ މަސައްކަތްވެސް ހިމެނެ އެވެ.\nމާކުރަތު ބަނދަރު ބޮޑުކުރުމުގެ މަސައްކަތަކީ 18,588,276.60 ރުފިޔާގެ މަޝްރޫއެކެވެ. އަދި އެމަސައްކަތް ނިންމުމަށް ހަވާލުކޮށްފައިވަނީ 350 ދުވަހުގެ ތެރޭގަ އެވެ.\nރ.އުނގޫފާރު ރާއްޖެ މިއަދު އެމްޓީސީސީ ވިޔަފާރި ޕްލޭނިން މިނިސްޓްރީ


Maamage Dhua ge Ajaibu Kuranivi Natheeja | Dhiislam\nމުތީއު އިސްމާއިލް މުޙައްމަދު މެއި 14, 2019\nސަޢޫދީ ޢަރަބިޔާގެ ޝައިޚަކު ދަރުހެއްގައި ވިދާޅުވެދެއްވި ވާހަކައެކެވެ. ޝެއިޚް ވިދާޅުވިއެވެ. ޕާކިސްތާނުގެ ޑޮކްޓަރަކު އޭނާއަށް ދިމާވި ޙާދިޘާއެއްގެ ވާހަކަ ބަޔާން ކޮށްދިނެވެ. އެ ޑޮކްޓަރަކީ ވަރަށް މަޝްހޫރު ނާރުތަކާއި ބެހޭ ޑޮކްޓަރެކެވެ. އެޑޮކްޓަރުގެ ކައިރިން އެޕޮއިންމެންޓެއް ހޯދުމަކީ ވަރަށް އުނދަގޫ ކަމެކެވެ. އެޕޮއިންމެންޓް ހެދުމަށްފަހުވެސް ޑޮކްޓަރަށް ދައްކަން ވަރަށް ގިނަދުވަސް ނަގައެވެ. ކިޔޫ ދިގު ކަމުންނެވެ. ޑޮކްޓަރަށް ދިމާވި ޙާދިޘާ ޛިކުރު ކޮށްލާނަމެވެ.\nޑޮކްޓާރު އެއްދުވަހަކު މަތިންދާ ބޯޓުގައި ސިޓީއަކުން އެހެން ސިޓީއަކަށް ދަތުރު ކުރިއެވެ. ދަތުރުކުރަމުން ދަނިކޮށް ކުއްލިއަކަށް ވިލާ ބޯވެ ގުގުރާ ވިދަން ފަށައިފިއެވެ. އަދި ކޮޅިގަނޑުގެ ތެރޭގައި ބޯޓުގެ އެއް އިންޖީނަށް ގެއްލުންވެ އެމެޖެންސީގައި ބޯޑު ޖައްސަން ޖެހިއްޖެއެވެ. ކަންދިމާކުރި ގޮތުން އެތާކައިރީ މީހުން ނޫޅޭ ހިސާބެއްގައި ކުޑަކުޑަ އެއަރޕޯޓެއް އޮތެވެ. އެހެންކަމުން ބޯޓު އެމެޖެންސީގައި އެ އެއަރޕޯޓަށް ޖެއްސިއެވެ.\nޑޮކްޓަރު މަތިންދާ ބޯޓުގެ ޕައިލެޓާ ސުވާލު ކޮށްލިއެވެ: "ބޯޓު ހަދައިގެން އަލުން ފުރަން ކިހާއިރެއް ނަގާނެތޯ؟ އަޅުގަނޑު ކޮންމެހެން ހަދާފަވެސް އެ ސިޓީއަށް ދާން އެބަޖެހޭ."\nޕައިލެޓް ޖަވާބުގައި ބުންޏެވެ: "އަދި ވަރަށް ގިނައިރުވާނެ. އަޅުގަނޑަށް ފެންނަ އެންމެ ރަނގަޅު ޙައްލަކީ، މަގުމައްޗަށް ގޮސް ކާރެއް ނަގައިގެން އެއްގަމު މަގުން އެސިޓީއަށް ގޮސްލުން. ދެތިން ގަޑިއިރުން ދެވޭނެކަމަށް ބެލެވެނީ."\nޑޮކްޓަރުވެސް ވިސްނާލާފައި އެއީ ރަނގަޅު ޙިޔާލެއް ކަމަށް ބަލައި ކާރަކަށް އަރައިގެން ސިޓީއަށް ދިއުމަށްޓަކައި ދަތުރު ފެށިއެވެ. ނަމަވެސް ދަތުރު ފެށިތާ މާގިނައިރުތަކެއް ނުވެ އަނެއްކާވެސް ވިލާތައް ބޯވެ، ވިއްސާރަވާން ފަށައިފިއެވެ. ގަދަވަޔާއި ވިދުމާއި ގުގުރުމާއެކު ބޯކޮށްވާރޭ ވެހެންފެށިއެވެ. އަދި މަގުމަތީގައި ޗަކަ ހެދި ކާރުގެ ފުރޮޅު ޗަކަގަނޑު ތެރެއަށް ގަނބައިގެން ދިޔައެވެ. އެއްގޮތަކަށްވެސް ދަތުރު ކުރެވޭގޮތެއް ނުވިއެވެ. އެހިނދު ޑޮކްޓަރަށް އެތާ ކައިރިން ކުޑަ ކުޑަ ގެއެއް ފެނުނެވެ. ދެން ޑޮކްޓަރު ކާރު ދުއްވަން އިން މީހާގާތު ބުންޏެވެ. "މިވިއްސާރާގައި އަހަރެމެންނަށް އެއްވެސް ތާކަށް ދެވޭނެހެނެއް ހިޔެއް ނުވެއެވެ. އެހެރަ ކުޑަ ގެއަށް ގޮސް، މިރެއަށް މެހުމާންދާރީއެއް ލިބޭތޯ ގޮސްލަމާ ހިނގާށެވެ."\nޑޮކްޓަރު ގޮސް ގޭގެ ދޮރުގައި ޓަކި ޖެހުމުން ދޮރު ހުޅުވީ މުސްކުޅި އަންހެނެކެވެ. ޑޮކްޓަރު އެމީހުންގެ ޙާލަތު ކިޔައިދިނުމުން، ގޭތެރެއަށް ވަދެ އަރާމުކޮށްލުމަށް އެއަންހެން މީހާ ޑޮކްޓަރުކައިރީގައި ބުންޏެވެ. ޑޮކްޓަރަށް އެގެއިން ފެނުނީ ބިންމަތީގައި އަޅާފައިވާ މުސައްލައެކެވެ. އެމުސައްލަ ކައިރީގައި ކުޑަކުޑަ ކުއްޖެއް އޮށޯވެގެން އޮތެވެ. އަދި އެ މުސްކުޅި އަންހެންމީހާ، މުސައްލަ މަތީގައި އިނދެ ދުޢާކުރުން ނޫން ކަމެއް ނުކުރެއެވެ. ﷲގެ ޙަޟްރަތަށް ދެއަތް ނަގައި އެތައް އިރަކު ދުޢާ ކުރުމަށްފަހު އެ ކުޑަކުއްޖާގެ ގާތަށް ގޮސްލާ ކުއްޖާގެ ޙާލު ބަލާލައެވެ. ދެން އަނެއްކާވެސް މުސައްލަ މަތީގައި އިނދެ ދުޢާކުރެއެވެ. ޑޮކްޓަރަށް މިމަންޡަރު ވީ ވަރަށް ޙައިރާން ކުރަނިވި މަންޡަރަކަށެވެ.\nއަނެއްދުވަހު، ޑޮކްޓަރު އެއަންހެން މީހާއަށް ޝުކުރު އަދާކުރުމަށްފަހު އެގެއިން ނުކުމެގެން ދިއުމަށް ތައްޔާރުވާން ފެށިއެވެ. ނަމަވެސް ދިއުމުގެ ކުރިން ޑޮކްޓަރު އެއަންހެންމީހާއަށް ބުންޏެވެ. "އަހަރެމެންނަށް މެހުމާން ދާރީވެދީ އެހީވެދިން ކަމަށްޓަކައި ﷲ ތިބާއަށް ހެޔޮ ޖަޒާ ދެއްވާށިއެވެ. އަދި އަހަރެން ތިބާޔާ ސުވާލެއް ކޮށްލަން ބޭނުމެވެ. ގޭތެރޭގައި އޮށޯވެގެން އޮތް ކުއްޖާއަށް ކިހިނެއް ވީތޯއެވެ؟"\nމުސްކުޅި އަންހެން މީހާ ޖަވާބުގައި ބުންޏެވެ: "އެއީ އަހަރެންގެ މާމަދަރިފުޅެވެ. އޭނާއަކީ ވަރަށް ބަލި ޔަތީމު ކުއްޖެކެވެ. އެކުއްޖާގެ ބަލިޙާލަތު ރަނގަޅު ކުރެވޭތޯ މިހިސާބުގެ ހުރިހާ ޑޮކްޓަރުން ކައިރިއަށް އަހަރެމެންނަށް ދެވިއްޖެއެވެ. ނަމަވެސް ޑޮކްޓަރުންގެ ޖަވާބަކަށް ވަނީ، އެކުއްޖާގެ ބައްޔަށް ފަރުވާއެއްހޯދުމަށް އެމީހުން ނުކުޅެދިފައިވާ ވާހަކައާއި، ފަރުވާއެއް ހޯދުމަށްޓަކައި މިޤައުމުގައި އެކުއްޖާއަށް އެހީ ވެދެވޭނީ އެންމެ ޑޮކްޓަރަކަށް ކަމެވެ. އެހެންބުނުމުން އެޑޮކްޓަރެއްގެ ކައިރިން އެޕޮއިންމެންޓެއް ލިބޭތޯ އަހަރެން ވަރަށް މަސައްކަތް ކުރީމެވެ. ނަމަވެސް އެޕޮއިންމެންޓް ލިބުނީ ހަމަސް ފަހަށެވެ. އަދި އެޑޮކްޓަރު އުޅެނީ ވަރަށް ދުރުގައެވެ. އޭގެ ފަހުން އަހަރެން ﷲ އަށް ދުޢާކުރުން ހުއްޓައެއްނުލަމެވެ. އަހަރެމެންނަށް ފަސޭހަކޮށްދެއްވައިތޯ އަހަރެން ﷲގެ ޙަޟްރަތުގައި ދުޢާ ކުރުމުގައި ދެމީ ހުރީމެވެ. އަދިވެސް ދުޢާކުރުމުގައި އަހަރެން ދެމިހުންނާނަމެވެ."\nދެން ޑޮކްޓަރު އެ މުސްކުޅި މީހާ ކުރެން އެހިއެވެ: "އެބުނާ ޑޮކްޓަރަށް ކިޔަނީ ކޮން ނަމެއް ހެއްޔެވެ؟"\nމުސްކުޅި އަންހެން މީހާ ޖަވާބުގައި ބުންޏެވެ: "އެއީ ޑޮކްޓަރު އިޝާން އެވެ."\nމުސްކުޅި އަންހެން މީހާގެ ޖަވާބު އިވުމާއެކު ޑޮކްޓަރަށް ކޮންޓްރޯލެއްނެތި ރޮވެން ފެށިއެވެ.\nއެހިނދު މުސްކުޅި އަންހެން މީހާ ސުވާލު ކުރއެވެ: "ކޮންކަމަކާ ތޯ ތިޔަ ރޮނީ؟"\nޑޮކްޓަރު ޖަވާބުދިނެވެ: "ތިބާގެ ދުޢާއަށް ﷲ އިޖާބަދެއްވަވައިފިއެވެ. ތިބާގެ ދުޢާގެ ސަބަބުން ވިއްސާރަވެ، ގުގުރައި، އަޅުގަނޑު ދަތުރުކުރަމުން ދިޔަ މަތިންދާ ބޯޓުގެ އިންޖީނު ހަލާކުވެ، ކާރުގައި ދަތުރުކުރަން ޖެހި، ވިއްސާރައިގެ ސަބަބުން ކާރުންވެސް ދަތުރުކުރެވޭގޮތް ނުވެ ﷲ ވަނީ އަޅުގަނޑު، 'ޑޮކްޓަރ އިޝާން' ތިބާގެ ގާތަށް މިގެއަށް ގެނެސްދެއްވާފައެވެ. މިހެން ބުނުމާއެކު އަންހެން މީހާއަށްވެސް ރޮވެންފެށިއެވެ.\nމިވާހަކަ ކިޔައިދެއްވުމަށްފަހު ޑޮކްޓަރު ވިދާޅުވެފައިވެއެވެ. "ﷲގެ ލަޝްކަރުތައް ގުނާ އަދަދު ނުކުރެވޭހާ ގިނައެވެ. އަދި ﷲ މީހަކަށް ކަމެއް ކޮށްދެއްވަން އިރާދަ ކުރަށްވާހިދު ކޮންމެ ފަދަ ގޮތެއް މެދުވެރި ކުރައްވައިގެން ވެސް އެމީހަކަށް އެކަމެއް ކޮށްދެއްވާހުޓެވެ."\nވިސްނާލައްވާށެވެ! އެމުސްކުޅި މާމަގެ މެދުކެނޑުމެއްނެތް ދުޢާ ތަކުގެ ސަބަބުން ﷲ ވަނީ އެ ޤައުމުގެ އެންމެ މަޝްހޫރު އެއް ޑޮކްޓަރު ހުރިތަނަކުން ގެނެސްދެއްވައި އެ މުސްކުޅި މާމަގެ ގެއަށް ވާސިލް ކޮށްދެއްވާފައެވެ. ވީމާ އަޚުންނޭ! އުޚްތުންނޭ! ދުވަހަކުވެސް އެއްވެސް ޙާލެއްގައި ﷲ ގެ ޙަޟްރަތުން އުންމީދު ކަނޑާނުލާށެވެ! ﷲ ކީރިތި ޤުރްއާނުގައި ވަޙީ ކުރަށްވަނީ وَإِذَا سَأَلَكَ عِبَادِي عَنِّي فَإِنِّي قَرِيبٌ ۖ أُجِيبُ دَعْوَةَ الدَّاعِ إِذَا دَعَانِ ۖ فَلْيَسْتَجِيبُوا لِي وَلْيُؤْمِنُوا بِي لَعَلَّهُمْ يَرْشُدُونَ ﴿سورة البقرة ١٨٦﴾\nމާނަ: "އަދި ތިމަންއިލާހާމެދު ތިމަންއިލާހުގެ އަޅުން ކަލޭގެފާނާ ސުވާލު ކޮށްފިނަމަ، (ކަލޭގެފާނު ވިދާޅުވާށެވެ!) ފަހެ، ހަމަކަށަވަރުން ތިމަންއިލާހު ވަނީ (އެއުރެންނާ) ނުހަނުގާތުގައެވެ. ތިމަންއިލާހުގެ ޙަޟްރަތަށް އަށް ދުޢާ ކޮށްފިނަމަ ދުޢާ ކުރި މީހާގެ ދުޢާ ތިމަންއިލާހު އިޖާބަ ކުރައްވަމެވެ. ފަހެ، އެއުރެން (އެބަހީ: ތިމަންއިޅާހުގެ އަޅުން) ތިމަންއިލާހަށް އިޖާބަދޭހުށިކަމެވެ! އަދި އެއުރެން ތިމަންއިލާހަށް އީމާން ވާހުށިކަމެވެ! (އެއީ) އެއުރެންނަށް ތެދުމަގު ލިބުމަށްޓަކައެވެ."


Salah Ge2Landun Liverpool Ah Undhagoo Molheh - Vaguthu\nސަލާހުގެ ދެ ލަނޑުން ލިވަޕޫލަށް އުނދަގޫ މޮޅެއް\n9 މަސް ކުރިން ( ޑިސެމްބަރު 14, 2019 )\nމިސްރުގެ ފޯވަޑް މުހައްމަދު ސަލާހު ޖަހައިދިން ދެ ލަނޑުން ވެޓްފޯޑް ބަލިކޮށް ލިވަޕޫލުން އިނގިރޭސި ޕްރިމިއާ ލީގް ތާވަލުގެ އެންމެ ކުރީގައި އެޓީމު ދަމަހައްޓަމުން އަންނަ ލީޑު 11 ޕޮއިންޓަށް ބޮޑު ކޮށްފި އެވެ.\nލިވަޕޫލުން އެއްވަނައިގައި ލީޑު ފުޅާކުރީ މިރޭ އަމިއްލަ ދަނޑުގައި ތާވަލުގެ ފުލުގައި އޮތް ވެޓްފޯޑްގެ މައްޗަށް 2-0 އިން ކުރިހޯދައިގެންނެވެ. މި މޮޅާއެކު ލިވަޕޫލުން ވަނީ 17 މެޗުން 49 ޕޮއިންޓް ހަމަކޮށްފަ އެވެ. ލިވަޕޫލްގެ ލީޑް 11 ޕޮއިންޓަށް ބޮޑުވި ނަމަވެސް ފަރަގު ކުޑަ ކޮށްލުމުގެ ފުރުސަތު ދެވަނައިގައި އޮތް ލެސްޓާ ސިޓީއަށް އެބައޮތެވެ. އެއީ މިރޭ ނޯވިޗް ސިޓީ އާއި ދެކޮޅަަށް އެޓީމު ކުޅެން އޮތް މެޗު ކާމިޔާބުކޮށް ގެންނެވެ. މިރޭގެ މެޗުން ބަލިވި ވެޓްފޯޑް ފުލުގައި އޮތީ9ޕޮއިންޓް ލިބިގެންނެވެ.\nއެންފީލްޑުގައި މިރޭ ލިވަޕޫލާއި ވެޓްފޯޑް ބައްދަލުކުރި މެޗަށް ޔާގެން ކްލޮޕް ވަނީ ބަދަލުތަކެއް ގެނެސްފަ އެވެ. ކުރީ މެޗުގައި ބެންޗުގައި އިން ސާދިއޯ މާނޭ އެނބުރި އައި އިރު އަނިޔާގެ ސަބަބުން ކުޅުމާއި ދުރަށް ދިޔަ ޑެޖަން ލޮވްރެންގެ ބަދަލުގައި މިރޭ ކުޅުނީ ޖޯ ގޯމޭޒެވެ. އާންމުކޮށް ލެފްޓް ފުލް ބެކަށް ކުޅޭ އެންޑީ ރޮބަޓްސަން މިރޭގެ މެޗު ބެންޗުން ފެށި އިރު ޓީމުގެ މެދުތެރެ ބެލެހެއްޓީ ޖޯޑަން ހެންޑަސަންގެ އިތުރުން ޖޯޖިއޯ ވަޔަނާލްޑަމް އެވެ.\nލިވަޕޫލުން ވެޓްފޯޑުގެ މައްޗަށް އުނދަގޫ މޮޅެއް ހޯދި އިރު ސަލާހުގެ ފުރަތަމަ ލަނޑު ފެނިގެންދިޔައީ ފުރަތަމަ ހާފު ނިމެން ކައިރިވެފައި ވަނިކޮށެވެ. މާނޭ ދިން ބޯޅައެއްގައި ވެޓްފޯޑުގެ ޑިފެންޑަރު ކިކޯ ފެމިނިއާ ކައިރިން ނައްޓާލުމަށްފަހު ގޯލުގެ ކަނަށް ބޯޅަ ފޮނުވާލައިގެން ސަލާހު ލަނޑު ޖެހި އިރު މި ހަމަލާ އަކީ ފުރަތަމަ ހާފުގައި އިދިކޮޅު ގޯލާއި އަމާޒުކޮށް ލިވަޕޫލުން ފޮނުވާލި ފުރަތަމަ ހަމަލާ އެވެ.\nސަލާހު ލިވަޕޫލަށް ލީޑު ހޯދައިދިނުމުގެ ކުރިން އެޓީމުގެ ގޯލު ފޫއަޅުވާލަން ވެޓްފޯޑަށް ގިނަ ފުރުސަތުތަކެއް ލިބިގެންދިޔަ ނަމަވެސް ޑޯކޯރޭ އާއި އިސްމާއިލާ ސާރު އަށް އެހާ ރަނގަޅަށް ބޯޅަ ފޮނުވާލެވޭ ގޮތެއްނުވި އެވެ.\nދެވަނަ ހާފު ފަށައިގެން ވެސް ވެޓްފޯޑްގެ ފަރާތުން ރަނގަޅު ކުޅުމެއް ފެނިގެންދިޔަ އިރު އެޓީމުން ފޮނުވާލި ހަމަލާތަކުން ލިވަޕޫލް ސަލާމަތްކޮށްދިނީ އެލިސަން ބެކާ އެވެ. އެލިސަން ވަނީ މިހާފުގައި ޑޯކޯރޭގެ އިތުރުން ޖެރާޑް ޑިއުލެފޫ ފޮނުވާލި ހަމަލާތަކެއް މަތަކޮށްފަ އެވެ. ލިވަޕޫލުން ދެވަނަ ހާފުގައި އުފެއްދި ފުރަތަމަ ނުރައްކާތެރި ހަަމަލާގައި މާނޭ ވެޓްފޯޑުގެ ގޯލު ތެރެއަށް ބޯޅަ ވައްދާލި ނަމަވެސް ވީއޭއާރު ބެލުމަށްފަހު ރެފްރީ ނިންމީ އެއީ އޮފްސައިޑް ލަނޑެއްގެ ގޮތުގަ އެވެ.\nދެވަނަ ހާފުގައި ވެސް ލިވަޕޫލް ޓީމްގެ ފަރާތުން މާއެދެވޭ ކުޅުމެއް ފެނިގެންނުދިޔަ ނަމަވެސް އިތުރު ވަގުތުގައި ޑިވޮކް އޮރީގީ ތަނަވަސްކޮށްދިން ފުރުސަތެއްގައި ސަލާހު ޖެހި ދެވަނަ ލަނޑާއެކު އެޓީމުން ވަނީ މުހިއްމު ތިން ޕޮއިންޓާއެކު މެޗު ނިންމާލައިފަ އެވެ.\nލިވަޕޫލަށް ދެން ކުރިއަށް އޮތީ ކްލަބް ވޯލްޑް ކަޕް މެޗުތަކެވެ. ގަތަރުގައި އޮންނަ މި މުބާރާތުގައި ވާދަކުރުމަށް ލިވަޕޫލްގެ ސީނިއާ ސްކޮޑު އެގައުމަށް ދާ އިރު އިނގިރޭސި ލީގް ކަޕުގައި އެސްޓަން ވިލާ އާއި ދެކޮޅަށް ނުކުންނާނީ ލިވަޕޫލްގެ ޖޫނިއާ ސްކޮޑެވެ.\nލިވަޕޫލްގެ ތިއާގޯ ކޮވިޑް-19 އަށް ފައްސިވެއްޖެ\nޓޮޓެންހަމާއި ނިއުކާސަލް އެއްވަރުވެއްޖެ


Messi Ge Geygai Barbeque Party Beyvvi Massala LALIGA in Balanee - Vaguthu\nމެސީގެ ގޭގައި ބާބެކިއު ޕާޓީ ބޭއްވި މައްސަލަ ލަލީގާއިން ބަލަނީ\nމި ހަފުތާގެ ކުރީކޮޅު ބާސެލޯނާގެ ކުޅުންތެރިންގެ ޝަރަފުގައި އެ ކުލަބުގެ ކެޕްޓަން ލިއޮނަލް މެސީގެ ގޭގައި ބާބެކިއު ޕާޓީ ބޭއްވި މައްސަލަ ލަލީގާއިން ބަލަން ފަށައިފިއެވެ.\nމެސީ ބުނާގޮތުން މި ބާބެކިއު ބޭއްވީ ބާސެލޯނާގެ ކުޅުންތެރިންގެ މެދުގައި އޮތް ގުޅުން ރަނގަޅުކުރުމުގެ މަގުސަދުގައެވެ. ހާއްސަކޮށް ލަލީގާގައި އެތްލެޓިކޯ މެޑްރިޑާއި ދެކޮޅަށް ކުޅެން އޮތް މެޗުގެ ކުރިން ކުޅުންތެރިންގެ މެދުގައި ރަނގަޅު ގުޅުމެއް ބޭއްވުމަކީ މުހިއްމު ކަމެއްގެ ގޮތުގައި ދެކޭ ކަމަށްވެސް މެސީ ބުންޏެވެ.\nނަމަވެސް ލަލީގާއިން ވަނީ މި ހާލަތުގައި އެފަދަ ކަންކަން ކުރުމަކީ ބަލައިގަނެވޭނެ ކަމެއް ނޫންކަމަށް ބުނެފައެވެ. އަދި މި މައްސަލައިގައި ބަލަންޖެހޭ ކަންކަން ބަލާނެ ކަމަށްވެސް ލަލީގާއިން ބުނެއެވެ.\nމެންދުރު ގަޑީގައި ބޭއްވި މި ބާބެކިއު ޕާޓީގައި ބާސެލޯނާގެ ކުޅުންތެރިންނާއެކު އެ ކުޅުންތެރިންގެ ލޯބިވެރިންވެސް ބައިވެރިވި ކަމަށް ރިޕޯޓުތައް ބުނެއެވެ.\nލަލީގާއިން ދަނީ މި މައްސަލައިގައި ހޯދަންޖެހޭ ހެކިތަކާއި ވާހަކަދައްކަންޖެހޭ ފަރާތްތަކާއި ވާހަކަދައްކަމުންނެވެ. އަދި ބާސެލޯނާގެ ކުޅުންތެރިންގެ ސްކޮޑް ބަބުލް މިކަމުގެ ސަބަބުން ހަލާކުވެފައިވާ ކަމަށާއި ލީގުގެ އެހެން ކުޅުންތެރިންގެ ސަލާމަތާއި ރައްކާތެރިކަމަށް ކޮންމެ ޓީމަކުންވެސް ބަލަން ޖެހޭނެ ކަމަށެވެ.\nލަލީގާއިން މި މައްސަލަ ބަލާއިރު އަދި މިހާތަނަށް ލަލީގާގައި ކޮވިޑު-19 ގެ އުސޫލުތަކާއި ހިލާފުވެއްޖެ ނަމަ އަޅާނެ ފިޔަވަޅެއް އަދި ބަޔާންކޮށްފައި ނެތް ނަމަވެސް މި މައްސަލައާއި ގުޅިގެން ގިނަ ކަންކަން ބަދަލުވާނެ ކަމަށް ބެލެވެއެވެ.\nމީގެކުރިން މިދިޔަ އަހަރުގެ މެއި މަހު ސެވިއްޔާ ކުޅުންތެރިން ބާބެކިއު ހެދި މައްސަލައިގައި ވެސް ލަލީގާއިން ކަންބޮޑުވުން ފާޅުކުރި އެވެ. އެފަހަރު ސެވިއްޔާ ކުޅުންތެރިން ރެކިގަތީ މައާފަށް އެދުމަށްފަހު އެވެ. ނަމަވެސް މިފަހަރު ހާލަތު ތަފާތުވުމާއި އެކު ބާސެލޯނާއަށް އަދަބެއް އައުމަކީ އެކަށީގެންވާ ކަމެކެވެ.\nމެސީގެ ކަކުލަށް ގެއްލުންވެ ކުޅުމާއި ދުރަށް\nޕީކޭ އާއި ޝަކީރާގެ ލޯބީގެ ކުޅިގަނޑު ބޮޑުވުމުން ގާޑިއޯލާއާއި ޖެހުނު މައްސަލަ\nމެސީ ސަލާންނުކޮށް ބޮޑާހޭކި ކަމަށް ކޯޗު ޕޮޗެޓީނޯ އެއްބަހެއްނުވި


Labour party 10 dhaairaa akah Ticket dheefi Labour party 10 dhaairaa akah Ticket dheefi\nލޭބަރ ޕާޓީން 10 ދާއިރާއަކަށް ޓިކެޓު ދީފި\nލޭބަރ ޕާޓީން މަޖިލިސް އިންތިޚާބުގައި ވާދަކުރާ ކެނޑިޑޭޓުންނަށް ޓިކެޓް ހަވާލުކުރުމަށް ބޭއްވި ހަފްލާގެ ތެރެއިން- ފޮޓޯ: އަވަސް\nމޯލްޑިވްސް ލޭބަރ އެންޑް ސޯޝަލް ޑިމޮކްރެޓިކް ޕާޓީން މަޖިލިސް އިންތިޚާބުގައި ވާދަކުރާ 10 ދާއިރާއެއްގެ ޓިކެޓް ދޫކޮށްފިއެވެ.\nލޭބަރ ޕާޓީގެ ކެނޑިޑޭޓުންނަށް ޓިކެޓް ހަވާލުކުރުމަށް މިއަދު ހަވީރު ސައިރިކްސް ކޮލެޖުގައި ބޭއްވި ހަފްލާގައި އެފަރާތްތަކަށް ޓިކެޓް ހަވާލުކޮށްދެއްވީ ޕާޓީގެ ލީޑަރު އަހުމަދު ޝިހާމް އެވެ.\nލޭބަރ ޕާޓީން މީގެ ކުރިންވަނީ 11 ދާއިރާއަކަށް ވާދަކުރުމަށް އިއުލާނުކޮށްފައެވެ. އެގޮތުން އެ 11 ދާއިރާގެ ތެރެއިން ވިލިމާލެ ދާއިރާ ފިޔަވައި ދެން އިއުލާނުކުރި ހުރިހާ ދާއިރާއަކަށް ވަނީ މިއަދު ޓިކެޓް ހަވާލުކޮށްފައެވެ.\nއެޕާޓީން ވަނީ ޖެނުއަރީ މަހުގެ އެއްވަނަ ދުވަހު މަޖިލިސް އިންތިހާބުގައި ވާދަކުރާނެކަން އިއުލާނުކޮށް، ޕާޓީގެ ފުރަތަމަ ޓިކެޓް ކެނޑިޑޭޓަކަށް އަރުވާފައެވެ. އެހެންކަމުން މިހާރު އެޕާޓީން ވަނީ ޖުމްލަ 11 މީހަކަށް ޕާޓީގެ ޓިކެޓް ދީފައެވެ.\nލޭބަރ ޕާޓީން ވަނީ މަޖިލީހުގެ އިތުރު ދާއިރާތަކަށް ކެނޑިޑޭޓުން ނެރުމަށްޓަކައި މަޝްވަރާ ބައްދަލުވުންތައް ބާއްވަމުންނެވެ. އަދި އިތުރު ދާއިރާތަށް ވަރަށް އަވަހަށް އިއުލާނުކުރާނެ ކަމަށްވެސް އެޕާޓީން ބުނެއެވެ.


Maruge match ah supportarunge ehee ah Klopp edhijje | Mihaaru\nލިވަޕޫލްގެ ކޯޗް ކްލޮޕް. --ފޮޓޯ:އޭއެފްޕީ\n11 ޑިސެމްބަރ 2018 - 10:45\nކޮންމެ ޓީމެއް ފަސް މެޗު ކުޅެފައިވާއިރު ގްރޫޕް ސީގެ އެއް ވަނައިގައި ނަޕޯލީ އޮތީ ނުވަ ޕޮއިންޓާ އެކު އެވެ. ދެ ވަނައިގައި އޮތް ޕީއެސްޖީ އަށް އަށް ޕޮއިންޓް ލިބިފައިވާއިރު، މިދިޔަ އަހަރުގެ ރަނަރަޕް ލިވަޕޫލް އޮތީ ހަ ޕޮއިންޓާ އެކު ތިން ވަނައިގަ އެވެ. އެންމެ ފުލުގައި އޮތް ސާބިއާގެ ރެޑްސްޓާ ބެލްގްރޭޑަށް ވަނީ ހަތަރު ޕޮއިންޓް ލިބިފަ އެވެ.\nމުބާރާތުގެ ދެ ވަނަ ބުރުން ޖާގަ ހޯދާ ނަމަ ލިވަޕޫލަށް މިރޭގެ މެޗުން މޮޅުވާން މަޖުބޫރެވެ. މިރޭގެ މެޗުން 1-0 އިން މޮޅުވެގެން ވެސް ލިވަޕޫލަށް ދެ ވަނަ ބުރަށް ދެވެން އޮތްއިރު، ނަޕޯލީ ގޯލެއް ޖަހައިފި ނަމަ ލިވަޕޫލަށް ދެ ވަނަ ބުރުގެ ޖާގަ ލިބޭނީ ދެ ލަނޑުގެ ތަފާތުން މޮޅުވެގެންނެވެ.\nމި ފަހަރުގެ ޗެމްޕިއަންސް ލީގުގައި މިހާތަނަށް ލިވަޕޫލް ރަށުން ބޭރުގައި ކުޅުނު ތިން މެޗުން ވެސް ވަނީ ބަލިވެފަ އެވެ. މިރޭގެ މެޗަށް ނުކުންނައިރު ކްލޮޕަށް ލިބޭނެ އެންމެ ބޮޑު ހިތްވަރަކީ އަމިއްލަ ދަނޑުގައި ކުޅުމެވެ. އެކަމަކު އޭނާގެ ނަޒަރުގައި މި މެޗު ވެސް ފަސޭހަ ނުވާނެ އެވެ.\n"އަހަރެމެން އަމިއްލަ އަށް ކުރި ކަންތައްތަކުގެ ސަބަބުން މި ހާލަތު މެދުވެރިމިވީ. އެކަމަކު ވެސް އަދިވެސް އެބައޮތް މިއިން ސަލާމަތްވެ ދެ ވަނަ ބުރަށް ދެވެން. އެހެންވީމަ މި މެޗު ވަރަށް ހާއްސަ،" މެޗުގެ ކުރިން އޮތް ނޫސްވެރިންގެ ބައްދަލުވުމުގައި ކްލޮޕް ބުންޏެވެ. "މިހާތަނަށް ވެސް އަހަރެމެންގެ އެންމެ ބޮޑު ހިތްވަރަކީ ސަޕޯޓަރުން. އަހަރެމެން މިރޭ އެންމެ ބަރޯސާވާނެ އެއް ބަޔަކީ ވެސް ސަޕޯޓަރުންނަށް."\nއޭނާ ބުނީ ނަޕޯލީ ދަނޑުގައި 1-0 އިން ބަލިވި މެޗުގައި ލިވަޕޫލްގެ ފަރާތުން ފެނުނީ ދަށް ކުޅުމެއް ކަމަށާއި މިރޭ ނަތީޖާއެއް ނެރެވޭނީ އެ އަށް ވުރެ ރަނގަޅަށް ކުޅެގެން ކަމަށެވެ.\n"އެންމެ ފަހު މެޗު (ޕީއެސްޖީ މެޗު)އާ ހަމައަށް އަހަރެމެން ވަރަށް ރަނގަޅު ކުރިއެރުންތަކެއް ކުޅުމަށް ބަލާއިރު ހޯދައިފި. އެކަމަކު އެއީ އަހަރެމެންނަށް މި މެޗުން މޮޅުވޭވެނެ ކަމުގެ ޔަގީންކަމެއް ނޫން. ކުޅުނު އެންމެ ރަނގަޅަކަށް މި މެޗުގައި ކުޅެން ޖެހޭނެ،" ކްލޮޕް ބުންޏެވެ.\nއެންމެ ފަހުން ލީގުގައި ކުޅުނު މެޗުގައި އަނިޔާގެ ސަބަބުން ނުފެނުނު ކްރޮއޭޝިއާގެ ޑިފެންޑަރު ޑޭޔާން ލޮވްރެން ވަނީ މި މެޗަށް ފިޓްވެފަ އެވެ. އަދި ސަޑިއޯ މާނޭ ވެސް ފުރަތަމަ އެގާރައިގައި ކުޅޭނެ ކަމަށް ބެލެވެ އެވެ.\nލިވަޕޫލާއި ނަޕޯލީ ކުޅޭ މެޗު ފަށާނީ މިރޭ ރާއްޖެ ގަނޑިން 1 ޖަހާއިރު އެވެ.\nއިތުރު ލިޔުންތައް ޗެމްޕިއަންސް ލީގު ލިވަޕޫލް ޔާގެން ކްލޮޕް


ބުނާށެ ލޯބި ނުވަނީހޭ……24 – Esfiya – Dhivehi Vaahaka Site\n- by Kiyara - 49- May 9, 2019\nޓެސްޓް ގާތްވަމުން ދިޔަ ވަރަކަަށް އެކްސްޓްރާ ކްލާސްތައްވެސް ނަގާލެއް އިތުރުވިއެވެ. ކޮންމެ ރެއަކުހެން ކޮންމެސް އެއްމާދާއެއްގެ އިތުރު ގަޑި އޮވެއެވެ. ރޭގަނޑު އަށަކުން ފެށިގެން ދިހައެއް ޖަހަންދެކަށް ކޮންމެ ރެއަކުވެސް އެކްސްޓްރާ ކްލާސް އޮވެއެވެ.\nއެކްސްޓްރާ ކްލާސް ނިންމާފައި ގެއަށް އައި ރައިހާނާ ހުރީ ވަރުބަލިވެގެން ހަލާކުވާން ކައިރިވެފައެވެ. ދުވާލުގަޑީވެސް އެދުވަހު ގިނަ ވަގުތު ހޭދަކިރީ ސްކޫލްގައެވެ. ރައިހާނާ ބޭނުންވީ ކުޑަ ގޮތަކަށް ފެންވަރާލައިގެން އަވަހަށް ނިދާށެވެ.\nނިދަން އެނދުގައި އޮށޯތްތަނުން ފޯނަށް މެސެންޖާއިން މެސެޖެއްއައެވެ. ކަންނެއްކަމާއެކު ފޯނުނަގާ ކާކުތޯ މެސެޖް ކުރީބަލާލިއެވެ. މޫނަށް ފޫހި ވައްތަރެއް ޖައްސާލެވުނީ ޒިވާންގެ މެސެޖަކަށްވުމުންނެވެ. އޮތީ ރައިހާނާގެ ހާލުއަހާފައެވެ. ސީންވެސް ނާރުވާ ރައިހާނާ މެސެޖް ޑިލީޓްކޮށްލުމަށްފަހު އެއްވެސް ފަރުވާލެއް ނެތް ގޮތަށް ފޯނު އެނދުމައްޗަށް ހޫރާލިއެވެ. ލޯމަރާލުމާއެކު ސިފަވީ ހިނިތުންވެފައި ހުރި ހަމްޒާއެވެ. ރައިހާނާގެ ހިތަށް ތޫނު ތަދެއް އަރާގެން ދިޔައެވެ. މިވީހާ ދުވަހު ކޮންމެ ދުވަހަކުވެސް އޭނާގެ ހާލަކީއެއީއެވެ. ހަމްޒާ ފެނުމުން ހިތުގައި ވޭން އަޅައެވެ. ހިތާހިތުން ޝަކުވާ ކުރެވެއެވެ. ހިސްޓްރީ ގަޑިވެފައިވަނީ އެންމެ އުނދަގޫ ގަޑިއަށެވެ. ފިލާވަޅަށްވުރެ ރައިހާނާއަށް ވިސްނެނީ އަންޖަލްއާ ހަމްޒާއާ މެދުގައެވެ. ހަމްޒާ އަންޖަލްދެކެ ލޯބިވޭބާއޭ އަބަދުހެން ހިތަށްއަރައެވެ. ހަމްޒާގެ ހިތުގައި އޭނާއަށްޓަކައި ކުޑަ މިންވަރެއްގެ އިހްސާސެއްވޭތޯ އެދެވެއެވެ. ހިސްޓްރީގަޑީގެ ސާޅިސް ފަސްމިނެޓް ހީވަނީ ސާޅިސް ގަރުނުހެންނެވެ. ކޮންމެ ދުވަހަކު ކަރުނަތައް ހިންދައިގެން އިންނަނީ ވަރަށް ހިއްވަރުކޮށްގެންނެވެ. ގެއަށް އައިސް ބައެއް ފަހަރު ދެތިން ގަޑިއިރު ވަންދެކަން ރޯން އިނދެއެވެ. އެންމެ ފުރަތަމަ ހަމްޒާ އަންޖަލް ޑިނާރ ޑޭޓަކަށް ގެންދިޔަ ވާހަކަ އުފަލާއެކު އަންޖަލް ކިޔާދިންއިން އިރު ރައިހާނާގެ ހިތުން ލޭކަރުނަ އަންނަމުން ދިޔައެވެ. ގަދަކަމުން އުފާވެރިކަން މޫނު މައްޗަށް ވެރިކޮށްގެން އިންއިރު އެހިތް ފޮތި ފޮތިވަމުން ދިޔައެވެ. އަންޖަލްގެ ބަދަލުގައި އޭނާ އެމަގާމުގައި ހުރި ނަމައޭ އެތައް ފަހަރަކު ހިތަށް އެރިއެވެ. އަންޖަލްއާ މެދު ހަސަދަވެރިވިއެވެ.\nފަހަކަށް އައިސް ރީހާންގެ މިޒާޖަށް ބޮޑެތި ބަދުލަތަކެއް ވަނީ އައިސްފައެވެ. ކުރިން އަބަދުހެން ކޮންމެސް ސަމާސާއެއް ކޮށް އުޅޭ ކުއްޖާ މިހާރު އަބަދުހެން ހުންނަނީ ނެގި މަޑުވެފައެވެ. އަބަދުވެސް ފެންނަނީ ކޮންމެސް ކަމަކާ ފިކުރު ކުރަން ހުންނަތަނެވެ. މިހާ ހުންނަނީ މުޅިން މާޔޫސްވެ ދެރަވެފައެވެ. ކުރިން އަބަދުހެން ހިނިތުންވެފައި ހުންނަ ކުއްޖާ ގެ މޫނު މަތިން ފެންނަމުން ހިތާމައިގެ ސާލެކެވެ. ޝައުފާއަށް އެކަން ފާހަގަވެގެން ވެގެން އުޅޭ ގޮތް ރީހާން ގާތު އެހިއެވެ. އެއިން ކޮންމެ ފަހަރަކުވެސް އޭނާ ބުނަމުން ދިޔައީ ސްކޫލްގައި މާ ބުރައީ ކަމަށެވެ. ޓެސްޓް ކައިރިވާތީ މާ ބޮޑަށް ހާސްވަނީ ކަމުގައެވެ. ރީހާންގެ އުޒުރު ގަބޫލުކުރުން ޝައުފާއަށްވީ އުނދަގޫ ކަމަކަށެވެ. ރައިހާާނާއާ ޚިލާފަށް ރީހާންއަކީ ކިޔެވުމަށް މާ ބޮޑު ސަމާލުކަމެއް ދޭކުއްޖެއް ނޫނެވެ. ފިލާވަޅެއް ދަސްނުވެގެން ބޯހާސްވާވަރަށް ވުރެ ރީހާން މާ ފަރުވާ ކުޑައެވެ. އޭނާއަކީ ކުލާހުގައި ޓީޗަރު ކިޔާދޭގަޑީ އަޑުއަހައިގެން ފިލާވަޅު ނަގައިގަންނަ ކުއްޖެކެވެ. ރައިހާނާހެން އަބަދު ފޮތް ކިޔާ ޓެސްޓް އަންނާތީ ހާސްވެ ކަންބޮޑުވެ ބިރެއް ނުގަންނާނެއެވެ. ކޮންމެ ނަތީޖާއެއް ލިބުނަސް ރީހާންއަށް ހެޔޮވާނެއެވެ. އެކަމާ ހުރެ ޝައުފާ ބައެއް ފަހަރު ރީހާންއަށް އަޑުލާވެސް ހަދައެެވެ. އެހެނަސް ރީހާންއަށް ކަހިރުވަކެކޭވެސް ހިތަށް ނާރާނެއެވެ.\nރައިހާނާ ފިލާވަޅު ދަސްކުރަން ހުއްޓާ ޝައުފާ ކޮޓަރިއަށް ވަނުމުން ރައިހާނާ ފޮތް ލައްޕާލިއެވެ. އަދި ޝައުފާ އައީ ކަމަކުތޯއެހިއެވެ. “ދަރިފުޅާ. ރީއްކޮ މިހާރަކަށް އައިސް ވަރަށް ފާޑަކަށް ހުންނަނީ. ރަނގަޅަކަށް ނުވެސް ކައި. ދަރިފުޅު ކޮއްކޮއާ ވާހަކަ ދައްކާލަންވީނު. މަންމަ އެހީމަ ބުނީ ޓެސްޓާ ސްކޫލް މާ ބުރައީއްޔޯ. މަންމަ ބިރުގަނޭ ރީއްކޮ ގޯސް މަގަކުން ހިނގައިފާނެތީ. މިހާރުގެ ކުދިންގެ ގޮތެއް ނޭންގެ. އަޅެ ދަރިފުޅު ކޮއްކޮއާ ވާހަކަ ދައްކާލަބަލަ. ފަހަރެއްގަ މަންމަ ކައިރީ ނުބުންޏަސް ރައިގާތު ބުނެފާނެ. ކޮންމެސް ވަގުތެއް ހޯދައިގެން ކޮއްކޮއާ ވާހަކަ ދައްކާލާތި” ރައިހާނާ ބޯ ޖަހާލިއެވެ. ކިޔެވުމުގައި މާ ބުރަކޮށް އުޅުމުން ރީހާންއާ ރައިހާނާ ދިމާ ވަނީ ވަރަށް މަދުންނެވެ. ރައިހާނާގެ ހިތުގައި ބިރުވެރިކާމުގެ ރާޅުބާނީއެއް ދަތުރުކޮށްލިއެވެ. ވިޝާހް ފަދައިން އޭނާގެ ލޯބިވާ ކޮއްކޮ ގޯސްމަގަގުން ހިނގަން ފެށީބާއޭ ހިތަށް އެރުމާއެކު ގައިން ހީބިހި ނަގައިގެން ދިޔައެވެ. ފޮތްތައް ރީއްޗަށް ތަރުތީބުކޮށްލުމަށްފަހު އޭނާ ގޮނޑިން ތެދުވިއެވެ. މިހާރުން މިހާރަށް އޭނާ ރީހާންއާ ވާހަކަ ދައްކަން ބޭނުންވިއެވެ.\nއެނދުގައި އޮށޯވެލައިގެން އޮތް ރީހާންއަށް ތެދުވެވުނީ ޓަކި ޖަހާފައި ރައިހާނާ އެތެރެއަށް ވަނުމުންނެވެ. ރޭގަނޑުގެ އެއޮށްފަދަ ވަގުތު ރައިހާނާ އެއައީ ކީއްކުރަން ބާއޭ ހިތަށް އެރިއެވެ. ރީހާންގެ މޫނަށް ބަލާލުމުންވެސް އައިސްފައި ހުރި ބަދަލު ރައިހާނާއަށް ފާހަގަވިއެވެ. ކުރިން އޭނާއަށް ނޭންގުނީ ކީއްވެބާއޭ ހިތަށް އެރިއެވެ. “ކައިފިންތަ؟” ރީހާން ދެފަރާތަށް ބޯހޫރާލިއެވެ. ކާހިތް ނެތުމުގެ ސަބަބުން އޭނާ އޮތީ ނުކައެވެ. ރައިހާނާ އިތުރު ވާހަކައެއް ނުދައްކާ ކޮޓަރިން ނުކުތުމުން އަނެްކާވެސް ރީހާން އެނދުގައި އޮށޯތެވެ.\nފަނަރަ ވަރަކަށް މިނެޓް ފަހުން އަނެއްކާވެސް ކޮޓަރީގައި ޓަކިދިން އަޑުއިވުނެވެ. ދެލޯ މަރާގެން އޮވެ ހުޅާވާށޭ ރީހާން ބުންޏެވެ. ބޭރުގައި އިނދެފައި ކޮޓަރި ހުޅުވުމަށް ރައިހާނާ އެދުނެވެ. އަނގައިން ޗޮކެއް ކަނޑާލުމަށްފަހު ރިހާން ގޮސް ދޮރުހުޅުވާލިއެވެ.\nރައިހާނާ އަތުގައި ތަބަކެއް އިން އިރު އެތަބަކުގައި ހޫނު ދެ ނޫޑުލްސް ތަށްޓާ ދެތަށި ކޯކްއިނެވެ. ރައިހާނާ ކޮޓަރިއެއް ތެރެއަށް ވަދެފައި ސްޓަޑީ ޓޭބަލް މަތީ ތަބައް ބޭންދިއެވެ. އެއަަށްފަހު އެއްތަށި ނަގާ ރީހާންއަށް ދިއްކޮލިއެވެ.\nރީހާން ކާން ބޭނުންނުވިއަސް ރައިހާނާ ހަދާގެން ގެނަސްދިނުމުން ދެކޮޅުހަދާކަށް ނުކެރުނެވެ. އެނދުގައި އިށީންދެ ހަމަޖެހިލުމަށްފަހު އުލުން ނޫޑުސްކޮޅެއް ނަގައި އަނގަޔަށްލިއެވެ. “މީރުތަ؟” ރީހާން ބޯޖަހާލިއެވެ. ކައިނިމެންދެން އެދެމުގައި އެއްވެސް ވާހަކައެއް ނުދެކެވެއެވެ. މަޑު މަޑުން އިނދެ ރީހާން ކައި ނިންމާލިއެވެ. ރީހާންގެ އެހަމަހިމޭންކަމުން އޭނާގެ ހާލަތު ވަރަށް ގޯސްކަން ރައިހާނާއަށް އެނގުނެވެ.\n“ރީއްކޮ ވަޓްސް ރޯންގް؟” ކައި ނިނުމާއެކު ސީދާ މައުލޫއަށް ރައިހާނާ ދިޔައެވެ. “ނަތިން” ރީހާންގެ ޖަވާބު ރުންކުރުވެފައި ކުރެވެ.\n“ކަމޯން ރީއްކޯ! ދޮންތިއަށް އެނގޭ ރީއްކޮައަަށް ކޮންމެސް ބޮޑު ކަމެއް ވެއްޖެކަން. ޖަސްޓް ޓެލް މީ ވަޓް އިޓް އިޒް. ޔޫ ކޭން ޝެއަރ އެނީތިން ވިތް މީ” ރައިހާނާ ރީހާން އަތުގައި ހިފާލިއެވެ.\nރީހާން އެއްޗެކޭ ބުނަން އަނގަ ހުޅުވާލިއެވެ. ނަމަވެސް އެއްޗެކޭ ނުބުނެ އަނގަ ލައްޕާލުމަށްފަހު ދުރު ބަލާލިއެވެ. އޭނާގެ ދޮންތިއަަށް ވެގެން އޮތް ކިޔާދޭންވީހެއްޔެވެ؟ ރީހާން ރައިހާނާއަށް ކިޔާދޭން ޖެހިލުންވީ ރައިހާނާ ރުޅި އައިސްދާނެތީއެވެ. ރައިހާނާ ދެތިން ފަހަރަކު ރީހާންއަށް ގޮވާލިއެވެ.\n“ދޮންތި. ވަކި އުމުރެއް އޮވޭތަ ލޯބިވާން؟” އަަަސަރާއެކު ރީހާން އަހާލިއެވެ. ރައިހާނާއަށް ރީހާން ބުނި އެއްޗެއްގެ މާނަ ދެނެގަންނާކަށް ނޭންގުނެވެ. “ދޮންތީ. އައި މީން މީހުން ބުނޭ އެއީ ވަރަށް ހަޑި ކަމަކޭ ފިރިހެން ކުއްޖަކު އެކުއްޖާއަށްވުރެ ބޮޑު މީހެއްދެކެ ލޯބިވުމަކީ!” ރައިހާނާއަށް ކޮންމެސް ވަރަކަށް ވާނުވާ ރޭކާލާފިއެވެ. އޭނާގެ ކޮއްކޮވެސް އެއުޅެނީ ލޯބީގެ އަވައިގައި ޖެހިގެންނެވެ. “އަނެއްކާ ރީއްކޮއަށް މުސްކުޅިއެއްދެކެ ލޯބިވެވުނީތަ؟” ރައިހާނާ ސަމާސާކޮށްލިއެވެ. އެއާއެކު ރީހާންގެ އަނގައިން ލުއި ހުނުމުގެ އަޑު ނުކުތެވެ. “ސޯ ކާކުތަ ދޮންތިގެ ހޭންޑްސަމް ކޮއްކޮގެ ހިތާ ކުޅެގެން މިއުޅެނީ. އެއީ ކާކުކަން އެނގުނީމައެއްނު ސެޓްކޮށްދެވޭނީވެސް!” ރީހާން ހިތިގޮތަކަށް ހިނިތުންވެލިއެވެ. ދޮންތިއަށް އޭނާ ލޯބިވަނީ ކާކުދެކެ ކަން އެނގިއްޖެޔާމުން އަނބުރައިގަނެގެން ވެއްޓިވެސް ދާނެއެވެ. “ދެން ރީއްކޮ ބުނެބަ. ކާކުތަ އެއީ. ދޮންތިއަށް އެނގޭ ކުއްޖެއްތަ؟” ރީހާން މާ ގިނައިރު ޖަވާބު ނުދީ އިންނަން ފެށުމުން ރައިހާނާ ކުސްތަޅާލިއެވެ. ރައިހާނާ އޭނާއަަށް އެނގޭ ކުދިންގެ ނަންތައް ކިޔަންފެށިއެވެ. ގިނައިން ކީ ހުސް ރަށުކުދިންގެ ނަމެވެ. ރީހާން ނުރުހޭ ކުއްޖެއްގެ ނަން ކިޔާފިނަމަ އައްޗީޑިއޭ ކިޔާ މޫނަށް ވައްތަރު ޖައްސާލައެވެ. ރައިހާނާ އެތައް ކުދިންނެއްގެ ނަން ކިޔާގެންވެސް ދިމަލެއް ނުކުރެވުނެވެ. “ހާދަ ވަރުގަދަ ކަމެކޭ ދޯދެން މީ! ހޫ އިޒް ޔުއަރ ކްރަޝް. ދޮންތިއަށް އެނގޭ ހުރިހާ އެންމެންގެ ނަން ކިޔިއްޖެ!” ރައިހާނާ ފުން ނޭވައެއް ދޫކޮށްލިއެވެ. ކުއްލިއަކަށް ހަނދާންވި ނަމަކުން ރައިހާނާއަށް ދެލޯ ބޮޑުކޮށްލެވުނެވެ. އަނެއްކާ އޭނާގެ ކޮއްކޮއަށް ލޯބިވެވުނީ… ރައިހާނާއަށް އަނގަމަތީ އަތް އަޅާލެވުނެވެ. ނޫނެކޭ އެހެން ވެގެން ނުވާނެއެވެ. “އިޒް އިޓް އަންޖަލް؟” އަޅައަޅައި ގަންނަމުން ރައިހާނާ އަހާލިއެވެ. ރީހާން މަޑު މަޑުން ބޯޖަހާލިއެވެ. “ކޮންއިރަކު ވީ ކަމެއް؟” ސަމާސާ ގޮތް ގަނޑު ކެނޑި ރައިހާނާ ސީރިއަަސްވިއެވެ. “ރަށުގަ އުޅެނިކޮށް. އޭރު ފީލްވާން ފެށީ. އެކަމް ނޭންގެ ކިހިނެއްވަނީ ކަމެއް. މާ ފަހުން ރިއަލައިޒްވީ. ހަމްޒާބެއާ އޭންޖަލް ރަށްޓެހިވި ދުވަހު. ދޮންތި ގާތު ބުނަން ބޭނުންވި. އެކަމް ނުއެއް ކެރުނު ބުނާކަށް. ޝީ އިޒް ޔުއަރ ބެސްޓް ފްރެންޑް. އޭންޖަލް ރީއްކޮދެކެނީވެސް ކޮއްކޮއެއްހެން. އައި އޭމް އެޝޭމްޑް އޮފް މައި ސެލްފް. އެކަހަލަ ގޮތަކަށް އޭންޖަލްއާ މެދު ދެކެވޭތިވެ. ދޮންތި ވައި އިޒް އިޓް ސޯ ޕެއިންފުލް؟ ދޮންތި ކިހިނެއްތަ ހުރިހާ ކަމެއް ޓޮލަރޭޓް ކުރީ. ޒިވާން ކަންތަކާ ވިޝާހް ކަންތަކާ. ޔޫ ނެވާ ލެޓް މަމް ނިއު ޔޫ ވާރ އިން ޕެއިން. ހުރިހާ ކަމެއް ހައިޑްކޮށްގެން އުޅުނީ ކިހިނެއް؟ ޔޫ ވާރ ސޯ ބްރޭވް.” ރައިހާނާ ރީހާން ގައިގައި ބައްދާލިއެވެ. އަދި ލޯބިވުމަކީ މައްސަލައެއް ނޫންކަމަށް ބުންޏެވެ. އެކަމް ބައެއް ފަހަރު ލޯބިވާ މީހަގެ ހައްގުގައި ލޯބި ގުރުބާން ކުރަން ޖެހޭ ފަހަރުވެސް އާދޭކަމަށް ބުންޏެވެ. ގުރުބާނިއަކީ ލޯބިގެ އެއް މާނަ ކަމުގައި ބުންޏެވެ. ލޯބިވާހާ މީހެއް ލިބުމުގެ ނަސީބު އެންމެނަށް ނުލިބޭނެކަމަށް ރައިހާނާ ބުންޏެވެ. އެހެނޭ ކިޔާފަ އަމިއްލަ ދިރިއުޅުން ހަލާކުގެ ތެރެއަށް ވަށްޓައިލައިގެން ނުވާނެ ކަމަށްވެސް ބުންޏެވެ. “ރީއްކޮ ތީ އަދި ވަރަށް ޔަންގް ކުއްޖެއް. ލައިފް އޮތީ އަދި ކުރިއަށް. މިހާރު ކުރަންވި ކަމަކީ ރަނގަޅަށް ކިޔަވައިގެން ހަރުދަނާ މީހަކަށް ވާންވީ. އޭރުން މެރީ ކުރާ އޭޖަށް ދިއައީމަ އެތައް އަންހެން ކުދިންނެއް އަންނާނެ ރީއްކޮ ގާތަށް. ނޫނީ އޭރަށް ވާއިރަށް އަންޖަލްއަށްވުރެ މާ ރަނގަޅު ކުއްޖެއް ރީއްކޮގެ ލައިފަށް އައިސްދާނެ. އެކަމް މިއަދު ތިހެން ނުކައި ނުބޮއެ މުޅި މީހާ ހިކި އަނަރޫފަވެ ސިފަ ގެއްލި ހަރުދަނާކަން ގެއްލި މުޅި ފިއުޗާރ ހަލާކުކޮށްލީމަ ދެންވާނީ ކިހިނެއް؟ އޭރުން މަންމަމެންގެ ލޯބިވެސް އިންނާނެ އަންހެން ކުއްޖެއްވެސް ނުވާނެ. ގައިމުވެސް ރަނގަޅުވިސްނޭ ހެޔޮލަފާ ސޯލިހް ކުއްޖެއް ނުލިބޭނެ. ދުނިޔޭގަ އުޅޭއިރު ދިމާވާ ކަންކަމާ ކެރިގެން ކުރިމަތި ލާންވާނެ. ޔޫއަރ މައި ސްޓްރޯންގް ބްރަދާރ. ކަމެއްވާއިރަށް ރަޖާލައިގެން ފިލުން އެއީ ރީއްކޮގެ ސްޓައިލްއެއްވެސް ނޫނެއްނު. ބީ އަ މޭން ލިޓިލް ބްރަދާރ. ދޮންތި އުންމީދު ކުރަން މިއަދަށް ފަހު ކުރީގެ ރީއްކޮ އެނބުރި އަންނާނެ ކަމަށް” ރައިހާނާ ދިން ނަސޭހަތް ކަނުލާ ރީހާން އެހިއެވެ. ރީހާންއަށް ހީވީ ފުން ނިންޖެއްގެ ތެރޭގައި އޭނާ ވަނިކޮށް މީހަކު ހޭލައްވާލިހެންނެވެ. “ތޭންކް ޔޫ ދޮންތީ. އައި އޭމް ސޯ ލަކީ ޓު ހޭވް ޔޫ. ދޮންތި ކަހަލަ ދައްތައިން މި ޒަމާނުގަ މަދުވާނެ. އައި ލަވް ޔޫ ސޯ މަޗް ދޮންތީ” ރައިހާނާ ފަދަ ދައްތައަކު ލިބުމުން ރީހާން ހަގީގަތުގައިވެސް އުފާކުރިއެވެ. މި ޒަމާނުގައި އެއުމުރުގެ ރައިހާނާ ފަދަ ވިސްނޭ ޒުވާނުން މަދުވާނެއެވެ. ގިނައީ ލޯބީގެ ނަމުގައި އަމިއްލަ ހަޔާތް ބަރުބާދު ކުރާކުދިންނެވެ. ލޯބީގެ ނަމުގައި ކިތަންމެ މޮޔަކަމެއްވެސް ކޮށްފާނެއެވެ. ހަމަވިސްނޭއިރު ގިނަ ފަހަރަށް އޮންނަނީ ވަގުތު ފާއިތުވެފައެވެ. ކުއްޖާގެ މުޅި ދިރިއުޅުން ހަލާކުވެ ބަރުބާދުވެފައެވެ. އޭނާގެ ދޮންތި އެފަދަ ކުއްޖަކަށް ނުވެ ކަންކަމާ ކެރިގެން ކުރިމަތިލުމުން ދޮންތިއާ މެދު ރީހާން ފަޚުރުވެރިވިއެވެ. ދޮންތި ވިސްނައިނުދިންނަމަ އޭނާވެސް ގެއްލިހަލާކުވެދިއައިސްކަން ޔަގީނެވެ. ދޮންތިއަށް ހެޔޮ ރަހްމަތް ލެއްވުން އެދި ދުޢާކުރިއެވެ.\nރީހާންވެސް ބަދިގެއަށް ގޮސް ތަށްޓާ ނޫޑުލްސް ކެއްކި ތެލި ދޮވުމަށް އެހީތެރިވެދިނެވެ. ދެބެއިން އެކީ ބަދިގެ ސާފުކޮށްފައި ކުޑަ ވަގުތުކޮޅަކު ސަކަރާތް ޖަހަން ތިބުމަށްފަހު ނިދަން ދިއެވެ.\nރީހާންއާ އެކީ ރަނގަޅު ވަގުތުކޮޅެއް ހޭދަކުރެވުނުން ރައިހާނާ އުފާވިއެވެ. ހުރި ހަމައެކަނި ކޮއްކޮ ގެއްލި ހަލާކުނުވަނީސް ރަނގަޅު މަގު ދައްކައިދެވުމުން ހިތަށް ހަމަޖެހުމެއް ލިބުނެވެ. ރީހާން އަންޖަލް ދެކެ ލޯބިވުމުން ރައިހާނާއަށް ކުޑަކޮށް މަޖާވިއެވެ. އަންޖަލްއަށް އެނގުމުން ވާނެ ގޮތް ހިތަށް އެރުމާއެކު ހެވުނެވެ. ދެވަނަ ސިކުންތުގައި ހިނިތުންވުން ފިލައިގެން ދިޔައީ އޭނާއާ އަންޖަލްގެ ހީނަރުވެފައިވި ގުޅުން ހިތަށް އެރުމާއެކުއެވެ.\nކޮންމެ ގޮތަކަށް ކަންތައްވެފައި އޮތް ކަމުގައިވި ނަމަވެސް އަންޖަލްއަކީ ފެށުނީންސުރެ އޭނާގެ އެންމެ ގާތް އެކުވެރިޔާއެވެ. ރައިހާނާ އަމިއްލަ މޮޔަކަން ހިތަށް އެރުމާއެކު އަމިއްލަ ނަފްސަށް މަލާމަތް ކުރެވުނެވެ. ފިރިހެނެއްގެ ސަބަބުން އެންމެ ގާތް އެކުވެރިޔާއާ އޮތް ގުޅުން ކުޑަ ކުރެވުމުންނެވެ. ހަގީގަތުގައި އޭނާއަށް އެހެން ވުމުގެ އަސްލަކީ އަމިއްލަ ނަފްސެވެ. ރައިހާނާ އޭނާ ރީހާންއަށް ދިން ނަސޭހަތް އަމިއްލަ ނަފްސަށް ހަނދާން ކޮށްދިނެވެ. އަމިއްލަ ނަސޭހަތުގައި ހިފައި ކުރިއަށް ދާން އަޒުމް ކަނޑައެޅިއެވެ. ހަމްޒާއަށްޓަކައި ހިތުގައިވީ ލޯބި ކަފުންކޮށް ވަޅުލަން ރައިހާނާ އަޒުމް ކަނޑައެޅިއެވެ.\nހަމްޒާ އަންޖަލްއަށް ގުޅައިގެން އޮވެފައި ފޯނު ކަނޑާލީ ފޯނުގައި އޮވެ އަންޖަލްއަށް ނިދުމުންނެވެ. ކޮންމެ ރެއަކުހެން އަންޖަލްއަށް ނިދޭނީ ހަމްޒާއަށް ގުޅައިގެން އޮއްވައެވެ. ހަމްޒާ މަަސައްކަތް ކުރަމުން ދިޔައީ ރައިހާނާއަށްޓަކައި ހިތުގައިވި އިހްސާސްތައް ފަސްއަޅާ ފޮރުވާށެވެ. އަންޖަލްދެކެ ލޯބިވާން ކުރި މަސައްކަތް ދިޔައި ނާކާމިޔާބު ވަމުންނެވެ. ރައިހާނާދެކެ ވާ ލޯބި ފުހެލަން މަސައްކަތް ކުރަމުން ދިޔަ ވަރަކަށް އެލޯބި ދިޔައީ ފުންވަމުންނެވެ. އަންޖަލްއަށް އާއެކޭ ބުުނެގެން ކުރެވުނީ މޮޔަކަމެކޭ އެތައް ފަހަރަކު ހިތަށް އަރަމުން ދިޔައެވެ. މިހާރުދެން އެ ނިކަމެތި އަންހެން ކުއްޖާގެ ހިތް ހަލާކުކޮށްފައި ވަކިވާކަށް ހަމްޒާއަކަށް ނުކެރޭނެއެވެ. ލޯބިވާ މީހެއްގެ ފަރާތުން ކެހި ލިބުމުން ހިތުގައި އަޅާ ވޭން ހަމްޒާވަނީ ތަޖްރިބާކޮށްފައެވެެ.\nރަތް ފިނިފެންމާ.. 4\nVarah reethi vaahaka ka ye mi\nEyru vess heeviyey reehan anjal dheke loabivaa henn dhenn anjal ah vishaah rai ah hamza vaahaka varah reethi 💖💖💖\nYay!me first dhw. Varah reethi vaahaka. Umeedhu kuran varah avahah nxt part nehlaanekama😉😉😉\nI mean third😳😳\nV reethi vaahaka masha allah😚😚😘😘\nKiyara ge vaahaka tha update avas v ma varah ufaavey…Varah varah reethi\nAlhey v salhi avahah aneh part up kohla dhybr\nOMG….you are so talenred girl…☺😊😊😊😊😊😊😊😊😊😊😊😊.ehaa avahah up kuraathy vvvvvvvv happy vejje😊😊😊😊😊😊😊😊😊😊😊…..Hyvany kurin breakeh negyma ekan foo bahdhaalan baivaru ep thah eh faharaa liyaahen😂😂…any way so happy..thi gothah kuriah huri baithah vea up kurachey…reehan ah ehengirl eh dhyfa vishaah ah anjal dheynjeheynh eyrin mi stry rythi vaany……vishaahhl anjal nulibi vvv sufer kuri…dhen avahah rai and hamza gulhivaba…mi stry ga kitah ep ebaintha nunimi….i luv this stry….hama knme dhivahkuves mi stry kiyan conmnet nukurwvunas…girl you are improving.😍😍😍😍😍😍😍😍😍😍😍😍😍😍😍…we appreciate you hard works and test thakun rangalhu natheejaa eh libeyne kamah ummedhu kuran…kiyevumah faruvaa kuda nukuraxhey vaahka liunakas.😊😊😊😊😊😊😊😊😊😊😊😊😊😊😊😊.ramdhaan mubaarak…lots of love kiyaara darling💛💕💕💕💕💕💕💕💛💛💛💛💛💛💛💛💕💕💜💜💜❤❤❤❤❤\nMiyadhu evarah roakah nujehunu bt stll hurts me….. 😢😢😢😢\nEy nooney bodukoh roalaaa hehehe\nLaaluuuu alhe nikan balaa check kohlaafa buneba Jiji nuroatha kiyaa sis alhe ulhen veenu cryin baby list eh vaahakaige sifaiga liyan I think jiji , laalu ,cute lips n others uh v kamudhaane kanneyge INCLUDING me too\nJiji 👃🏻buniru 👀 kobaatha nufuhentha ur eyes 👂🏻Eba ivey n 👀Eba feneyey hurihaa manzareh heheheheheheheh\nKiyaa sis I loved this part too dhen lasnukoh gulhuvan jehey meehun gulhuvadhee ehennooneee hiyy huttidhaane yeah laalu bunihen kudakoh rovun 🤗🤗🤗🤗😂😂😂😇😇😍😍😍❣❣❣😘😘😘❤❤❤💖💖💖💗💗💗💓💓💓💝💝💝💕💕💕💘💘💘💙💙💙💚💚💚💜💜💜💞💞💞😍😍😍😀😀😀☺☺☺😆😆😆😄😄😄love you kiyaa sis so much keep the updates coming uptodates inge\nDhw laalu…kyh thw kurahvaany😂😁😁…Heii shambbx…hehe..kiyaa sis mikamah story write kohfa inihyaa majaa vaane dhw dhn….\nVrh teething… Masha Allah…….\nWaiting for next part….❤❤❤❤💙💙💙💓💓💕💕💛🧡💜🖤💝💞❣\nAslu vrh ufaaveyyy bunaa dhuvahah vure kurin up kuraathiii😊… thnk god miadhu ehaa varakah roan nujeheyyy… bt vrh hurt veyyy anjal n hamza ge sababun… btw this story is awsome as usual… ly kiyaaalot😘😘❤\nMashaa Allah V vv salhi.. Kyaa you are the best…… 😘😘😘\nNd u knw wat kiyaa darlin… u r the best author in maldives4me😙😘❤…\nScwl ah dhaan ulhe nikoh mi part up vefa in than fenuny😊😊❤❤🌹🌹…Ekm gadi jeheythy ehkoh nukiyun eyraku…ehnve avahah nimigen ais mi kiyaaly…hehe..BTW mi part vec v v v rythi inge dear😊😊🌹… sifakohlaafa inleh v furihama… Alheyy rehan lykc anjal..Omg kihineh dhw mi v dhn🌹🌹❤❤..Also feeling sad for raii…🌹Shua sis bunihn roakah nujehun mi part aku…hehe..vvv lwbi vey inge rangadaaa😊😊❤❤\nMiyoh Jiji akaa hedhi Moyà vaa vahtharu hunnamey ma sahaadhe boafalhaigen nudhaavahtharu hunnakan is mage naseeb…….hehehehe\nAlheyy jiji aa hedhi kyhve moyavaa vahtharu kalo…mae u ah Ans kurany dhw mi comment kohfa huryma u😁😁💙\nMiyoh thee kulhigadakaa laiganefa hehehe……majaa kamuge kolhehneith Kan ingey mihaaru vx thiyoh angayakaahedhi hehehe😂😂😂😂😅😅😅😅😄😄😄😄😆😆😆😀😀😀😇😇😇😇😇 scwl meehun maama yey ehvaruh angatheyleyey bune ulhey adu ahan…..hehehe\nAachaa😁😂Jiji thi varakah anga eh nuthalhamey shammm\nDhen Thi bunanee kaakuthw\nEkakekey vec nubunan…ok ehnu😁\nCut viyya sorry ☺☺☺☺ Smile cry baby. Jiji isagreat cry baby Jiji isagreat cry baby……hehehehehehe\nMihaaru konthaakah vadhe fily thr😁😁…habareh vebala cry baby😀😀…nd ingeythr..cry baby kyma Jiji handhaan vany ifoo ge story ga naail ashra aa dhimaalah kiyaa goiy..hehe😂😂😂😂😀😀😀😀😄😄😃😃\nNuvanaamey n don’t mention naail ge name dhevanafaharuh I so hate that name hithu araaecharacter ge naail namayey but keekuuraanee n …..did u just called meacry baby ey Jiji hmmmmm kaakuthw rony Balan kiyaa sis uh havaalu kohlaabala…..mihen bunaairah vx inge sis bunaanee Shambbx ey hmmm ehennu\nHehe..thihen vihyaa hama naail …hehe sis dhw furathama jiji ah cry baby ey kiyaaha comment kury 😁😁😂😂😂\nDhn cry baby eh nukiyaanan ..Naail kiyaany..okkk😁😁😂😂..nd kiyaa it’s okkk..we r with u…nd Will be waiting for the next part Patiently..Ok\nOkay yey naail ey thihen kiyaabala Ekam ma vvvv foohi mashaa meet vi naahil n never want to see him ever in my life aslu u know y eyne my mamma aai Ma dhurukuree Ma nukuraakamakuh kuhverikohgen n i will not forgive him ever mayakaa dhariyaku dhurukureema eynayuh ihusaas nuviyas I feels it now ….dheravey mihen my Life uh dhimaaveema\nSalam hurihaa kudhin. This was supposed to be uploaded yesterday ekam internet connection libumuga kuda error eh ulhumuge sababun rey dhanvaru upload vaa varuvy. Kury baithakuge comments thakah ves reply nukurevuny ehenve. Comment kuri hurihaa kudhinnah ves varah varah bodah thanks ingey. Mi part ga ves vaki vakin reply kuran mihaaru varah undhagoo ehenvyma comment kuri hurihaa kudhinnah vara varah bodah thanks. Reply kurevey gotheh vehjeyaamun reply kurrveytho varah masakkai kuraanan. Love u readers.\nNext part mirey noony maadhama faharehga lasvun ves ekashygen. Wifi libumuga dhathi thakeh ulheythyve.\nAwwwn it’s ok sis u happy viyaa we are happy n know that we positive commenters r with u always kan 😍😍😘😘😘❣❣❣💓💓💗💗💖💖❤❤💕💕💘💘💙💙💚💚💜💜💞💞☺☺🤗🤗😍😍😆😆😘😘\nKobaatha laalu n cute lips guys where r u jij n me mi ulhenee foohi vegenny nikan roa adu ivvalaba……hehehehe\nDhw? ???mihaaru huhtaaly kahneyge roe roe..heii jiji eyru buny naail ge vhk ehnu..Is ur ex name naahil.😊😊😁😁Nd ekamaa behey gothun tlk kuraane kameh neiy dhw..\nNd jij aee kaaku??hehe..I knw It’s ma kan nd mistake akun u ehn liyefa inkan..just fr fun assu😁😁😀😀😂😂😊😊\nYageeney Jiji edhiyaeee cut vegen Kan sorry ey sweetie dheraviyaa\nPlease don’t twk about him anymore ingey dhoonee\nDhn Alhe dhera vaa varu kameh thr dear…\nGood grluuuuu ❤❤😁😁💖💖\nElowwww dhen test othee yaa dhas kurey inge sweetie dear\nOkk..naail ge vhk eh nudhahkaanan inge..hmm test vec v kairi vehje…ekmga miulheny 😂😂😁😁\nDhen ekamaa ulhey\nTest kanthakaa dhw..ekamaa ulheny ey mi😊😊😁😁😁\nOmg kiyaa.. it’s beautiful.. vvv nice stry mihaaru.. bt haadha heart broking ey dhw mihaaru.. vvv sad hamza n anjal vyma.. raii kihaa dheravaane.. varah dhuvas kollaafa mi kiyaaly… Test finish vyma furathama vec mi stry mi kiyaaly.. luv itt..\nHey jiji.. hw r u?? Vvvvvvvv miss u so much jiji.. n of cause hurihaa kudhin mathin vec.. zaa ge exam finish nuvey dhw adhivec.. Jiji ge exam fashany kn irakun.. mine is finished.. gud luck for the exam jiji.. luvv u\nNext week ga feshey ny..nd yesh😊🌹❤…Inaa sis mathin jiji vvv miss v inge…kitty vec ulhun sis ge habareh nuvegen❤😊🌹..buni inaa ge habareh vehjehyaa angaalahchey…. Al’hamdhullilah!!jiji hama rangalhu.. sis kihineh thr😊🌹❤??..zaa ge nunime kahneyge adhi…Ly toooooo Inaa ganduu😊😊❤❤🌹\nInaaaa.. I miss u so much girl.. Alhey hama Ehgothkah vec vaahaka nudhehkeythy varah dheravey… Kitty aa mihaaru contact nuveveny hama ekani inaa aa… Varah beynun vaahaka dhahkan but how dhw… Varah miss vey\n💜Jeon Jungkook 💜 says:\nWow… Varah reethi Masha Allah…. Mi part vs 😍😍😍😍😍😍💜💜💜😍😍\nKeep it up🌼🌼🌼🌼🌼🌼💜💛💜💛💜💜👍🏻👍🏻👍🏻\nHi💜Jeon Jungkook 💜\nBts ge fan eh dhw thi 😯😯\nAnd you’re bias is Jungkook? 🤔\nYes! I’mafan of BTS 💜💜💜\nAnd I love all the members in BTS 💜💜\nBut my bias is not Jungkook..💜\nMy bias is Kim Seokjin 💜\nBut I really love all of them very much💜💜😘😘😘😘😘\nNau aky vs bts ge fan eh\nBut Nau ah hevany @💜Jeon Jungkook 💜 aky Varah body fan eh hen.. Am I right?\nraii last kanneyge dhw.. so sad..😭😭😭😭n I knw it.. hamza u will regret this… Raii dheke loabi vaa vaahaka buninama.. idiot.. I hate u.. 😡😡😡😡😡😡😡😡😡kiyaaaaaaaaaaaaaaaaaaaa plz hamxa n raii gulhuvabala.. or else anjal ge dad lavva truth angabala.. plz.. btw I luvv this stry.. ❤❤❤❤❤\nalhey dramaa queeeenssss….Cute Lips ah online veveyny only night ga eyyy…. not in morning… ey jiji eba othey sihrreh bunan vefa…kihineh bunaany.. alhe gmail in online veba… noony kitty kairi bunefa bunaanan bunaashey… wattpad in…. ngey… v bodu vaahaka eh… i am so excited ….yeyeyey… dhn kitty kairi bunaanan ngey… miss u guysss\nKobaa hurihaa kudhin 🤦😁💕❤🌹💙💜..Ary men kuhjeh ge habareh vec nuvey dhw…mi shambbx vec konthaakah vadhe fily baa e😊😊😀😀\nMa bappa no ekey buneema dhen egady nukeruneeyey cry baby…..cute lips y in night bodu factory eh hulhuvaigen tha thi ulhenee jiji follow me on wattpad same name tag eh innane wattpad ga ingey\nJiji darling miothiiii shua…. alheyyy azkaa sis ge habare vx nuveyyy… dnt knw wat happen to her.. miadhu skl akah vx naadheyy\nEhn thr…Azker sis baly kahneyge dhw shua…Nd shua ekolhu kolhun othy dhw 😂😂😁😁. ..ithuru Kameh neiy dhw…hehe..😃😀😀😊.just kidding inge\nJiji darlin neyyngi nama vx hama thi buniii thedhe…. endhuga vrh araamukoh jahsaalaigen miothyyy hama ekolhu kolha😂😂\nHhehe….jiji ah inge genney mibuny😊😊\nKiyaa varah reethi mi baives.. Masha allah but plx raihaana aa hamxa aa gulhuvaalaba… Plx


BREAKING: 449 meehaku job center ah massala hushahalhaifi - One Online\n02 އޭޕްރީލް 2020، މާލެ، ކޮވިޑް 19އާ ގުޅުވައިގެން ސިލްސިލާކޮށް ބާއްވަމުން އަންނަ ޕްރެސް ކޮންފަރެންސްގައި ކޮރޯނާވައިރަސްގެ މައުލޫމާތު ދިނުމަށް ސަރުކާރުން ކަނޑައެޅި ތަރުޖަމާން މުހައްމަދު މަބުރޫކް އަޒީޒު ވާހަކަދައްކަވަނީ -- ވަން ފޮޓޯ: މުހައްމަދު ހައްޔާން\n449 މީހަކު ޖޮބް ސެންޓަރަށް މައްސަލަ ހުށަހަޅައިފި\nކޮވިޑް 19އާ ގުޅިގެން ވަޒީފާ ގެއްލޭ މައްސަލަތަކާއި ވަޒީފާއާ ގުޅޭ އެހެން މައްސަލަތައް ހުށަހެޅުމަށް ހާއްސަކުރެވިފައިވާ ޖޮބް ސެންޓަރަށް މިހާތަނަށް 449 މީހަކު މައްސަލަ ހުށަހަޅާފައިވާ ކަމަށް ސަރުކާރުން ބުނެފިއެވެ.\nކޮވިޑް 19ގެ މައުލޫމާތުދިނުމަށް ސަރުކާރުން ކަނޑައަޅައިފައި ހުންނަ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ، ޖޮބް ސެންޓަރަށް މައްސަލަ ހުށަހަޅާ ފަރާތްތަކުގެ އަދަދު އިތުރުވަމުން އަންނަ ކަމަށެވެ.\n"ޖޮބް ސެންޓަރަށް ރިޕޯޓްކުރާ މީހުންގެ އަދަދުތައް އަންނަނީ އިތުރުވަމުން. އެގޮތުން މިއަދާ ހަމައަށް 449 ފަރާތަކުން ވަނީ މައްސަލަ ހުށަހަޅާފައި،" މަބްރޫކް ވިދާޅުވިއެވެ.\nރޭ ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ، ކޮވިޑް 19އާ ގުޅިގެން ވަޒީފާއިން ވަކިކުރާ އެންމެހާ ފަރާތްތައް ޖޮބް ސެންޓަރުގައި ރަޖިސްޓްރީވުމަށް އެދޭ ކަމަށެވެ. އަދި ކޮވިޑް 19 އާ ގުޅިގެން ވަޒީފާއިން ވަކިކުރާ ފަރާތްތަކަށް މިމަހުން ފެށިގެން ތިން މަސް ދުވަހަށް އިނާޔަތް ދިނުމަށް ސަރުކާރުން ނިންމާފައިވާ ކަމަށާއި ނަމަވެސް އެ އިނާޔަތް ލިބޭނީ ޖޮބް ސެންޓަރުގައި ރަޖިސްޓްރީވެފައިވާ ފަރާތްތަކަށް ކަމަށް މިނިސްޓަރު ވިދާޅުވިއެވެ.\nކޮވިޑް 19އާ ގުޅިގެން މިހާތަނަށް 11،000 އަށްވުރެ ގިނަ ރިސޯޓު މުވައްޒަފުން ނޯޕޭ ލީވަށް ފޮނުވާލައިފައިވާ ކަމަށް ޓުއަރިޒަމް އެމްޕްލޯއީސް އެސޯސިއޭޝަން އޮފް ދި މޯލްޑިވްސް (ޓީމް) އިން ވަނީ ބުނެފައެވެ. އަދި ބައެއް ރިސޯޓުތަކުންނާއި ކުންފުނިތަކުން މުވައްޒަފުން ވަޒީފާއިން ވަކިކުރަމުންދާ ކަމުގެ މައްސަލަތައްވެސް ވަނީ ފެންމަތިވެފައެވެ.\nގުޅޭ ޓެގު ކޮވިޑް 19 ވަޒީފާގެ މައްސަލަތައް


Ejaz Aai Pavitra Kaiveni Kuranee - Vaguthu\nކޮވިޑް-19: ހާލަތަށް ބަދަލެއް ނައިސް އަދަދުތައް މައްޗަށް - 10 ގަޑިއިރު ކުރިން\nއިޖާޒާއި ޕަވިތުރާ ކައިވެނި ކުރަނީ\nކަލާޒްއިން މިހާރު ގެނެސްދެމުންދާ ރިއަލިޓީ ޝޯ "ބިގް ބޮސް" ގެ 14 ވަނަ ސީޒަނުން ދިމާވެ ރައްޓެހިވި ދެ ބައިވެރިން ކަމަށްވާ އިޖާޒް ޚާނާއި ޕަވިތުރަ ޕުނިއާ މި އަހަރުގެ ތެރޭގައި ކައިވެނިކުރަން ނިންމައިފި އެވެ.\nކަންކަން ރަނގަޅަށް ކުރިއަށްދާ ނަމަ ދެ މީހުންގެ ކައިވެނި މި އަހަރުގެ ތެރޭގައި ކުރެވުމުގެ ފުރުސަތު ވަރަށް ބޮޑަށް ޓައިމްސް އޮފް އިންޑިއާ އަށް ދިން އިންޓަވިއުއެއްގައި އިޖާޒް ބުނެފައިވެއެވެ.\nދެ މީހުން ވެސް ވަރަށް އެއްގޮތް ކަމަށާއި ޕަވިތުރަ ދެކެ އޭނާ ވަރަށް ލޯބިވާ ކަމާއި ބޭނުން ވަނީ ވީހާ ވެސް އަވަހަކަށް ކައިވެނި ކުރުމަށް ކަމަށް ބިގް ބޮސްގެ ގެއިން މި ވަގުތު ބޭރުގައި ހުރި އިޖާޒް ބުންޏެވެ. އަދި މިހާލަތު ރަނގަޅު ކަމަށްވާނަމަ ދެ މީހުން ކައިވެނިކުރާނެ ކަމަށް ވެސް އިޖާޒް ބުންޏެވެ.\nއޭނާ ބުނެފައިވަނީ ޕަވިތުރައާ ފުރަތަމަ ބައްދަލުވި ދުވަހުވެސް އޭނާއަށް ހިތްކިޔާ ގޮތެއް ހުރި ކަމަށާއި ޝޯގެ ތެރެއިން ދެ މީހުންގެ ގުޅުން ދުވަހުން ދުވަހަށް ބަދަހިވަމުން ދެމީހުންގެ އިހުސާސްތައް ހިއްސާކުރެވޭ ހިސާބަށް ދިޔައީ ކަމަށެވެ.\nއޭނާ ބުނެފައިވަނީ ތެދަށް ބުނާކަމުގައިވާނަމަ މިއީ ވަރަށް ސާފު ލޯތްބެއްކަމަށާއި އޭނާގެ ހިތާއި ނިޔަތް ވަރަށް ސާފުކަމަށެވެ. އަދި އިޖާޒް ބޭނުން ވަނީ ޕަވިތުރަ އާއި އެކު ރީތި ދިރިއުޅުމެއް އުޅެން ކަމަށްވެސް ބުންޏެވެ.\nޓީވީ ސިލްސިލާތަކުގެ އިތުރުން ފިލްމުތަކުގައި ސަޕޯޓިން ރޯލްތަކުން ފެނިގެން ގޮސްފައިވާ އިޖާޒް ބުނެފައިވަނީ މިދެ މީހުން އެކަކު އަނެކަކުގެ ގެެ އާއިލާގެ މީހުންނާ ވެސް ބައްދަލުކޮށްފައިވާ ކަަމަށާއި ދެ އާއިލާގެ މީހުން ވެސް މިދެމީހުންގެ ގުޅުމާމެދު ވަރަށް ރުހޭކަމަށެވެ.\nޕަވިތުރާ، 34، އަކީ ކުރިން ކައިވެންޏެއް ކޮށްފައިވާ ބަތަލާއެކެވެ. އޭނާ ކައިވެނިކުރީ ސުމިތު މަހޭޝްވަރީ އާއެވެ.\n"ބިގް ބޮސް" ގައި މިހާރު އުޅޭ ޕާރަސް ޗާބްޅާ އަކީ ޕަވިތުރާ ކުރިން ލޯބީގެ ގުޅުމެއް ބޭއްވި މީހެކެވެ. އެ ވާހަކަ ވަރަށް ފަހުން މީޑިއާތަކުގެ އިތުރުން ސީދާ "ބިގް ބޮސް" ޝޯގެ ތެރޭގައި ރާކީ ސާވަންތާ ވެސް ޕަރަސް ހިއްސާކޮށްފައިވެ އެވެ.\n"ބިގް ބޮސް 13" ގައި ވާދަކުރި ޕާރަސް ބުނެފައިވަނީ ޕަވިތުރާ އޭނާއާ ލޯބީގެ ގުޅުމެއް ބޭއްވީ އޭނާގެ ކައިވެނި ސިއްރުކޮށްގެންނެވެ. އަދި އެކަން ފަޅާއެރުމުން ގުޅުން ނިމުމަކަށް އައީ ކަމަށެވެ. ނަމަވެސް އިޖާޒާ ދޭތެރޭ ޕަވިތުރާ ރަނގަޅަަށް ކަންތައް ކުރާނެ ކަމަށް އުންމީދުކުރާ ކަމަށް ބުނެ އޭނާ ހިނިގަނޑެއް ވެސް ޖަހާފައިވެ އެވެ.\n"ބިގް ބޮސް 14" ގެ ވަރަށް ކުރީކޮޅު އިޖާޒް، 45، ގެ އޭނާގެ އަމިއްލަ ބައެއް ވާހަކަތައް ހިއްސާކުރަމުން ބުނެފައި ވަނީ އޭނާ ކުރިން ވެސް ކައިވެންޏަކަށް ތައްޔާރުވި ކަމަށާއި އެކަމަކު އެކަން ހުއްޓުނީ ބޮލުގައި އެޅުނު ޖިންސީ ގޯނާގެ ތުހުމަތަކާ ހެދި ކަމަށެވެ. އަދި ނަފުސާނީ ގޮތުން ވެސް ވަރަށް އުނދަގޫ ދުވަސްތަކެއް އުޅެން ޖެހުނު ކަމަށް ބުނެފައިވެ އެވެ.\nފެބުރުއަރީ 12, 2021 15:16\nއިންޑިޔާ އައުޓް ކިޔާމީހުންގެ ހިތްތަކުގަ ރަސްކަންކޮށް އެމީހުން ރޮއްވަނީ އިންޑިޔާމީހުން...ލޮލް


ގެތައް އިޞްލާޙުކުރުމަށް 40 ނަސޭހަތް (46) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (46)\n30/09/2014 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\n39 ވަނަ ނަސޭހަތް: ކޮންމެހެން ލާޒިމުވާ އިޞްލާޙުތައް ކުރުމާއި ދިރިއުޅުން ފަސޭހަކޮށްދޭނެ ވަސީލަތްތައް ހޯދައިދިނުމަށް ފަރުވާތެރިވުން\nﷲ ތަޢާލާގެ ނިޢުމަތްތަކުގެ ތެރެއިން މި ޒަމާނުގައި އަޅުގަނޑުމެންނަށް ދެއްވާފައިވާ އެއް ނިޢުމަތަކީ މިދުނިޔޭގެ ދިރިއުޅުން ފަސޭހަކޮށްދީ ވަޤުތު ސަލާމަތްކޮށްދޭ ވަސީލަތްތަކެވެ. މިޘާލަކަށް އޭސީ، އައިސްއަލަމާރި އަދި ދޮންނަމެޝިންފަދަ ތަކެއްޗެވެ. އުނދަގުލަކަށް ނުވާ އަދި އިސްރާފަކަށް ނުވާ މިންވަރަށް ގެއަށް ބޭނުންވާ ރަނގަޅު ފެންވަރުގެ ތަކެތި ހޯދައި ދިނުމަކީ ގޭގެ ވެރި ފަރާތަށް އޮތް އެންމެ ޙިކުމަތްތެރި ގޮތެވެ. އަދި ބޭނުންތެރި، ފައިދާކުރަނިވި ތަކެއްޗާއި، އޭގައި އަގެއްނެތް ހަމައެކަނި އިތުރު ފުރިހަމަކަމެއް ގެނެސްދޭ ތަކެތި ވަކިކުރަން އެނގެންވާނެއެވެ.\nގޭގައި ގެންގުޅޭ ތަކެއްޗާ އަދި އެނޫންވެސް ވަސީލަތްތަކުގެ ތެރެއިން ހަލާކުވެފައިވާ ތަކެތި މަރާމާތުކުރުމަށް އަހަންމިއްޔަތުކަން ދޭންވާނެއެވެ. ބައެއް މީހުން އެކަމަށް ފަރުވާ ކުޑަކުރެއެވެ. ގޭތެރޭގައި ތަފާތު ވައްތަރުގެ ސޫފިތައް ގިނަ ވުމާއި، ފެން ހިންދާ ވަޅުތައް ފުރުމާއި، ނުބައި ވަސްދުވާ ކުންޏާއި، ހަލާކުވެ ބޭނުން ނުކުރެވޭ ޙާލަތުގައިވާ ފަރުނީޗަރުގެ ޝަކުވާ އެބައިމީހުންގެ އަނބިން ކުރެއެވެ.\nމިއީ ގޭތެރޭގެ ބާއްޖަވެރިކަން ޙާޞިލުވުމަށް ހުރަސްއަޅާ ކަންކަންކަމާމެދު ޝައްކެއް ނެތެވެ. އަދި މިކަންކަމުގެ ސަބަބުން ޒަވާޖީ ޙަޔާތުގައި މައްސަލަތައް ޖެހެއެވެ. އަދި ޞިއްޙީ މައްސަލަތައްވެސް ޖެހެއެވެ. ފަހެ، ބުއްދިވެރިއަކީ އެކަންކަން ރަނގަޅުކުރަން އަވަސްވެގަންނަ މީހާއެވެ.


Majilis majority muhinmee kon bayakah?\n19th September 2019 | Last update: 17:49\nރިޔާސީ އިންތިހާބަށްފަހު ރާއްޖޭގައި ބާއްވާ އެންމެ ބޮޑު އިންތިހާބަކީ ރައްޔިތުން މަޖިލީހުގެ އިންތިހާބެވެ. އެ އިންތިހާބަށް މިވަނީ ކުޑަ ދުވަސްކޮޅެއްވެފަ އެވެ. މަޖިލިސް އިންތިހާބަށް ޕާޓީތަކުން ހެސްކިޔާފައި ތައްޔާރުވަމުން އަންނައިރު އެންމެ ގިނައިން ކަންފަތަށް އިވޭނެ އަޑަކީ މަޖިލިސް މެޖޯރިޓީގެ ވާހަކަ އެވެ. މެޖޯރިޓީ ވަކި ބަޔަކަށް މުހިންމުވާ ސަބަބުތަކުގެ ވާހަކަ އެވެ.\nސަރުކާރު ކޯލިޝަން ތެރޭގައި ކޯޅުމެއް ފެށިގެން ދިޔައީވެސް މެޖޯރިޓީއެއްގެ ވާހަކަ އުފަންވި ހިސާބުންނެވެ. އެންމެ ފުރަތަމަ އެވާހަކަ ދެއްކީ ކޯލިޝަންގެ މައި ޕާޓީ އެމްޑީޕީންނެވެ. އެއަށްފަހު ހުޅު ހިފީ ކޯލިޝަންގެ މެދުގައި އެވެ. ދެބަސްވުން ފެށިގެން ދިޔައީ އެމްޑީޕީއާއެކު ކޯލިޝަންގައި ތިބި، ޖުމްހޫރީ ޕާޓީއާ އަދާލަތު އަދި ރައީސް މައުމޫންގެ ސަޕޯޓަރުންގެ ތެރޭގައި އެވެ. މަޝްވަރާއިން ވެސް ހައްލު ނުލިބި މިއަދު ވަނީ ކޯލިޝަންގައި ގޮތް ނިންމާ ޖޭޕީގެ ހައިސިއްޔަތާމެދު ވެސް ސުވާލު އުފެދޭ ހިސާބަށް ގޮސްފަ އެވެ.\nއެމްޑީޕީން މަޖިލިސް އިންތިހާބުގެ ވާހަކަ ފެށި ހިސާބުންވެސް ދައްކަން ފެށީ މަޖިލިސް މެޖޯރިޓީގެ އެ ޕާޓީއަށް މުހިންމު ވާހަކަ އެވެ. އެމްޑީޕީގެ ފުރަތަމަވެސް ހިފީ އެކަމަށެވެ. ކޯލިޝަން އެއްބަސްވުމެއް އެކަމަށް ނެތް ކަމަށްބުނެ މަޖިލިސް އިންތިހާބުގެ ހުރިހާ ގޮނޑިއަކަށް ވާދަކުރަން ނިންމައި ކުރިމަތިލީ މެޖޯރިޓީ ހޯދާށެވެ. އެމްޑީޕީގެ ރައީސް މުހައްމަދު ނަޝީދު ތަކުރާރުކޮށް ވިދާޅުވަމުން ގެންދަވަނީ މަޖިލިސް މެޖޯރިޓީ އެމްޑީޕީއަށް ނުލިބެއްޖެނަމަ ސަރުކާރުގެ ވައުދުތައް ފުއްދަން ދަތިވާނެއޭ އެވެ.\nއެމްޑީޕީގެ މެންބަރުން ބުނެދޭ ގޮތުން މަޖިލިސް މެޖޯރިޓީ އެމްޑީޕީއަށް މުހިންމުވާ ސަބަބުތައް ވަރަށްވެސް ގިނަ އެވެ. އެގޮތުން ސަރުކާރުގެ ސިޔާސަތުތައް ތަންފީޒުކޮށް ސަރުކާރު ދެމެހެއްޓުމަށް މަޖިލިސް މެޖޯރިޓީ އެމްޑީޕީއަށް މުހިންމެވެ. ކޯލިޝަނަކީ އަބަދު ދެމި އޮންނާނެ އެއްޗެއް ކަމަށް ގަބޫލު ނުކުރެވޭތީ މެޖޯރިޓީ ހޯދުން އަމުދުން މުހިންމެވެ. އެއީ ކުރިން ލިބިފައިވާ ތަޖުރިބާއަށް ބިނާކޮށް ކޮންމެހެން ހޯދަން ޖެހޭ އެއްޗެކެވެ.\nމާލެ ، 05 ފެބްރުއަރީ 2019-- ގައުމީ މަޖިލިސްގެ ބައްދަލުވުމަށްފަހު ރައީސް ނަޝީދު ނޫސްވެރިންނާއި ބައްދަލު ކުރައްވަނީ -- އަހުމަދު ޝުރާއު | އަވަސް\nއެމްޑީޕީގެ އެ ހިޔާލު ގޯސް ނޫން ކަމަށް އެޕާޓީ އޮތީން ނިންމައިގެނެވެ. ނަމަވެސް އެކަމާ ހިޔާލު ތަފާތުވެ، ފުރަތަމަވެސް އަޑު އުފުލީ ކޯލިޝަންގެ ތެރެއިންނެވެ. ކޯލިޝަންގައި ދެވަނަ އަށް އެންމެ ބޮޑު ޕާޓީ ޖޭޕީގެ ހިޔާލު މުޅިން ތަފާތެވެ. މަޖިލިސް އިންތިހާބުގައި ވަކި ޕާޓީއަކަށް މެޖޯރިޓީ ލިބުމަކީ "ނުރައްކަލެއް" ކަމަށްވެސް ޖޭޕީން ބުނަމުން ދިޔަ އެވެ. މެޖޯރިޓީ އެމްޑީޕީއަށް ދިނުމަކީ ކޮށްގެންވާނެ ކަމެއް ނޫން ކަމަށްވެސް ބުނަމުން ދިޔައީ ޖޭޕީ އިންނެވެ. އެ މީހުން އޮތީ އަދިވެސް އެގޮތުގައެވެ.\nޖޭޕީގެ ވާހަކަތަކަށް އެއްބަސްވާ އެހެން ސިޔާސީ ފަރާތްތައް ވެސް މަދެއް ނޫނެވެ. ބައެއް ސިޔާސީ ފަރާތްތަކުން ދެކޭގޮތުގައި، ރައްޔިތުން މަޖިލީހުގެ މެޖޯރިޓީ އެމްޑީޕީއަށް ދޭން "ހެޔޮނުވާނެ" އެވެ. އެއީ އެމްޑީޕީ 2008 ވަނަ އަހަރު ވެރިކަމަށް އައުމަށްފަހު ފެނިގެންދިޔަ ކަންކަމުން މިއަދު ފިލާވަޅު ލިބިފައިވާތީި އެވެ.\nއެމްޑީޕީއަށް މެޖޯރިޓީ ނުދިނަސް ސަރުކާރަށް ތާއީދު ކުރާ މެޖޯރިޓީއެއް މުހިންމު ކަމަށް ވެސް ބައެއް ފަރާތްތަކުން ދެކެ އެވެ. ކޯލިޝަންގައި ދެން ހިމެނޭ ޕާޓީތަކުގެ ހިޔާލަކީ ވެސް އެއީ އެވެ. އަދި ރައީސް އިބްރާހިމް މުހައްމަދު ސޯލިހްގެ ފަރާތްޕުޅުން ވެސް ބޭނުންފުޅުވެ ވަޑައިގަންނަވަނީ އެ ގޮތް ކަމަށް ދޭހަވާ ގޮތަށް އެމަނިކުފާނު ވާހަކަފުޅު ދައްކަވާ އުޅުއްވަ އެވެ. މުޅީން ޔަގީނެއް ނުވެއެވެ.\nރަސްމިއްޔާތެއްގައި ރައީސް ސޯލިހް ވާހަކަ ދައްކަވަނީ -- ފޮޓޯ: އަހުމަދު ޝުރާއު\nމި ސަރުކާރު ވެރިކަމަށް އައީ ރައްޔިތުންނަށް ވަރަށް ގިނަ ކަންކަން ކޮށްދިނުމުގެ ވައުދުތަކަކާއެކު އެވެ. ސިޔާސީ މަޝްރަހު ދިރާސާ ކުރައްވާ ފަރާތަކުން ވިދާޅުވާ ގޮތުގައި މަޖިލިސް މެޖޯރިޓީ ސަރުކާރަށް ނުލިބިއްޖެ ނަމަ އެ ކަންކަން ކުރަން ވަރަށް އުނދަގޫ ވާނެ އެވެ.\n"މި ސަރުކާރުގެ ސިޔާސަތުތައް ތަންފީޒު ކުރުމަށް މަޖިލިސް މެޖޯރިޓީ ވަރަށްވެސް މުހިންމު، މަޖިލިސް މެޖޯރިޓީ ސަރުކާރަށް ނުލިބެއްޖެނަމަ މި ސަރުކާރުން ރައްޔިތުންނަށް ކޮށްދޭން ބޭނުންވެފަ ހުރި ގިނަ ކަންކަން ބޮއްސުންލައިގެން ދާނެ، ދައުލަތުގެ ނިޒާމުތަކާއި ކުޅެލައި، ސަރުކާރު މަގުމަތިކޮށްލައިފާނެ، ރައްޔިތުންނަށް ފަހި ގޮތެއް މެދުވެރިވާން އޮތީ ރައީސް ސޯލިހުގެ ސަރުކާރަށް މެޖޯރިޓީ ލިބިގެން،" ސިޔާސީ މަޝްރަހު ދިރާސާ ކުރައްވާ ބޭފުޅަކު ވިދާޅުވި އެވެ.\nމިއާ ހިޔާލު ތަފާތުވާ މީހުންވެސް ވަކި މަދެއް ނޫނެވެ. ކުރީގެ ހޯމް މިނިސްޓަރު އުމަރު ނަސީރު ވިދާޅުވި ގޮތުގައި މި ސަރުކާރަށް މަޖިލިސް މެޖޯރިޓީ ދިނުމަކީ ގޯހެކެވެ. އަދި އެއީ ދިވެހި ގައުމިއްޔަތާއި އިސްލާމް ދީނަށް ވަރަށް ބޮޑަށް ގެއްލުން ލިބިގެންދާނެ ކަމެކެވެ.\nމާލެ، 08 ޖެނުއަރީ 2019 - ކުރީގެ ރައީސް ޔާމީން އަބްދުލްގައްޔޫމް ފުލުސް އިދާރާއަށް ހާޒިރުވުމަށް ފަހު ނޫސްވެރިންނަށް މައުލޫމާތު ދެއްވަނީ-- އަހުމަދު ޝުރާއު | އަވަސް\nދެން އޮތީ އިދިކޮޅެވެ. މިވަގުތު އިދިކޮޅު އެންމެ އިސް ލީޑަރެއްގެ ގޮތުގައި ހުންނެވީ ކުރީިގެ ރައީސް އަބުދުﷲ ޔާމީނެވެ. ރައީސް ޔާމީން ވިދާޅުވެފައިވާ ގޮތުގައި ސަރުކާރަށް މަޖިލިސް މެޖޯރިޓީ ދިނުން އެއް ގޮތަކަށް ވެސް ބުއްދިވެރި ނޫނެވެ. ސަރުކާރު ޖަވާބުދާރީ ކުރުވުމަށް މަޖިލިސް މެޖޯރިޓީ އެންމެ މުހިންމީ އިދިކޮޅަށެވެ. އަދި އިދިކޮޅުން ކެނޑިނޭޅި ދައްކަމުން ގެންދަނީ މަޖިލިސް މެޖޯރިޓީ އެ ފަރާތްތަކަށް މުހިންމު ވާހަކަ އެވެ.\nއެކަމަށް އެއްބަސްވާ އަނެއް ސިޔާސީ ލީޑަރަކީ ގާސިމް އިބްރާހީމެވެ. ގާސިމްގެ ރާގު ބަދަލުވަމުން ގޮސް އެ މަނިކުފާނު ގާތްގަނޑަކަށް ހުންނެވީ ރައީސް ޔާމީނާއެކުގައޭ ހެންވެސް ހީވެ އެވެ. ގާސިމްގެ ނަޒަރުގައި ވެސް މަޖިލިސް މެޖޯރިޓީ އެމްޑީޕީއަށް ދީގެނެއް ކަމަކު ނުދެ އެވެ.\nބައެއް ފަރާތްތަކުން ސަރުކާރަށް މަޖިލިސް މެޖޯރިޓީ ދޭން ނުޖެހޭ ސަބަބުތައް ގިނަ ކަމަށް ބުނެ އެވެ. އެގޮތުން ކުރީ ސަރުކާރަށް މަޖިލިސް މެޖޯރިޓީ އޮތުމުގެ ސަބަބުން ރައްޔިތުންގެ ފައިދާއަށްވުރެ ބޮޑަށް ގެއްލުންވާ ގޮތަށް މަޖިލީހުގައި ބިލްތައް ފާސް ކުރެވިގެންދިޔަ ދިއުންތަައް ކިޔައިދެ އެވެ.\n"މީގެ ކުރިން ވެގެންދިޔަ ގޮތް ވަނީ ފެނިފައި. ސަރުކާރަށް މަޖިލިސް މެޖޯރިޓީ ލިބިގެން ދިއުމުން މުޅިންހެން ފެނިގެން ދިޔައީ ސަރުކާރުން ބޭނުންވާ ގޮތަކަށް މީހުން ވަކިކޮށް، މުޅި ނިޒާމާ ކުޅެމުންދިޔަތަން، ރައްޔިތުންނަށް ބޭނުންނުވާ އެތައް ބިލްތަކެއް މަޖިލިސް ތެރެއިން ފާސްކޮށް، ރައްޔިތުންގެ ބަސްބުނުމުގެ ހައްގަށްވެސް އަރައިގަންތައް ފެނިގެންދިޔައީ، އެކަން ތަކުރާރުވާން ބޭނުން ނުވާތީ މަޖިލިސް މެޖޯރިޓީ އިދިކޮޅުގައި އޮތުން މުހިންމުވެގެން މިދަނީ،" ސިޔާސީ ދާއިރާގައި ހަރަކާތްތެރިވާ ޒުވާނަކު ބުންޏެވެ.\nއުމަރު ނަސީރުގެ ވާހަކަ ގެންގުޅުއްވަނީ ސަރުކާރާއި ދެކޮޅު މެޖޯރިޓީއަކަށެވެ. އޭނާ ދެކެވަޑައިގަންނަވާ ގޮތުގައި މި ސަރުކާރަށް ހުރިހާ ބާރެއް ދީފިނަމަ ގައުމަށް ވަރަށް ބޮޑު ގެއްލުމެއް ވާނެ ކަމަށެވެ. އެހެެންކަމުން މަޖިލިސް މެޖޯރޮޓީ މުހިންމީ އިދިކޮޅަށެވެ.\n"އިދިކޮޅަށް މެޖޯރިޓީ ދޭން ޖެހޭނީ، އެއީ ސަރުކާރު ޒިންމާދާރު ކުރެވޭނީ އޭރުން، އެކަމާމެދު އެއްވެސް ސުވާލެއްނެއް،" އުމަރު ވިދާޅުވި އެވެ.\nގިނަ ބައެއްގެ ނަޒަރު މިހާރު ހުއްޓިފައި އޮތީ އަންނަ އޭޕްރީލް މަހުގެ ހަވަނަ ދުވަހު ބާއްވާ މަޖިލިސް އިންތިހާބަށެވެ. މަޖިލިސް އިންތިހާބުގައި ވެގެންދާނެ ގޮތަކާމެދު ބަސްތައް ކުރެވެމުން ދަނީ އެވެ. މަޖިލީހުގެ އަގުލަބިއްޔަތު ނަގާނެ ބަޔަކު ޕްރެޑިކްޓް ކުރަމުންދާއިރު، ރައްޔިތުން ތިބީ މިކަން ނިމިގެންދާނެ ގޮތެއް ބަލާށެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު އުމަރު ނަސީރު + ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް


މޫސުމާ ބެހޭ ޚަބަރު\nމި ހިގާ މެއި މަހު9ވަނަދުވަހު ރާއްޖޭގެ އިރުމަތީގައި އުފެދުނު ކޮޅިގަނޑު މަޑުމަޑުން އުތުރަށް ދަތުރުކޮށް ސްރީލަންކާ ފަހަނައަޅާ މިހާރުވަނީ އިންޑިޔާގެ އިރުމަތީ އައްސޭރިފަށާކައިރިން އުތުރު ބަންގާޅުކަނޑު ސަރަޙައްދުގައެވެ.\nމި ކޮޅިގަނޑާ ގުޅިގެން އުފެދުނު ބޯވިއްސާރަވިލާތައް ވޭތުވެދިޔަ 10 ވަރަކަށްދުވަހު ރާއްޖޭގެ އެކި ސަރަޙައްދުތަކަށް އަރާ ގަދަވަޔާއެކު ގުގުރާ ވިއްސާރަކޮށްފައިވެއެވެ. އެގޮތުން ވޭތުވެދިޔަ 24 ގަޑިއިރު އެންމެ ބޯކޮށް ވާރޭވެހުނުކަމަށް ރެކޯޑުކުރެވުނީ ތ. ވޭމަނޑުއަށް 170 މިލިމީޓަރުގެ ވާރޭ އެވެ. މީގެއިތުރުން ލ. ކައްދުއަށް 107 މިލިމީޓަރު އަދި ހުޅުލެއަށް 91 މިލިމީޓަރުގެ ވާރޭ ވެހުނުކަމަށް ރެކޯޑުތަކުން ދައްކައެވެ. ވޭތުވެދިޔަ 24 ގަޑިއިރު ވައި އެންމެ ގަދަވިކަމަށް ރެކޯޑުކުރެވުނީ ގަޑިއަކު 52 މޭލު ބާރުމިނުގައި އަައްޑުއަތޮޅު ގަމަށެވެ.\nމިދެންނެވި ކޮޅިގަނޑު އިތުރަށް ބާރުގަދަވެ މިއަދު ވަނީ ތޫފާނަކަށް ބަދަލުވެފައެވެ. އަދި ތޫފާނުގެ ނަމަކަށް ދީފައިވަނީ "ރޯނު" އެވެ. މިއީ ދިވެހި ނަމެކެވެ. ބަންގާޅުކަނޑުގައި އިން މި ތޫފާނު "ރޯނު" އުތުރަށް ރާއްޖެއާއި ދުރަށް ދަތުރުކުރާނެކަމަށް ލަފާކުރެވެއެވެ.\nކުރިއަށްއޮތް 24 ގަޑިއިރަށް ލަފާކުރެވޭ ގޮތުގައި ރާއްޖޭގެ އެކިހިސާބަށް ގުގުރުމާއިއެކު ވިއްސާރަކޮށް އަދި ބައެއް ރަށްތަކަށް ބޯކޮށްވާރޭވެހޭނެއެވެ. ވައިޖެހޭނީ އުތުރުގެ އަތޮޅުތަކަށް ހުޅަނގާއި ހުޅަނގުއުތުރުން ގަޑިއަކު7މޭލާ 17 މޭލާ ދެމެދުގުބާރުމިނުގައި އަދި އެހޭންހިސާބުތަކަށް ހުޅަނގުދެކުނާއި ހުޅަނގުން ގަޑިއަކު 15 މޭލާއި 25 މޭލާއި ދެމެދުގެބާރުމިނުގައި، ވިލާގަނޑުގައި ގަޑިއަކު ގާތްގަޑަކަށް 50 މޭލާއި 55 މޭލާއި ދެމެދުގެ ބާރުމިނަށް ވައިގަދަވުން އެކަށީގެންވޭ. ރާއްޖޭގެ ކަނޑުތަށް އާއްމުގޮތެއްގައި ގަދަވާނެއެވެ. ވީމާ ހުރިހާ ފަރާތްތަކުން އަދި ޙާއްސަގޮތެއްގައި ކަނޑު ދަތުރު ކުރައްވާ ފަރާތްތަކުން މޫސުމަށް ސަމާލުވުމަށްދަންނަވަން.


ނިއުމާގެ މެސެޖް - "ހިތްވަރު އެލުވާ ނުލާ ނަފްސުދެކެ ލޯބިވޭ" ނިއުމާގެ މެސެޖް - "ހިތްވަރު އެލުވާ ނުލާ ނަފްސުދެކެ ލޯބިވޭ"\nނިއުމާގެ މެސެޖް - "ހިތްވަރު އެލުވާ ނުލާ ނަފްސުދެކެ ލޯބިވޭ"\nކާމިޔާބު ފިލްމީ ތަރި ނިއުމާ މުޙައްމަދު / ފޮޓޯ: ނިއުމާގެ ފޭސްބުކް ޕޭޖް\nބަރަސް ބަލި ނުވަތަ ވިޓިލިގޯއަކީ ހަމުގައި ހުދުކުލަ ޖެހުމަށްފަހު، ފިތްގަނޑެއްހެންބޯވެ، ކަހައި، ފެންފައިބާ ބައްޔެކެވެ. މިބަލީގައި ގައިގެ ތަންތަން ހުދުވާނެއެވެ. މިބައްޔަށް "ހުދު ބަލި" މިހެން ވެސް ކިޔައެވެ.\nހުދު ބައްޔަކީ ހަށިގަނޑުގެ ހަން ހުދުވާ ބައްޔެކެވެ. މި ބަލިޖެހުމުން ހަމުގެ އެކި ހިސާބުތަކުގައި ހުދުކުލައިގެ ލައްތަކެއް ޖަހައެވެ. އަދި މި ހުދުކުލައިގެ ލައްތައް ހުންނާނީ އާދައިގެ ހަންގަނޑެކޭ އެއްގޮތަކަށެވެ. މިގޮތަށް ހަން ހުދުވަނީ އެހިސާބުގައި ހުންނަ މުށިކުލަ ފިލައިދިއުމުންނެނެވެ. ނުވަތަ އެހިސާބުގައި ހުންނަ މެލަނިން ޕިގްމެންޓްތައް ފިލައި ދިއުމުންނެވެ.\nހުދުބަލި ކުރިމަތިވަނީ ދިފާޢީ ނިޒާމުގެ ސެލްތަކުން މެލާނޯސައިޓް އުފައްދާ ސެލްތައް ހަލާކުކޮށްލުމުންނެވެ. ފަހުގެ ހޯދުންތައް ދައްކާގޮތުން މިއީ އިންސާނާގެ ހަށިގަނޑުގެ ދިފާޢީ ނިޒާމްގެ ސެލްތައް އެމީހާގެ އަމިއްލަ ހަށިގަނޑަށް ހަމަލާދިނުމުން ދިމާވާ ގޮތެކެވެ. ނަމަވެސް މިކަން މެދުވެރިވާންދިމާވާ ހަގީގީ ސަބަބު އަދި ހޯދިފައެއް ނުވެއެވެ. ކޮންމެ އުމުރެއްގައިވެސް ހުދުބަލީގެ އުނދަގޫތައް ކުރިމަތިވެދާނެއެވެ. ބައެއް އާއިލާތަކުގެ ތެރޭގައި ހުދުބަލި ކުރިމަތިވުން އާންމުކަމަކަށް ނުވަތަ ވާރުތަކުރާކަމަށް ފާހަގަ ކުރެވެއެވެ.\n2011 ވަނަ އަހަރުން ފެށިގެން ކޮންމެ އަހަރެއްގެވެސް ޖޫންމަހުގެ 25 ވަނަ ދުވަސް ފާހަގަކުރަނީ ދުނިޔޭގެ ވިޓިލިގޯ ދުވަހުގެ ގޮތުގައެވެ. މި ދުވަހާގުޅިގެން ރާއްޖޭގެ ފިލްމް އިންޑަސްޓްރީގައި ހަރަކާތްތެރިވާ އެންމެ ފުންނާބު އުސް އެއް ތަރިކަމަށްވާ ނިއުމާ މުޙައްމަދު މިވަނީ އޭނާގެ އިޙްސާސްތައް ސޯޝަލް މީޑިއާއަށް ބަންޑުންކޮށްލާފައެވެ.\n1990 ގެ އަހަރު ތަކުން ފެށިގެން ދިވެހި ސިނަމާތަކުގައި ރަނިކަން ކުރަމުންދާ ނިއުމާ ފިލްމް ކުޅުން ހުއްޓާލިނަމަވެސް، ގިނަ ބަޔަކު ޤަބޫލުލުކުރާގޮތުގައި ނިއުމާއަކީ އަދިވެސް ހަމަ "ނަންބަރ 1" އެވެ. ނިއުމާގެ 25 އަހަރަށްވުރެ ދިގު ކާމިޔާބު ފިލްމީ ކެރިއަރުގައި ކުރިމަތިވި އެންމެ ބޮޑު ގޮންޖެހުމަކީ ވިޓިލިގޯ ނުވަތަ ހުދު ބައްޔެވެ. އެކަމާގުޅޭގޮތުން ނިއުމާ މިޣެ ކުރިން އެހާ އޯޕަންކޮށް ވާހަކަދައްކާފައެއްނުވެއެވެ. ނަމަވެސް މިއަދު އޭނާ ވަނީ އޭނާގެ އިޙްސާސްތައް ކުރު، އެހެންނަމަވެސް މާނަ ފުން މެސެޖަކުން ހާމަކޮށްފައެވެ.\nނިއުމާ ބުނިގޮތުގައި ހުދުބަލީގެ ނިޝާންތައް އެންމެ ފުރަތަމަ އޭނާގެ ހަށިގަނޑު ފެންނަން ފެށުމުންވެސް ބިރުގަތެވެ. އަދި އެކަމުގެ ސަބަބުން އޭނާ އާމްދަނީ ހޯދުމަށް ކުރަމުންދިޔަ މަސައްކަތް ގެއްލިދާނެކަމުގެ މާޔޫސްކަން ހިތަށް ގެނުވިކަމަށް ނިއުމާ ބުނެފައިވެއެވެ.\n"ހުދުބަލީގެ ނިޝާންތައް ހަށިގަނޑުން ފެންނަމުންދިޔަ ވަރަކަށް މީހުންގެ މަލާމާތާއި ފާޑުކިޔުން އަމާޒުވަމުންދިޔަ މިންވަރުވެސް ދިޔައީ އިތުރުވަމުން. ނަމަވެސް އެއިން އެއްވެސް ކަމަކާހުރެ ހިތްވަރު އެލުވައެއް ނުލަން. ދެކުނީ މިއީވެސް ޗެލެންޖެއްގެ ގޮތުގައި. ބެލީ އަމިއްލަ ނަފްސުދެކެ ލޯބިވެވޭތޯ. އެ ހިސާބުން އަމިއްލަ ނަފްސަށް އޮތް އިތުބާރުވެސް އައު ވި. މިގޮތުގައި ކުރިއަށްދާނެ ކެތްތެރިކަމާއި ހިތްވަރު މިންވަރުކޮށްދެއްވީތީ ﷲމާތް އަށް ޝުކުރުވެރިވަން" ނިއުމާ އޭނާގެ ޕޯސްޓުގައި ބުނެފައިވެއެވެ.\nވިޓިލިގޯ ދުވަހު، އެ ބަލި ތަހައްމަލު ކުރަމުންދާ މީހުންނަށް ނިއުމާ ދޭން ބޭނުންވި މެސެޖަކީ ހިތްވަރު އެލުވާނުލުމަށެވެ. އަމިއްލަ ނަފްސަށް އޮތް އިތުބާރު ގެއްލުވާނުލުމަށެވެ. ތަފާތުވުމަކީ ރީތިނުވާންވީ ސަބަބެއް ނޫންކަމަށެވެ. ނިއުމާގެ ހިތްވަރަށާއި، ކެތްތެރިކަމަށް ތަޢުރީފުކޮށް ގިނަ ބަޔަކު އަންނަނީ ނިއުމާގެ ފޭސްބުކް ޕޭޖުން ކޮށްފައިވާ މި ޕޯސްޓަށް ކޮމެންޓްކޮށް، ޕޯސްޓް ޝެއަރ ކުރަމުންނެވެ.\nދުނިޔޭގެ އާބާދީގެ 1 ނުވަތަ2އިންސައްތަ މީހުންނަށް ހުދުބަލީގެ އުނދަގުލާއި ކުރިމަތިލާންޖެހެއެވެ. މި ބަލީގެ ޒާތުން އިންސާނާގެ ހަމުގެ ކުލަ ބަދަލުވެ، އޭނާގެ ސިފައަށްވެސް ބަދަލުތަކެއް އާދެއެވެ. މިކަމުގެ ސަބަބުން ބައެއް މުޖުތަމަޢުތަކުގައި އެފަދަ މީހުންނާމެދު ތަފާތުކުރުން ގެންގުޅެއެވެ. އަދި މަލާމާތްކުރުމާއި، ފުރަށްސާރަކުރުން ފަދަ ކަންކަމާވެސް ކުރިމަތިލާންޖެހެއެވެ. މީހުން ކިޔާފާނެ އެއްޗަކާމެދު ހިތަށް އަރާ ގޭގެ ހަތަރު ފާރުގެ ތެރޭގައި ބަންދުވެގެން މުޅި ހަޔާތް ވޭތުކުރަން މަޖުބޫރުވާ ޙާލަތަށްގޮސް އެކަމުގެ ސަބަބުން ނަފްސާނީ ބަލީގެ ޝިކާރައަށްވާ މީހުންވެސް މަދެއް ނޫނެވެ.\nދުނިޔޭގެ ވިޓިލިގޯ ދުވަހެއް ފާހަގަކުރުމުގެ އެންމެ ބޮޑު ބޭނުމަކީވެސް އެފަދަ މީހުންނާމެދު މުޖުތަމަޢުއިން ދެކޭގޮތް ބަދަލުކޮށް، އެމީހުންނަށްވެސް އާއްމު މީހުންނެކޭ އެއްފަދައިން ދިރިއުޅެވޭނެ މާހައުލެއް ޤާއިމުކޮށްދިނުމެވެ. ހަމަގައިމުވެސް ނިއުމާގެ މި ޕޯސްޓާއެކު ރާއްޖޭގައި ތިބި މި ބަލި ތަހައްމަލު ކުރަމުންދާ މީހުންނަށްވެސް ހިތްވަރާއި އުއްމީދު ގެނުވައިދޭނެކަން ޔަޤީނެވެ.\nނިއުމާ އެބުނި ގޮތައް ހިތްވަރު އެލުވާ ނުލާތި އިންގޭ އެއްވެސްކުއްޖަކު


Kafaalaathuge hahgu kuhverin ah neh: Dhaulaiy\nމާލެ، 28 ޖެނުއަރީ 2020 -- ރައީސް އަބްދުﷲ ޔާމީން ގެ އިސްތިއުނާފު ޝަރީއަތަށް މިއަދު ހައިކޯޓަށް ހާޒިރުވުމަށްފަހު އެނބުރި ޖަލަށް ވަޑައިގަންނަަވަނީ -- އަވަސް ފޮޓޯ: ސަލްވީން އަބްދުލް ހަމީދު\nކަފާލާތަކީ ކުށްވެރިންނަށް ލިބިގެންވާ އަސާސީ ހައްގެއް ނޫން ކަމަށް ދައުލަތުގެ ޕްރޮސިކިއުޓާ ޖެނަރަލް (ޕީޖީ)ގެ ފަރާތުން މިއަދު ހައިކޯޓުގެ ޝަރީއަތުގެ މަޖިލީހުގައި ބުނެފި އެވެ.\nދައުލަތުން މިހެން ބުނީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ކަފާލާތުގެ ދަށުން މިނިވަންކޮށް ދިނުމަށް ހައިކޯޓުގައި އެދިވަޑައިގެންފައިވާތީ އެވެ. ރައީސް ޔާމީން އެހެން އެދިވަޑައިގެންނެވީ އެމަނިކުފާނުގެ މައްޗަށް ކުށް ސާބިތުވެފައިވާ މަނީ ލޯންޑްރިންގެ މައްސަލަ އެ ކޯޓުގައި އިސްތިއުނާފު ކުރި މައްސަލައިގެ ތެރޭގަ އެވެ.\nކަފާލާތުގެ ދަށުން ރައީސް ޔާމީން ދޫކޮށްލަން އެދޭ ސަބަބުތައް މިއަދު އެމަނިކުފާނުގެ ވަކީލުން ޝަރީއަތުގެ މަޖިލީހުގައި ތަފްސީލްކޮށް ދެއްވި އެވެ. އެގޮތުން އެމަނިކުފާނުގެ ވަކީލް، ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު ވިދާޅުވީ ކަފާލާތަކީ ރާއްޖޭގެ ދުސްތޫރުގައި ބިންވަޅު ނަގާފައިވާ އެއްޗެއް ކަމަށެވެ.\nވަކީލް އައިޝަތު މުހައްމަދު ވިދާޅުވީ ކުށްވެރިންނަށް ކަފާލާތުގެ ހައްގު އޮންނަ ގައުމުތަކުގައި ވެސް އެކަން ކުރަނީ އެކަމަށް ހާއްސަ ގާނޫނެއް ހަދައިގެން ކަމަށެވެ. އެގޮތުން ސައުތު އެފެރިކާ ފާހަގަ ކުރެއްވި އެވެ. އެ ގައުމުގައި ބެއިލް ގާނޫނެއް އޮވެ އެވެ.\nއިންޑިއާގެ ސުޕްރީމް ކޯޓުގެ ދެ ހުކުމަށް ވެސް ވަކީލް އަލިއަޅުވާލެއްވި އެވެ. ވަކީލް އައިޝަތު ވިދާޅުވީ އެ ހުކުމުން ކިޔާލުމުން އެއީ ތުހުމަތު ކުރެވޭ މީހަކަށް އިއްވާފައިވާ ހުކުމެއްކަން އެނގޭ ކަމަށެވެ. އެ ހުކުމް އިއްވާފައިވަނީ ކުށްވެރިއެއްގެ މައްޗަށް ނޫންކަން އެނގޭ ކަމަށެވެ. އޭގެއިތުރުން އދ.ގެ މުއާހަދާގައި ވެސް ކަފާލާތުގެ ހައްގު ލާޒިމް ކުރަނީ ތުހުމަތު ކުރެވޭ މީހުންނަށް އެނގެން އެބަ އޮތް ކަމަށެވެ.\nރައީސް ޔާމީންގެ ހުކުމް ތަންފީޒު ކުރުން ފަސްކޮށް ދިނުމަށް ވެސް އެދުނެވެ. އެގޮތަށް އެދުނީ ސުޕްރީމް ކޯޓުން އެފަދަ ނިންމުންތަކެއް ނިންމާފައިވާތީ އެވެ. އެއީ ކުރީގެ ރައީސް މުހައްމަދު ނަޝީދާއި ހޯމް މިނިސްޓަރު އިމްރާން އަބްދުﷲ ހުކުމް ތަންފީޒު ކުރުން ފަސްކުރި ނިންމުމެވެ.\nރައީސް ޔާމީންގެ ވަކީލުން ފާހަގަ ކުރެއްވި ގޮތުގައި ރައީސް ޔާމީނަކީ އިދިކޮޅު އެންމެ ބޮޑު ސިޔާސީ ޕާޓީގެ ލީޑަރަށް ކަމަށްވާތީ އެމަނިކުފާނު ބަންދުގައި ހުރުމުން އެމަނިކުފާނާއި އެ ޕާޓީގެ ސިޔާސީ މަސައްކަތަށް ވަނީ ހުރަސް އެޅިފަ އެވެ. އަދި އިންތިހާބު ބޯމަތިވެފައިވާއިރު ގިނަ ގެއްލުންތަކެއްވަމުންދާ ކަމަށެވެ. ސަރުކާރު ޖަވާބުދާރީކުރުވުމުގެ މަސައްކަތަށް ވެސް ހުރަސް އެޅިފައިވާ ކަމަށެވެ.\nއެކަމަށް ރައްދު ދެއްވައި ޕީޖީ ވަކީލް ވިދާޅުވީ ކުށެއް ސާބިތުވުމުން ޕާޓީއެއްގެ ލީޑަރުގެ މަގާމުގައި ނުހުރެވޭނެ ކަމަށެވެ. އެހެންކަމުން ރައީސް ޔާމީނަކީ މިހާރު ޕާޓީއެއްގެ ލީޑަރެއް ކަމަކަށް ގާނޫނު ނުދަންނަ ކަމަށެވެ. އަދި ސިޔާސީ ޕާޓީތަކަކީ ވަކި މީހަކު ވަށައިގެން އެނބުރޭ އެއްޗަކަށް ނުވާއިރު އާ ލީޑަރު ހޮވާނެ ގޮތްތައް ވެސް ގާނޫނުގައި އެބަ އޮތް ކަމަށެވެ. އެހެންކަމުން ހަރުދަނާ ސިޔާސީ ޕާޓީއެއްގެ ގޮތުގައި މަސައްކަތް ކުރުމަށް ޕީޕީއެމްއަށް އެއްވެސް ހުރަހެއް ނެތް ކަމަށެވެ.\nމިއަދުގެ ޝަރީއަތުގައި އިސްތިއުނާފީ ނުކުތާތަކާ ގުޅޭ ގޮތުން ވާހަކަ ނުދައްކަ އެވެ. އިސްތިއުނާފީ ނުކުތާތަކުގެ ގޮތުގައި 80 އަށްވުރެ ގިނަ ނުކުތާތައް ހުށަހަޅާފައިވެ އެވެ. ފަނޑިޔާރު ވިދާޅުވި ގޮތުގައި އެކަމާ ގުޅޭ ގޮތުން ވާހަކަ ދައްކާނީ ކަފާލާތާ މެދު ގޮތެއް ނިންމުމަށްފަހު އެވެ. ކަފާލާތާމެދު ގޮތެއް ނިންމުމަށް ވަރަށް އަވަހަށް އަޑުއެހުމެއް ބާއްވާނެ ކަމަށް ވިދާޅުވި އެވެ.\nމި މައްސަލަ ބައްލަވާ ފަނޑިޔާރުންގެ ބެންޗުގެ ރިޔާސަތުގައި އިންނެވީ މިފަހުން ހައިކޯޓަށް އައްޔަން ކުރެއްވި ފަނޑިޔާރު ހުސެއިން މަޒީދެވެ. ދެން ތިއްބެވީ ފަނޑިޔާރު މުހައްމަދު ނިޔާޒާއި ފަނޑިޔާރު ހުސެއިން ޝަހީދެވެ. މިއަދުގެ އަޑުއެހުމަށް ޕީޕީއެމްގެ އިސް ބޭފުޅުންނާއި ސަޕޯޓަރުން ވަނެވެ.\nރައީސް އަބްދުﷲ ޔާމީން މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ހުސައިން ޝަމީމް ކްރިމިނަލް ކޯޓް ހައިކޯޓް ރައީސް ޔާމީންގެ ޝަރީއަތް


B. Football Challenge 2019\nބ. ފުޓްބޯޅަ ޗެލެންޖްގެ 2019\nބ. ފުޓްބޯޅަ ޗެލެންޖްގެ 2019 ގެ ނަމުގައި ފުޓްބޯޅަ މުބާރާތެއް ފަށާއިފިއެވެ.\nމި މުބާރާތް އިންތިޒާމް ކޮށްފައިވަނީ ފޯރ ސީޒަން ލަނޑާގިރާވަރާއި، ބ. އޭދަފުށީގެ ޖަމިއްޔާއެއް ކަމަށްވާ ވެސްޓް ވިންގްސް އޭދަފުށިއާއީ ގުޅިގެންނެވެ.\nމުބާރާތުގައި ބ. އަތޮޅުގެ 11 ޓީމެއް ބައިވެރިވެފައިވެއެވެ.\nމިއީ ބ. އަތޮޅު ފެންވަރުގައި ބޭންވިގެންދާ ފުރަތަމަ މުބާރާތެވެ. ހަމަ އެޔާއެކެ މިފަދަ ބޮޑު މުބާރާތެއް އިންތިޒާމްކޮށް ބޭއްވިގެން މިދަނީ ފޯރ ސީޒަން ލަނޑާގިރާވަރުން މެދުކެނޑުމެއް ނެތި ލިބެމުންދާ އެއްބާރުލުމުގެ ސަބަބުން ކަމަށް އޭދަފުށީގެ ކައުންސިލް އިދާރާގެ ރައީސް އަލްފާޟިލް ތޮލާލް ވިދާޅުވެފައިވެއެވެ.\nތޮލާލް އިތުރަށް ވިދާޅުވީ ބ. އަތޮޅަކީ ވަރަށް ފުޓްބޯޅައަށް ލޯބި ކުރާ އަތޮޅެއް ކަމަށެވެ. ހަމަ މިފުރުސަތުގައި އެބޭފުޅާއިގެ ރަށް ކަމުގައިވާ އޭދަފުށީގެ ކުދި ބޮޑު އެންމެންނަކީވެސް ފުޓްބޯޅައަށް ލޯބިކުރާ ފުޓްބޯޅަ ކުޅުމަށް ހާއްސަ ސަމާލު ކަމެއް ދޭ ބަޔެއް ކަމުގައި ވެސް ފާހަގަކޮށްލައިފައިވެއެވެ.\nމި މުބާރަތް ބޭއްވިގެން ދަނީ އޭދަފުށީ ޓާރފް ދަޑުގައެވެ.\nކޮންމެ ދުވަހަކު ވެސް މެޗެއް ކުޅެން ހަމަޖެހިފައިވާއިރު ފެށުމުގެ ރަސްމިއްޔާތަށް ފަހު އެންމެ ފުރަތަމަ މެޗްގައި ބައްދަލުކުރީ ބ. އަތޮޅުގެ އެންމެ ގަދަ2ޓީމް ކަމަށް ފާހަގަކޮށްލެވޭ ބ. އޭދަފުށްޓާއި ގޮއިދޫއެވެ.\nމި މުބާރާތުގެ ފެށުމުގެ ރަސްމިއްޔާތު ޝަރަފުވެރިކޮށްދީފައި ވަނީ ޓުވަރިޒަމް މިނިސްޓަރ އަލީ ވަހީދެވެ. ޓުވަރިޒަމް މިނިސްޓަރުގެ އިތުރުން ފޯރ ސީޒަންގެ އިސްބޭފުޅުންނާއި އޭދަފުށީގެ ކައުންސިލްގެ ރައީސް ތޮލާލް ވެސް ބައިވެރިވެ ވަޑައިގަނެފައިވެއެވެ. ފޯރ ސީޒަންގެ އިސްބޭފުޅުންގެ ތެރޭގައި ރީޖަނަލް ވައިސް ޕްރެސިޑެންޓް އެންޑް ޖެނެރަލް މެނޭޖަރ އޮފް ފޯ ސީސަން އަލްމާންޑޯ ކްރައިންޒްލިންއާއި، ޑައިރެކްޓަރ އޮފް ރެވެނިއު ހަސަން ޒިޔާދްއާއި ޑައިރެކްޓަރ އޮފް ޕީޕަލް އެންޑް ކަލްޗަރ ރަޖާން ވިސްވަންތަންވެސް ބައިވެރިވެ ވަޑައި ގަނެފައިވެއެވެ.\nރަސްމިއްޔާތު ނިމި މުބާރާތުގެ ފުރަތަމަ މެޗް ނިމުމާއި އެކު ފެށުމުގެ ރަސްމިއްޔާގައި ބައިވެރިވި އިސް ބޭފުޅުންނަށް ވަނީ އޭދަފުށީ ޖޯޒީ އަރުވާފައެވެ. ކޮންމެ ބޭފުޅެއްގެވސް ނަން ޖޯޒީގެ ފަހަތުގައި ޖައްސަވާފައިވެއެވެ. އޭދަފުށީ ޓީމްގެ ޖޯޒީ ހަވާލްކޮށް ދީފައިވަނީ ބ. އޭދަފުށީގެ ކައުންސިލް ތޮލާލްއެވެ.\nދެން މިބާލާލަނީ އިއްޔަ ކުޅެވިގެން ދިޔަ މެޗުގެ ތަފްސީލަށެވެ.\nމުބާރާތުގެ ފުރަތަމަ މެޗުގައި ގޮއިދޫއާއި އޭދަފުށި ބައްދަލު ކުރެވިގެން ދިޔައިރު މިމެޗު ވެގެން ދިޔައީ ވަރަށް ފޯރިގަދަ މެޗަކަށެވެ. ފުރަތަމަ ހާފުގައި ދާދިހަމަހަމަ ކުޅުމެއް ދެޓީމުންވެސް ކުޅެމުންދިޔަނަމަވެސް ގޯލުޖަހާނެ ފުރަތަމަ ފުރުޞަތު ހޯދީ އޭދަފުށިންނެވެ. ގޯލު އޭރިޔާގެ ބޭރުން ގޯލުކުރިމައްޗަށް ހުރަސްކޮށްލި ބޯޅަ ޖަހަން ހުރި ކުޅުންތެރިޔާއަށް ބޯޅައިގާ ޖައްސާލެވޭވަރުނުވެ، އެފުރުޞަތުގެ ބޭނުންހިފޭގޮތެއް ނުވިއެވެ. އޭގެ2މިނެޓުފަހުން ގޮއިދޫންވެސް ވަނީ ހަމަލާއެއް އުފައްދާފައެވެ. ނަމަވެސް ލަނޑަކަށް ބަދަލުކޮށްލެވޭގޮތެއް ނުވިއެވެ.\nމިހިސާބުން ދެޓީމުންވެސް ކުޅެމުންދިޔައީ ލަނޑެއްޖަހާ ނަތީޖާބަދަލުކޮށްލުމަށެވެ.\nފުރަތަމަ ގޯލު ޖަހާ ފުރަތަމަ މުބާރާތުގެ ފުރަތަމަ ލަނޑު ޖެހީ 20 ވަނަ މިނެޓުގައި ގޮއިދޫގެ ޖާރޒީ ނަމްބަރ 11 ޝައްމޫން ޝަމީލްއެވެ.\nމިލަޑާއިއެކު މުޅި މެޗުގެ ކުޅުން ބަދަލުވެގެން ދިޔައެވެ. ދެޓީމުގެ ފަރާތުން ވަރަށް ވާދަވެރި ކުޅުމެއް ފެނިގެން ދިޔައިރު2ޓީމްވެސް އަމާޒު ހިފައިފައި ވަނީ ގޯލެއް ޖެހުމަށެވެ. ގޮއިދޫ ގޯލެއްޖެހުމުން އޭދަފުށީ ޓީމް ލޭ ކައްކުވާލި ފަދައެވެ. އެމީހުންގެ ކުޅުން އިހުނަށްވުރެ ވަރުގަދަކޮށް ގިނަ ކައުންޓަރ ތަކެއް އުފެއްދިއެވެ. މެޗުގެ ލީޑް މެޗުގެ ފެށޭކޮޅު ގޮއިދޫ ނެގި ނަމަވެސް އިތުރު ލަޑެއް ކާމިޔާބު ކުރުމަށް ގޮއިދޫއިން ދިޔައީ ގިނަ މަސައްކަތްތަކެއް ކުރަމުންނެވެ. އެހެންނަމަވެސް އޭދަފުށި ގޯލްކީޕަރ މާ ހުށިޔާރެވެ. ހުށިޔާރުކަމާއި އެކު ގޮއިދޫ އިން އުފައްދަމުން ދިޔަ ކައުންޓަރ އެޓޭކްތައް މަތަކުރަމުން ދިޔައެވެ. ނަތީޖާއަކަށް ވީ ފުރަތަމަ ހާފްގެ 43 ވަނަ މިނެޓުގައި އޭދަފުށީ ޓީމްގެ ޖާރޒީ ނަމްބަރ7ޢަލީ ނަސީމް ގޯލެއް ޖަހާ މެޗުގެ ނަތީޖާ އެއްވަރުކުރުމެވެ. ފުރަތަމަ ހާފް ނިމިގެން ދިޔައީ 1-1 ގެ ނަތީޖާއަކުންނެވެ.\nފުރަތަމަ ހާފު މިނަތީޖާގައި ނިންމާލި އިރު، ދެވަނަ ހާފު ފެށިގެން މާގިނަ އިރެއް ނުވަނީސް 51 ވަނަ މިނެޓުގައި އޭދަފުށީ ޓީމްގެ ޖާރޒީ ނަމްބަރު 11 ޝާހީ މޫސާ ޖެހި ބޯޅަ ގޯޅަށް ވައްދާލިއެވެ. ނަތީޖާއަކަށްވީ މި ގޯލްގެ ސަބަބުން އޭދަފުށި މެޗްގެ ލީޑު ނެގުމެވެ. މި ގޯލަށް ފަހު އޭދަފުށީ ޓީމް މެޗުގެ ބާކީ އޮތް ވަގުތުގައި ބޮޑަށް ބަލައިފައި ވަނީ ޑިފެންސިވްކޮށް ކުޅޭށެވެ.2ވަނަ ހާފް ނިމި ކަށިގަނޑު ފުމެލިއިރުވެސް ނަތީޖާ އޮތީ 2-1 ގެ ގޮތުގައެވެ. ނަތީޖާ ބަދަލެއް ނުވެއެވެ. އޭދަފުށީ ޓީމްގެ ޝާހީ ގެ ލަޑާއި އެކު އޭދަފުށި، ގޮއިދޫއާއި އެކު ކުޅެވުނު މެޗުން މޮޅުވީއެވެ. 2-1 ގެ ނަތީޖާއަކުން ގޮއިދޫ ބަލިވި ނަމަވެސް މެޗްގެ އެންމެ ފަހު ސިކުންތާ ހަމަޔަށް ވެސް ގޮއިދޫ ހިތްވަރު އެލުވައެއް ނުލައެވެ.\nމުބާރާތުގެ ފެށުން ދިޔައީ ވަރަށް ވެސް ފޯރި ގަދަ ކޮށެވެ. މުބާރާތުގެ ފުރަތަމަ މެޗް ގައި ބ. އޭދަފުށި އާއި ބ.ގޮއިދޫ ބައްދަލު ކުރި މެޗުގައި 2-1 ގެ ނަތީޖާއަކުން އޭދަފުށި ވަނީ ފަހަތުން އަރާ ކުރި ހޯދާފައެވެ. އޭދަފުށި މެޗް އިން މޮޅުވިއިރު މިއީ ގޮއިދޫއާއި ދެކޮޅަށް ބޮޑު މުބާރާތެއްގައި ކުޅެވުނު ފުރަތަމަ މެޗުން އޭދަފުށި މޮޅުވި ފުރަތަމަ ފަހަރެވެ. އެހެންނަމަވެސް ފަހުގެ ތާރީޙެއްގައި ބޭއްވުނު އަންޑާ 21 މުބާރާތުގައި އޭދަފުށި ގޮއިދޫއާއި އެކު ވާދަ ކޮށް 2-1 ގެ ނަތީޖާއަކުން ކުރިހޯދާފައި ވާކަންވެސް މި ފުރުސަތުގައި ހާމަ ކޮށްލަމެވެ.\nމެޗް ނިމި މެޗްގެ މެއިން އޮފް ދި މެޗްގެ މަޤާމު ހޯދީވެސް ޝާހީއެވެ. މި އެވާރޑް ހަވާލްކޮށްދީފައި ވަނީ ރަސްމިއްޔާތުގެ ޝަރަފުވެރި މެހެމާން، ޓުވަރިޒަމް މިނިސްޓަރ އަލީ ވަހީދެވެ.\nތޮލާލް އެމްވީޓީވީއަށް ދިން އިންޓަވިއުއެއްގައި ބުނެފައިވަނީ ބ.އޭދަފުށީ ދަނޑޫގައި އޭދަފުށީ ޓީމް ތަމްސީލުކޮށް މެޗުން މޮޅުވުމުން އުފާ ކުރާ ކަމަށެވެ. އަދި ހަމަ އެޔާއެކު މިފަހަރު އޭދަފުށީ ޓީމްގެ ކުޅުންތެރިންގެ ތެރޭގައި ގިނަ ވާނީ ޒުވާން ކުޅުންތެރިން ކަމުގައިވެސް ތޮލާލް ފާހަގަ ކުރައްވާފައިވެއެވެ. އަދި މުބާރާތުގެ އެންމެ ފުރަތަމަ އަދި އެންމެ އުނދަގޫ މެޗުން އޭދަފުށީ މޮޅުވުމުން އެކަމުގެ ތަހުނިޔާ އޭދަފުށީ ޓީމަށާއި އޭދަފުށީ ރައްޔިތުންނަށް އަރުވާކަށް އޭނާ ބުނެފައިވެއެވެ.\nމި މުބާރާތުގެ ދެން ހުރި މެޗްތައްވެސް ކުރިޔަށް ދާނެއެވެ. މިގޮތުން ކޮންމެ ދުވަހަކު ކޮންމެސް2ޓީމެއް ބައްދަލު ކުރާއިރު މިއަދު ކުޅެން ހަމަޖެހިފައިވާ2ޓީމަކީ ހިތާދޫ އާއި ތުޅާދޫއެވެ. މެޗު ފަށާނީ 16:00ގައެވެ.


Madhanee jamiyaathakakee democracy ge5vana binaa: Fayyaz | Mihaaru\nއެކޮނޮމިކް މިނިސްޓަރު ފައްޔާޒު އިސްމާއިލް ޖަމިއްޔާތަކުގެ ފެއާ "ހަވަލި" ހުޅުވާދެއްވަނީ -- ފޮޓޯ: ލަމްޔާ އަބްދުﷲ/މިހާރު\nމަދަނީ ޖަމިއްޔާތަކަކީ ޑިމޮކްރަސީގެ ފަސް ވަނަ ބިނާ: ފައްޔާޒު\n16 މާޗް 2019 - 16:412comments\nފައްޔާޒު މިހެން ވިދާޅުވީ، މަދަނީ ޖަމިއްޔާތަކުގެ ފެއާ "ހަވަލި" ހުޅުވުމުގެ ރަސްމިއްޔާތުގައި ވާހަކަ ދައްކަވަމުންނެވެ.\n"މަދަނީ މުޖްތަމައުތަކަކީ ރައްޔިތުންގެ މަޖިލިހަށް ވުރެ ވެސް، ސަރުކާރަށް ވުރެ ވެސް އަދި ޖުޑިޝަރީ އަށް ވުރެ ވެސް މުހިންމު ތަނެއް. ރައްޔިތުންގެ އިހުސާސްތައް، ރައްޔިތުން ބޭނުންވާ ކަންކަން ދައުލަތުގެ ތެރޭގައި ހިމެނިގެން ދިއުމަށް،" ފައްޔާޒު ވިދާޅުވި އެވެ.\nހަވަލި ހުޅުވުމުގެ ރަސްމިއްޔާތުގައި އިކޮނޮމިކް މިނިސްޓަރު ފައްޔާޒު އިސްމާއިލް ވާހަކަދައްކަވަނީ -- ފޮޓޯ: ލަމްޔާ އަބްދުﷲ/މިހާރު\nއޭނާ ވިދާޅުވީ، މަދަނީ ޖަމިއްޔާތަކަކީ ޑިމޮކްރަސީ ހިންގުމުގަ އާއި އާންމުންގެ އިހްސާސްތައް ސަރުކާރަށް އެންގުމުގައި ވަރަށް ބޮޑު އަދި މުހިންމު ދައުރެއް އަދާކުރާ ބައެއް ކަމަށެވެ. އަދި މި ސަރުކާރުން ޖަމިއްޔާތަކަށް އެއްބާރުލުން ދޭނެ ކަމަށް މިނިސްޓަރު ވިދާޅުވި އެވެ.\nހޯމް މިނިސްޓްރީ އާއި ޔޫތު މިނިސްޓްރީ ގުޅިގެން ކުރިއަށް ގެންދާ މި ފެއާގައި 104 ޖަމިއްޔާ އަކުން ބައިވެރިވެ އެވެ. އާންމުންނަށާއި ވިޔަފާރިވެރިންނަށް ހާއްސަ ހަރަކާތްތައް އަންނަ ހޯމަ ދުވަހުގެ ނިޔަލަށް މެންދުރު 1:00 އިން 6:00 އަދި ރޭގަނޑު 8:00 އިން 10:00 ދަރުބާރުގޭގައި އޮންނާނެ އެވެ. ޖަމިއްޔާތަކަށް ހާއްސަކޮށް ހިންގާ ވޯކްޝޮޕްތައް ކުރިއަށް ގެންދާނީ އެ ދުވަސްތަކުގެ ހެނދުނު ސްޓެލްކޯގަ އެވެ.\nހޯމް މިނިސްޓްރީގެ ކޮމިއުނިކޭޝަން ޑިރެކްޓަރު ހަފްސީ އަބްދުﷲ ވިދާޅުވީ މި ފެއާ ރާވާފައިވާ ގޮތުން މަދަނީ މަސައްކަތް ކުރަން ބޭނުންވެފައިވާ، އެކަމަކު ޖަމިއްޔާއެއް ހިންގަން ނޭނގޭ މީހުންނަށް ވަރަށް ބޮޑު ފުރުސަތެއް ލިބޭނެ ކަމަށެވެ.\nހަވެލިގައި ބައިވެރިވި ޖަމިއްޔާއެއް: ފޮޓޯ: ލަމްޔާ އަބްދުﷲ/މިހާރު\n"ވަރަށް ބައިވަރު ހަރަކާތްތަކެއް ހިންގަން ބޭނުންވެފައި އެކަމަކު ހިންގަން ނޭނގޭ މީހުންނަށް މި ކަން ވާނެ ވަރަށް ރަނގަޅު ފުރުސަތަކަށް. އަޅުގަނޑުމެން އެބަ ފޯރުކޮށްދެން ޕްރޮޕޯސަލްތައް ހަދާށާއި އަދި ފައިނޭންޝަލް ސަޕޯޓް ހޯދަން މަސައްކަތް ކުރާނެ ގޮތްތަކާ ގުޅޭގޮތުން ވޯކްޝޮޕްތަކެއް ވެސް،" ހަފްސީ ވިދާޅުވި އެވެ.\nޖަމިއްޔާތަކުގެ އިތުރުން މި ހަރަކާތުގައި ބައިވެރިވާން އެމްބަސީތަކަށް ވެސް ހުޅުވަލާފައި ވާނެ ކަމަށް ހަފްސީ ވިދާޅުވި އެވެ. އެއީ އެ ތަންތަނުން ވެސް އިޖްތިމާއީ މަސައްކަތްތަކަށް މާލީ އަދި ފަންނީ އެހީތެރިކަން ދެމުން އަންނާތީ ކަމަށް އޭނާ ފާހަގަ ކުރެއްވި އެވެ.\nއަންހެނުންގެ ހައްގުތައް ހިމާޔާތް ކުރުމަށް އަދި އެކަން ކުރިއެރުވުމަށް މަސައްކަތްކުރާ "ހޯޕް ފޮ ވުމަން" ޖަމިއްޔާގެ އެގްޒެކެޓިވް ޑައިރެކްޓަރު އައިޝަތު ނުޒުހާ ވިދާޅުވީ އެ ޖަމިއްޔާގެ އުންމީދަކީ ރާވާފައި ހުރި ތަފާތު ހަރަކާތްތަކަށް ފައިސާ ހޯދުން ކަމަށެވެ. މީގެ އިތުރުން، ޖަމިއްޔާއާ ގުޅޭ މައުލޫމާތު ވެސް ފެއާ އަށް ޒިޔާރަތް ކުރާ މީހުންނަށް ފޯރުކޮށްދޭނެ ކަމަށް ނުޒުހާ ވިދާޅުވި އެވެ.\n"އަޅުގަނޑުމެންގެ ޖަމިއްޔާ އިން ހިންގާ ހަރަކާތްތަކުގެ މައުލޫމާތު ފެއާ އަށް ޒިޔާރަތްކުރާ ވިޔަފާރިވެރިންނަށް ވެސް ލިބޭނެ. އަޅުގަނޑުމެން ވަރަށް ބޮޑަށް އުންމީދު ކުރަން އެހީތެރިކަން ދެއްވާނެ ކަމަށް،" ނުޒުހާ ވިދާޅުވި އެވެ.\n"ހޯޕް ފޮ ވުމެން" ހަވެލީގައި : ފޮޓޯ: ލަމްޔާ އަބްދުﷲ/މިހާރު\nމި ފެއާގައި ބައިވެރިވާން އަތޮޅުތަކުން އައި 18 ޖަމިއްޔާގެ ތެރެއިން ރ. ކިނޮޅަސްގެ "ޖަމިއްޔަތުން އިއްތިހާދު" ގެ ސްޕޯޓްސް ސެކްރެޓަރީ އަބްދުﷲ ޝަރީފް ވެސް ވިދާޅުވީ އެތަނުން އުންމީދު ކުރަނީ ރާވާފައި ހުރި ހަރަކާތްތަކަށް މަދަނީ އެހީ މި ފެއާގައި ބައިވެރިވާ ވިޔަފާރިވެރިންގެ ފަރާތުން ލިބޭނެ ކަމަށެވެ.\nރާއްޖޭގައި ހުންނަ އެމެރިކަން ސެންޓަރުން (އޭސީއެމް) ވެސް މި ފެއާގައި ބައިވެރި ވެ އެވެ.\nކޮލޮމްބޯގައި ހުންނަ ޔޫއެސް އެމްބަސީގެ ޕަބްލިކް އެފައާޒް ސްޕެޝަލިސްޓް އައިމިނަތު ޝިޒްލީން ވިދާޅުވީ މި ފެއާގައި އޭސީއެމް އިން ބައިވެރިވީ އެއީ ޖަމިއްޔާތަކުގެ މަސައްކަތް ކުރިއަރުވަން އެއްބާރުލުން ދެމުން އަންނަ ތަނެއް ކަމަށް ވުމުންނެވެ.\n"ޖަމިއްޔާއަކުން އިވެންޓެއް ބާއްވަން ތަނެއް ބޭނުންވި ނަމަވެސް ނުވަތަ އެހެނިހެން އެހީއެއް ބޭނުންވި ނަމަވެސް އަޅުގަނޑުމެން އެހީވެދެން. މި ފެއާގައި ބައިވެރިވާން ލިބުނީމާ ވަރަށް އުފާވޭ އެހެންވީމާ،" ޝިޒްލީން ވިދާޅުވި އެވެ.\nޖަމިއްޔާތަކަށް ހާއްސަ ފެއާއެއް ބޭއްވުމަކީ މި ސަރުކާރުގެ ފުރަތަމަ 100 ދުވަހުގެ ވައުދެކެވެ.\nއިތުރު ލިޔުންތައް ހޯމް މިނިސްޓްރީ ޔޫތު މިނިސްޓްރީ ޖަމްއިއްޔާތައް ފައްޔާޒް އިސްމާއިލް، އިކޮނޮމިކް މިނިސްޓަރު ސަރުކާރުގެ ފުރަތަމަ 100 ދުވަސް


Dr.Shaheem Akee IS Jamaa Athaa Ehves Kahala Gulhumeh Oi Meeheh Noon - Ilyas - Vaguthu\nޑރ.ޝަހީމް އަކީ އައިއެސް ޖަމާއަތާއި އެއްވެސް ކަހަލަ ގުޅުމެއް އޮތް މީހެއް ނޫން - އިލްޔާސް\nރައީސުލް ޖުމްހުރިއްޔާ އަބްދުﷲ ޔާމީން އަބްދުލް ޤައްޔޫމްގެ ރަނިންމޭޓްގެ ގޮތުގައި ހަމަޖައްސަވާފައިވާ ޑރ.މުޙައްމަދު ޝަހީމް އަލީ ސަޢީދަކީ ހައްދު ފަހަނަ އަޅާފައިވާ ޖަމާޢަތެއް ކަމުގައި އިސްލާމިކް ސްޓޭޓް (އައިއެސް) އާއި އެއްވެސް ގުޅުމެއް އޮތް ބޭފުޅެއް ނޫން ކަމަށް މަޝްހޫރު ދީނީ އިލްމުވެރިޔާ ޝައިހް އިލްޔާސް ހުސެއިން ވިދާޅުވެއްޖެއެވެ.\nއިލްޔާސް މިހެން ވިދާޅުވެފައިވާއިރު ޝަހީމް އަކީ އައިއެސް އަށް މީހުން ވައްދާ މީހެއް ކަމަށް ކުރީގެ ރައީސް މުޙައްމަދު ނަޝީދު ވަނީ ވިދާޅުވެފައެވެ.\nނަޝީދުގެ މި ވާހަކަތަކާއި ގުޅިގެން އިލްޔާސް ވިދާޅުވީ ކިތަންމެ ހިޔާލު ތަފާތު ވިޔަސް އަދި ކިތަންމެ ނުރުހުނު ކަމުގައި ވިޔަސް ހަގީގަތާއި ހިލާފަށް މީހުންގެ އަބުރާއި އިއްޒަތް ކަތިލެވޭ ގޮތަށް ދޮގު ހަބަރު ފެތުރުމަކީ ގަބޫލުކުރެވޭނެ ކަމެއް ނޫން ކަމަށެވެ. އެގޮތުން ޑރ.ޝަހީމް އަކީ އައިއެސް ޖަމާއަތާއި އެއްވެސް ކަހަލަ ގުޅުމެއް އޮންނަ ބޭފުޅެއް ނޫންކަމަށް ހެކިވާ ކަމަށްވެސް އިލްޔާސް ވިދާޅުވިއެވެ.\nޝަހީމް އަކީ އައިއެސް އަށް މީހުން ވައްދާ ބޭފުޅެއް ކަމަށް ނަޝީދު ވިދާޅުވި ނަމަވެސް މިކަންކަމުގެ އެއްވެސް ތަފްޞީލެއް އަދި މިކަންކަން ސާބިތުކުރެވޭނެފަދަ އެއްވެސް ހެއްކަކާއި ދަލީލެއް ނަޝީދު ދައްކަވާފައި ނުވެއެވެ.\nނަޝީދަކީ ބޭރުގެ ބައެއް ފަރާތްތަކުގެ ރުހުން ހޯއްދަވަން، ރާއްޖޭގައި ދީނުގެ ނަމުގައި ހައްދުފަހަނަ އަޅާފައިވާ ފަރާތްތަކާއި ދީނުގެ ނަމުގައި ހަރުކަށި ފިކުރު ގެންގުޅޭ ފަރާތްތައްވެސް އުޅެމުންދާކަމަށް ވިދާޅުވެފައިވާ ބޭފުޅެއްކަން ފާހަގަކޮށްލެވެއެވެ.\nސްރީ ލަންލާގައި ހުންނަވައިގެން ނަޝީދު މިހެން ވިދާޅުވެފައިވީނަމަވެސް، ދިވެހި ރާއްޖޭގެ އިސްލާމީ ޔުނިވަރސިޓީގެ ޗާންސެލަރ ގެ މަޤާމުގައިވެސް ހުންނެވި ޑރ. ޝަހީމަކީ ދީނުގެ ނަމުގައި ހައްދުފަހަނަ އަޅައިދިޔުމާއި ހަރުކަށިވުމަށް ޖާގަ ނުދެއްވުމަށް ވަކާލާތު ކުރައްވާ ބޭފުޅެކެވެ.\nޖުލައި 11, 2018 - 19:51\nމަނިކްފާނަށް ކަމުދަނީ ދޮގުވެރިން ތިބިފަރާތްތޯ؟ ހަމަ ގައިމު ޝައިހަށް އެނގިވަޑައިގަންނަވާނެ ބޮޑުދޮގުވެރިންނާއި ފާސިގުން ތިބީ އެމްޑީޕީއަށް ނިސްބަތްވާ އެބުނާއިނދިކޮޅު ކޯލިޝަންގައިކަން. ބޭރު ފަނޑިޔާރުން މިތަނަށް ގެނައުމަށް ފާސްކުރި ކޮންގްރެސްގައި ވެސް މަނިކްފާނު ބައިވެރިވެ ވަޑައިގެން ނިންމި ނިންމުމަކީ އެމްޑީޕީގެ އަސްލު މަގްސަދު ހާސިލްކުރުމަށް ނުވަތަ މިގައުމުގައި ލާދީނީ ފިކުރު ހިންގަން ކުރި މަސައްކަތެއް. ވީމާ މާއްދިއްޔަތުގެ އަވައިގައި ނުޖެހި ޝަހީމް ފަޅިއަށް އެރުން މާ އައުލާކަންބޮޑު ނޫންތޯ؟\nޖުލައި 11, 2018 - 20:04\nޢެމޮޔަކުއްޖާ ގޮވާ މޮޔަ ވާހަކަތައް ނޫސް ތަކުގަ ޖަހާތީ ހައިރާންވޭ ހައިރާނެއްވާނެ ކަމެއްވެސް ނެތް ނޫސްވެރިންގެ ކަމަކީ ކޮންމެފަދަ ވާހަކަ އެއް ޖަހައިގންވެސް ނޫސްފުރާލުން ކަމަށްވެފަ ވަނީ އަންނިގެ އެވާހަކަ ޖަހާނަމަ އަންނިޔާ ސުވާލުކުރެވެންޖެހޭނެ ކީއްވެގެންތޯ ތިޔަހެން ތިޔަ ބުނަނީ ދެން އެދައްކާ ހުއްޖަތެއްވެސް ޖެހީމަ ތޯއްޗެ ނޫސްވެރި ކަމަކަށްވާނީ\nޖުލައި 12, 2018 - 03:18\nތިޔަ ވާހަކަޔަށް ތާއީދު\nޖުލައި 11, 2018 - 20:20\nއިލްޔާސް ގަބޫލުފުޅު ކުރަށްވަންވީ ކޮންމެ މީހަކަސް ކުށްކުރީމަ އެމީހަކަށް އަދަބު ދެވެން ޖެހޭނެކަން. އަދި އެމީހަކީ ކިތަންމެ މަތީލަގަބެއް ލިބިފައިހުރި މީހެއްކަމަށް ވިޔަސްމެއެވެ. އޭނާގެ ދަރަޖައިގެ ގޮތުން ނުވަތަ ނުފޫޒްގެ ގޮތުން ބާރުގަދަ މީހެއްވީމާ ގާނޫނު ބަދަލްކޮށްގެން ވިޔަސް ވެރިކަން ބަދަލް ކޮށްގެން ވިޔަސް އޭނާ މިނިވަން ކުރުން އެއީ އަދުލު އިންސާފް ކިޔޭނެ ހެއްޔެވެ. ނުވަތަ ހައްގޭ ކިޔޭނެ ހެއްޔެވެ. ގާނޫން ކުރިމަތީ ހަމަހަމަ ކަން އޮންނާނެކަން ގަބޫލް ކުރައްވާނަމަ އިލްޔާސްމެން ތިބޭނީ ރަނގަޅުފަޅީފައެވެ. މާދަމާ އިލްޔާސް ރައީސް ކަމުގައި ހުއްޓަސް ހަމަ މިހާރު ރަށްޔިތުން ކުރާ ތުހުމަތު އިލްޔާސް އަށް ނުކުރާނެ ހެއްޔެވެ. އެހެންވީމާ ވިސްނަންވީ އިލްމުވެރިންގެ މަދަދަށް ރައީސްޔާމިން އެދުމަކީ އެއީ އޭނާ ނުރަނގަޅު ކަމުންތޯ ނުވަތަ ރަނގަޅުކަމުން ކުރިކަމެއްތޯ އާއި އެމަނިކްފާނުގެ ތަސައްވުރުގައި ދީނާއި ގައުމުގެ މިސްރާބު ކޮންގޮތަކަށް ހުރީމަތޯ؟ މިސުވާލުތަށް އިލްޔާސަށް ދޫކޮށްލަމެވެ.\nޖުލައި 11, 2018 - 20:23\nއަންނިގެ ލާދީނީކަމާ ނުބައިނުލަފާކަން އެންމެކައިރިން ދުށް އެކަކީ އިލްޔާސް! ޙަސަދަވެިކަން އިސްކޮށް އިސްލާމްދީނުގެ އަދި ޤަވްމުގެ ޢަދުއްވުންނާއެކު މަސައްކަތްކުރާނީ ތަންދޮރު ފިލައިތިއްބަސް ޖާހިލުން ކަން ކަށަވަރު!\nޖުލައި 11, 2018 - 21:11\nޖުލައި 11, 2018 - 21:36\nދީނީ ހުރިހާ ޢިލްމުވެރިންވެސް ސަރުކާރަށް ތާއީދު ކުރައްވަން ޖެހެއެވެ އެއްވެސް ހާލެއްގައި\nއެމްޑީޕީގެ ވެރިކަމެއް ރާއްޖޭގައި ގާއިމުވިއަ ނުދިނުމައްޓަކައެވެ އެމްޑީޕީ އަކީ ކެނެރީގޭ\nނަޝީދެވެ އޭނާއަކީ ރާއްޖޭ ހަލާކެވެ\nޖުލައި 11, 2018 - 21:57\nބަލަގަ ހަމަ ތިޔަ އިލްޔާސް ތާބުނީ އަންނިގާތުގައި، މުޙައްމަދުއް ރަސޫލުﷲ ޞ.ޢ.ޥ އަށް ސަލަވާތް ކިޔަވަން ބުނުމުން އޭނާބުންޏޭ ތިމަން އެކަލޭގެ އަކަށް ޞަލަވާތްކިޔަވާކަށް ނުޖެހެޔޭ. މިއަދު އެއްކަލަ ކަލޭގެ ފަހަތަށްގޮސް ތިޔަހަރީ އޭނާ މާ ސާފުތާހިރު މީހަކަށްވީހެއްޔެވެ؟ މިއަދުވެސް އެނުބައި ޖާހިލުކަލޭގެ ހުރި ދޮގުވެރިކަން އަމިއްލައަށް ތިޔަ ފާޅުކުރަނީ އެކަލޭގެ ފަހަތުގައި ހުރެއެވެ.\nޖުލައި 11, 2018 - 21:58\nއިލްޔާސްގެ ބަހުން އަންނިގެ ވާހަކަ ދޮގުކުރީ މިވަގުތުގެ ޙާލަތަށްބަލާ ތިއަކީ ފުއްދެން އޮތްވަރެއްނޫން ޝަހީމު އެއްވެލޯބިވަނީ އިމްރާނާއި އިލްޔާސް ދެކެ ކަމަށްވިދާޅުވެފައިވާއިރު ޝަހީމުގެ ބޮލުގައި އެފަދަ ދޮގު އިލްޒާމެއް އަޅުވާ މުޅިދުނިޔެއަށް ފަޟީހަތް ކުރަމުންގެންދާ މީހެއްގެ ފަހަތުގައިތިބެ އޭނާއަށް ވާގޮދެނީ ކީއްވެބާ؟ ޝަހީމު ގޮވާލި ގޮވަލުމަށް ޝަހީމު އަރިހަށް ނުގޮސް ތިހުންނެވީ ކީއްވެތޯ؟ އަންނި ގެންނަން މަސައްކަތްކުރަމުންއެދާ ލާދީނީ ފިކުރަށް ތާއީދު ކުރާތީއޭ ނުބުނެވޭނެތޯ؟\nޖުލައި 11, 2018 - 22:19\nއިލިޔާސް ކީއްވެތޯ މިހާރު މިހިނގާ ބޭޢިންސާފާއި އަނިޔާއާއި ކޮރަޕަސަނާއި މެރުމާއި އަދި މިނޫންވެސަ ކަންތަކުގަ ހަނު ހުންނަނީ؟ ރުހުމުގެ ލޮލަކައް އައިބެއް މުފެންނާނެ\nޖުލައި 12, 2018 - 08:24\nކަލޭ ތިއަޑު އުފުލަނީނުން\nޖުލައި 11, 2018 - 22:29\nނަސީދަކީ ދޮގުވެރިއެއް ކަމަށް ވިދާޅުވެވިއްޖެ . މީގެ ކުރިން ނަސީދު ދައްކާފަ ހުރި ވާހަކަތަކުގެ މައްޗަށް އޭނަ މުރުތައްދުވީކަމާ ތައުބާ ވާންވެސް އިލްމުވެރިންތަކެއް ގޮވާލި މުރުތައްދު ވާނީ މުސްލިމަކު ނަމަ . މުސްލިމަކަށް ނުވާމީހަކު ކޮންމެ ވާހަކައެއް ދެއްކިޔަސް މުރުތައްދު ނުވާނެ ދޯ .މިފަދަ ދޮގުވާހަކަދައްކާ މީހުންގެ އަބުރު ކަތިލާ މީހުންގެ ފަހަތުގަ އެމީހުންގެ ފިޔަވަޅުމަތީ ހިގުމަކީ ކޮންކަހަލަ ކަމެއްބާ؟\nޖުލައި 11, 2018 - 23:39\nބޭރުގެ ފަނޑިޔާރުން ސްޕްރީމްކޯޓަށް ލައްވައިގެން ނެރެން އުޅޭ އަމުރަކީ އަނދިރި އނދިރި ވެސް ނެރުނު އަމުރު . އެއީ ސަލީބަށް ސަލާން ކޮށް ރާބުއިމުގެ އަމުރު\nޖުލައި 12, 2018 - 08:31\nބަލަގަ ޝައިޚް އިލްޔާސް! މިހާރު ކަލޭގެ ބޮސް ބުނާ އެއްޗަކާ ދެކޮޅުހަދަނީތަ؟\nޖުލައި 12, 2018 - 08:55\nކަލޭވެސް ތީ އޭގެ މީހެއް\nޖުލައި 12, 2018 - 10:05\nއަނގަ މަޑުންލައިގެން ހުރޭ، ނޫނީ ކަންނެލި އޮޑިގަނޑުވެސް އަތުލަފާނެ، އެމީހުން ބުނާ ކޮންމެ އެއްޗަކަށް އެއްބަސްވެގެން ދީނުގަ އޮންނަނީވެސް އެހެންނޭ ކިޔައިގެންތިބޭ\nޕިކަޕަކުން ޖެހި ބުރިޖު ހައިވޭގެ ޑިވައިޑަރު ފުނޑުފުނޑުވެއްޖެ\n21 ގަޑިއިރު ކުރިން 47\n1 ދުވަސް ކުރިން 37


Raajjeygai COVID vaccine furihamakuri meehunge adhadhu 260,774 ah | ThePress\nރާއްޖޭގައި ކޮވިޑް ވެކްސިން ފުރިހަމަކުރި މީހުންގެ އަދަދު 260،774 އަށް\n25 July 2021, 10:03\nކޮވިޑް ވެކްސިން ޖެހުމުގެ ތެރެއިން / ފައިލް ފޮޓޯ: ދަ ޕްރެސް\nކޮވިޑުން ރައްކާތެރިވުމަށް ރާއްޖޭގައި ވެކްސިން ޖެހުމަށް ހިންގާ ޕްރޮގްރާމްގެ ދަށުން މިހާތަނަށް 260،774 މީހަކު ވެކްސިންގެ ދެ ޑޯޒް ފުރިހަމަ ކޮށްފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން އެންމެ ފަހުން ހާމަ ކުރި ވެކްސިންގެ މައުލޫމާތަށް ބަލާއިރު މިމަހު 23 ގެ ނިޔަލަށް ފުރަތަމަ ޑޯޒް ފުރިހަމަ ކޮށްފައި ވަނީ 321،255 މީހުންނެވެ. އޭގެތެރެއިން 260،774 މީހުން ވަނީ ދެ ޑޯޒް ފުރިހަމަ ކޮށްފައެވެ.\n24 ވަނަ ދުވަހު މާލޭގެ ސެންޓަރުތަކުން ވެކްސިން ޖެހުމުގެ ހަރަކާތް ކުރިޔަށް ގެންގޮސްފައެއް ނުވެއެވެ.\n24 ވަނަ ދުވަހު ކޮވިޑް ވެކްސިން ޖުމްލަ 303 މީހަކަށް ޖަހާފައި ވާއިރު، އޭގެ ތެރެއިން 148 މީހަކަށް ވަނީ ކޮވިޑް ވެކްސިންގެ އެއްވަނަ ޑޯޒް ޖަހާފައެވެ. އެ ދުވަހު ދެވަނަ ޑޯޒް ޖެހި މީހުންނަށް ބަލާއިރު ޖުމްލަ 155 މީހަކު ވަނީ ވެކްސިން ޖަހާފައެވެ.\nރާއްޖޭގައި އެންމެ ފުރަތަމަ ކޮވިޑުން ރައްކާތެރިވުމަށް ޖަހަން ފަށާފައިވަނީ އަވަށްޓެރި އިންޑިއާއިން ހަދިޔާކުރި ކޮވިޝީލްޑް ވެކްސިނެވެ. ނަމަވެސް އިންޑިއާގެ ކޮވިޑްގެ ހާލަތު ގޯސް ވުމުގެ ސަބަބުން އެގައުމުން ވެކްސިން ލިބުމަށް ދަތި ވެ ކޮވިޝީލްޑް ޖަހަފައިތިބި ގިނަ އަދަދެއްގެ ރައްޔިތުންނަށް މާޔޫސްކަން ވެރިވެގެން ދިއައެވެ. ނަމަވެސް ކޮވިޝީލްޑް ވެކްސިން މީހަކު ހަދިޔާ ކުރުމުން، މިހާރު ރާއްޖޭގައި ކޮވިޝީލްޑް ވެކްސިން ވެސް ވަނީ ދޭން ފަށާފައެވެ.\nއެ ގޮތުން މި ވެކްސިން ރާއްޖޭގައި އަނެއްކާ ޖަހަން ފަށާފައި މި ވަނީ މިމަހު ހަތަރު ވަނަ ދުވަހުން ފެށިގެންނެވެ.


Bodufulhadhoo Rayyithunge kanboduvunthah Raees aa hihsaakurahvaifi\nއިއްޔެ ބެއްވި މަޝްވަރާ ބައްދަލުވުމުގެ ތެރެއިން---ފޮޓޯ:ރައީސް އޮފީސް\nބޮޑުފުޅަދޫ ރައްޔިތުންގެ ކަންބޮޑުވުންތައް ރައީސްއާ ހިއްސާކުރައްވައިފި\nރައްޔިތުންގެ ކަންބޮޑުވުންތަކާ ބެހޭގޮތުން އއ. ބޮޑުފޮޅުދޫ ކައުންސިލުން، ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އާ މަޝްވަރާކުރައްވައިފިއެވެ.\nއެ ބައްދަލުކުރެއްވުން އޮތީ އިއްޔެ މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ. އެ ބައްދަލުކުރެއްވުމުގައި، ބޮޑުފޮޅުދޫ ކައުންސިލަރުން ރައީސުލްޖުމްހޫރިއްޔާއަށް ހުށަހެޅުއްވި ކަންކަމުގެ ތެރޭގައި ރަށުގެ ތަރައްގީއަށް ބޭނުންވާ އެންމެ މުހިންމު ޕްރޮޖެކްޓްތަކާއި ބައެއް ހިދުމަތްތައް ރަނގަޅުކުރުމާއި ރައްޔިތުންގެ ކަންބޮޑުވުންތައް ހިމެނެއެވެ.\nއެގޮތުން ރަށުގެ ފެނާ ނަރުދަމާގެ މަޝްރޫއުގެ މަސައްކަތް އަވަސްކުރުމަށާއި ބިންހިއްކުމާއި، ބަނދަރުގެ އެއްގަމު ތޮށީގެ މަރާމާތުގެ މަސައްކަތާއި، ސިއްހީ ދާއިރާ ތަރައްގީކުރުމަށް ބޭނުންވާ ކަންކަން ހިމެނެއެވެ.\nއޭގެއިތުރުން ޒުވާނުންނަށް ބޭނުންވާ ބައެއް ހިދުމަތްތަކާއި ވަސީލަތްތައް ގާއިމުކުރުމަށް ސަރުކާރުން މަޝްރޫޢުތައް ހިންގައިދިނުމަށް ވެސް ކައުންސިލަރުން ރައީސުލްޖުމްހޫރިއްޔާއަށް ހުށަހެޅުއްވިއެވެ.\nއެ ބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ބޮޑުފޮޅުދޫ ކައުންސިލަރުން ފާހަގަ ކުރެއްވި ކަންކަމުގެ ތެރެއިން ބަޖެޓުގައި ހިމެނިފައިވާ މަޝްރޫޢުތަކާ ބެހޭ އެންމެފަހުގެ މައުލޫމާތު ކައުންސިލަރުންނާ ހިއްސާކުރެއްވިއެވެ.\nއޭގެ އިތުރުން އަންނަ އަހަރުގެ ބަޖެޓުގައި ހިމެނުއްވިދާނެ މަޝްރޫޢުތަކާއި ބެހޭ މަޝްވަރާކުރެއްވުމުގެ އިތުރުން ބައެއް މަޝްރޫއުތަކުގެ މަސައްކަތް ފެށޭނެކަމަށް ލަފާކުރެވޭ ތާރީޚްތައް ރައީސުލްޖުމްހޫރިއްޔާ ބޮޑުފޮޅުދޫ ކައުންސިލަރުންނާ ހިއްސާކުރެއްވިއެވެ.\nރައީސުލްޖުމްހޫރިއްޔާ ވަނީ ކައުންސިލަރުން ފާހަގަކުރެއްވި އިތުރުކަންކަމަށްވެސް ސަރުކާރުގެ ކަމާގުޅޭ އިދާރާތަކާ މަޝްވަރާކުރައްވައިގެން ހައްލު ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ވިދާޅުވެފައެވެ.\nއއ. ބޮޑުފުޅަދޫ ރައީސް އޮފީސް ރައީސް ޞާލިޙް


ބީއެމްއެލް އެޖެންޓުން މެދުވެރިކޮށް އިތުރު 12 ރަށެއްގައި ފައިސާ ޖަމާކޮށް ފައިސާ ދެއްކުމުގެ އިންތިޒާމު ހަމަަޖައްސައިފި | Atoll News\nބީއެމްއެލް އެޖެންޓުން މެދުވެރިކޮށް އިތުރު 12 ރަށެއްގައި ފައިސާ ޖަމާކޮށް ފައިސާ ދެއްކުމުގެ އިންތިޒާމު ހަމަަޖައްސައިފި\nޝާއިޢުކުރީ: މުޙައްމަދު އަފްރާޙް ޖޫން 27, 2021, 17:56\nބޭންކް އޮފް މޯލްޑިވްސް އިން އިތުރު 12 ރަށެއްގައި އެޖެންޓް ބޭންކިންގ މެދުވެރިކޮށް ފައިސާ ޖަމާކުރުމާއި އަދި ފައިސާ ދެއްކުމުގެ ޚިދުމަތް ތައާރަފްކޮށްފި އެވެ.\nމިއާއެކު ރާއްޖޭގެ އެކިކަންކޮޅުތަކުގައި ގާއިމްކޮށްފައިވާ 62 އޭޖެންޓުން މެދުވެރިކޮށް އެއްވެސް ފީއަކާ ނުލައި ފައިސާ ޖަމާކުރުމުގެ އިތުރުން ފައިސާ ދެއްކުމުގެ ޚިދުމަތްވެސް ކަސްޓަމަރުންނަށް ލިބިގެންދާނެ އެވެ.\nއަލަށް މި ޚިދުމަތް ދޭން ފެށީ ހއ. މާރަންދޫ، ހދ. ކުމުންދޫ، ނެއްލައިދޫ، ފިނޭ، ށ. ނަރުދޫ، ފޭދޫ، ށ. މަރޮށި، ނ. ޅޮހި، ނ. މާޅެންދޫ، ރ. އިންނަމާދޫ، ބ. ފުޅަދޫ އަދި މ. ކޮޅުފުއްޓަށެވެ.\nމި ރަށްތަކުގައި ގާއިމްކުރެވުނު މި ހިދުމަތާއެކު، ކަސްޓަމަރުންނަށް ކޮންމެ ދުވަހަކު 10،000 ރުފިޔާ އާ ހަމަޔަށް އެޖެންޓުން މެދުވެރިކޮށް ފައިސާ ޑިޕޮސިޓް ކުރުމުގެ އިތުރުން ލޯނު އަދި ކްރެޑިޓް ކާޑަށްވެސް ފައިސާ ދެއްކޭނެއެވެ. އަދި ކަސްޓަމަރަކަށް އެއްވެސް ފީއަކާ ނުލައި ދުވާލަކު 2000 ރުފިޔާވެސް ނެގޭނެ އެވެ.\nމުޅި ރާއްޖެއަށް ބޭންކިންގ ޚިދުމަތް ފުޅާކުރުމަށްޓަކައި ބޭންކުން ކޭޝް އެޖެންޓުންގެ ޚިދުމަތް ތައާރަފް ކޮށްފައިވަނީ 2014 ވަނަ އަހަރު އެވެ.\nމިއީ ބޭންކުގެ ބްރާންޗެއް ނުވަތަ އޭޓީއެމްއެއް ނެތް ރަށްރަށުގައި އަސާސީ ބޭންކިންގ ޚިދުމަތް ދިނުމަށް ތައާރަފްކުރެވުނު ހިދުމަތެކެވެ.\nއެއްވެސް ފީއަކާ ނުލައި ބޭންކުން އަންނަނީ 200 އަށްވުރެ ގިނަ ކޭޝް އޭޖެންޓުން މެދުވެރިކޮށް ފައިސާ ނެގުމުގެ ޚިދުމަތާއި 60 އަށްވުރެ ގިނަ އެޖެންޓުން މެދުވެރިކޮށް ފައިސާ ޖަމާކުރުމުގެ އިތުރުން ފައިސާ ދެއްކުމުގެ ޚިދުމަތްވެސް ކަސްޓަމަރުންނަށް ފޯރުކޮށްދެމުން ނެވެ.\nކޮވިޑް-19 އާ ގުޅިގެން ރަށްރަށުގައި އިޢުލާން ކުރެވިފައިވާ ފުރަބަންދުގައި ރާއްޖޭގެ ހުރިހާ ރަށްރަށެއްގައި ކަސްޓަމަރުންނަށް މެދުނުކެނޑި ބޭންކިންގ ޚިދުމަތް ފޯރުކޮށްދިނުމަށް ބޭންކުން ދަނީ މުހިންމު ގިނަ މަސައްކަތްތަކެއް ކުރަމުން ނެވެ.


ނޫސް ބަޔާން - 23 އޮކްޓޯބަރ 2017 » Uthema\nހދ. ކުޅުދުއްފުށީގެ ކުޅިހިއްކާ ދިވެހިރާއްޖޭގެ މި ޤުދުރަތީތަރިކަ އެއާޕޯޓެއް އެޅުމަށްޓަކައި ދާއިމަށްނެތިދާނެފަދަ ސިޔާސަތެއް ސަރުކާރުން ކުރިއަށް ގެންދިއުމަށްހަމަޖެހިފައިވުމަކީ މިޖަމުއިއްޔާތަކުން ނުހަނުކަންބޮޑުވާ ކަމެކެވެ.\nކުޅުދުއްފުށީގެ ކުޅިއަކީ ހަމައެކަނި އެރަށުގެ ތަރިކައެއްނޫންކަމާއި އެއީ މުޅިރާއްޖެއަށް މުހިންމު ޤައުމީތަރިކައެއްކަންވެސް ފާހަގަކުރަމެވެ.\nއަދި ދިވެހިރާއްޖޭގެ ތަރައްޤީއަކީ ޤައުމުގެ ނާޒުކުތިމާވެށި ރައްކާތެރިކޮށް ދެމެހެއްޓެނިވި ތަރައްޤީގެ މަފްހޫމުގެ ހަމަތަކާއި އިމުގެތެރޭގައި ހިންގަންޖެހޭނެ ތަރައްޤީއެއްކަން ޤަބޫލުކުރާ ހިނދު، ތިރީގައިވާ ނުކުތާތައް ފާހަގަކުރަމެވެ.\n1) ކުޅުދުއްފުށީ ކުޅިއަކީ އެރަށުގެ އެތަށް އަންހެނުންނެއްގެ ދިރިއުޅުމާއި އާމުދަނީ އެތަނުގެމައްޗަށް ބިނާވެފައިވާ ތަނެކެވެ. ޒަމާނުއްސުރެ އެރަށުގެ އަންހެނުން އެކުޅިބޭނުންކުރަމުންދަނީ ބޮނބިފާކޮށް ރޯނުވެށުމާއި ބުރެވިކޮށުމުގެ ތިމާވެއްޓާއި ރައްޓެހި އަގުހުރި މަސައްކަތްތަކެއް ކުރުމަށެވެ. ކުޅިހިއްކާ ނައްތާލުމުން އެމީހުނަށް އިޔާދަނުކުރެވޭނެ އާމުދަނީގެ ދަތިކަން އިހުސާސުވާނެކަމުގެ ބިރުއޮތްކަން ފާހަގަކުރަމެވެ. އަދި ދެމެހެއްޓެނިވި ގޮތަކަށް އާމުދަނީހޯދޭނެ މަަގުބަންދުވުމުން ކުރުރާސްތާގައި ދެވޭ ބަދަލަކުން ފޫނުބެއްދޭނެގެއްލުން ދުރުރާސްތާގައި ލިބޭނޭކަންވެސް ފާހަގަކުރަމެވެ. މީގެ އިތުރުން މިފަދަ ސިޔާސަތުތައް ކަނޑައަޅާއިރު އޭގެނޭދެވޭއަސަރުކުރާނެ އަންހެންމަސައްކަތްތެރިންގެ ޙިޔާލާއި މަޝްވަރާ ހޯދިފައިނުވާކަންވެސް ހިތާމައާއިއެކު ފާހަގަ ކުރަމެވެ.\n2) ކުޅުދުއްފުށީ ކުޅިއަކީ ދިވެހިރާއްޖޭގައި އޮތް އެންމެބޮޑު މަށިކުޅި ކަމަށްވާއިރު އެއީ ތާރީޙީ އަދި ހިމާޔަތްކުރަންޖެހޭ އަގުހުރި ޤައުމީ ޤުދުރަތީ ތަރިކައެއްވެސްމެއެވެ. ދުނިޔޭގެ ފެންވަރުގައި ކުޅީގެތިމާވެށި ރައްކާތެރިކުރުމުގެ މަސައްކަތުގައި އިސްކޮށް ހަރަކާތްތެރިވާ ޖަމުއިއްޔާއެއްކަމުގައިވާ އައި. ޔޫ. ސީ. އެން ގެ ނެތިހިނގައިދާނެކަމުގެބިރު ފާހަގަކުރާ ރަތްލިސްޓުގައި ހިމެނޭ 8 ގަހުގެބާވަތް މިކުޅީގައި ހުރެއެވެ.\nމީގެއިތުރުން މިކުޅިއަކީ ދުނިޔޭގެއެހެންކަންކޮޅުތަކުން ހިޖުރަކުރާދޫނީގެ މަންޒިލަކަށް ވާހިނދު، ކުޅީގެމުހިންމުކަން އޮތީ ހަމައެކަނި ދިވެހިރާއްޖެއަށް ނޫންކަންވެސް ފާހަގަކުރަމެވެ.\nމިކަންކަމުގެ އިތުރުން ގަދަމޫސުމުގައި މަސްއުފެއްދުމުގެ ފުރުސަތުއޮތަތީ މިކުޅީގެ ވަސީލަތުން ރަށުގެމީހުނަށް މަންފާލިބިފައިވެއެވެ. މިއީ ރަށުގައި ކާބޯތަކެތީގެ ދަތިކަންދިމާވެދާނެ (ފޫޑް އިންސެކިއުރިޓީ) ހާލަތެއްގައި މީހުނަށް ބޭނުންކުރުމުގެ ފުރުސަތުއޮތް ވަސީލަތެއްވެސްމެއެވެ. މިހަޤީގަތްތަކުގެ އަލީގައި ހިތާމައާއިއެކު ފާހަގަކުރަންޖެހެނީ ކުޅީގެ ވަސީލަތް މުޅިން ނެތިދިއުމުން ދެމެނެހެއްޓެނިވި ގޮތެއްގައި ލިބެންހުރި ޤުދުރަތީ މަންފާތަކަކުން ރަށުގެ ރައްޔިތުން ދާއިމަށް މަހުރޫމުވެގެންދާނެ ކަމެވެ.\n3) ކުޅުދުއްފުށީގެ ޤުދުރަތީ ކުޅިއަކީ އެރަށުގެ ތިމާވެށީގެ ރައްކާތެރިކަމާއިގުޅިފައިވާ އަސާސީ ގުނަވަނެކެވެ. ވަށައިގެންވާކަނޑާއި އޮޔާއި މޫސުމީބަދަލުތަކުން މުޅިރަށާއި ރަށުގެ ފެންފަށަލައިގެ ނިޒާމު ހިމާޔަތްކުރާ ޤުދުރަތީ ވަސީލަތަކީ މިކުޅިއެވެ. 2004ގެ ސުނާމީފަދަ ނުރައްކާތެރި ޤުދުރަތީކާރިސާއެއް މާދަމާހިނގިނަމަވެސް ރަށުގެސަލާމަތީ ނިޒާމަކަށްއޮތީ މިމުހިންމު ވަސީލަތެވެ. އަދި މޫސުމީވިއްސާރައިން ރަށުގައި ފެންބޮޑުވުމުގެ ހާލަތުން ސަލާމަތްކޮށް ރައްކާތެރިކޮށްދޭ މުހިންމު ގުނަވަނަކީވެސް މިކުޅިއެވެ.\n4) ރާއްޖޭގެ ތިމާވެށި ހިމާޔަތްކުރުމަށް ބައިނަލްްއަޤުވާމީ އެކި ފޯރަމްތަކުގައި ދިވެހިރާއްޖެވަނީ އެކިވައުދުތައް ވެފައެވެ. ފާހަގަކޮށްލެވޭ ގޮތުގައި ރާއްޖޭގެ އެއްލަނޑުދަނޑިއަކީ މުޅިރާއްޖެ ބައޯސްފިއަރ ރިޒާވް އަކަށް ހެދުމެވެ. އަދި 2015 ގެ ކޮޕް 21 ބައްދަލުވުމުގެ ޕެރިސް އެގްރީމެންޓުގައިވެސް ރާއްޖެވަނީ ބައިވެރިވެފައެވެ. މޫސުމަށް އަންނަ ބަދަލުތަކުން ސަލާމަތްކަން ހޯދުމަށާއި ތިމާވެށި ހިމާޔަތްކުރުމާއި ރައްކާތެރިކުރުމަށް ވަކާލާތުކުރަން، އެހެންއަހަރުތަކެކޭވެސް އެއްފަދައިންް، 2017 ގެ ކޮޕް 23 ގެ ބައްދަލުވުމުގައި އަންނަ ނޮވެމްބަރު މަހު ރާއްޖެއިން ބައިވެރިވާނެ ކަމަށް ޤަބޫލުކުރެވެއެވެ. އެހެންކަމުން ތިމާވެށި ރައްކާތެރިކުރުމުގެ އިސްސަފުގައި ވަކާލާތުކޮށް ބަސްވިކޭ ޤައުމަކަށް ރާއްޖެއަށް ވެވޭނީ ރާއްޖޭގެތިމާވެށި އަމަލީގޮތުން ހިމާޔަތްކުރާކަމުގެ މިސާލުދައްކައިގެންކަމަށް ޤަބޫލުކުރަމެވެ.\nމީގެ އިތުރުން ދެމެހެއްޓެނިވި ތަރައްޤީގެ ލަނޑުދަނޑިތަކަށް ބަލާއިރު ކުޅުދުއްފުށީ ގެ ކުޅި ހިއްކުމަކީ އެރަށުގެ ދެމެހެއްޓެނިވި ކުރިއެރުމަށް ސީދާގޮތުންނާއި ނުސީދާގޮތުން ނޭދެވޭ ބޮޑެތި އަސަރުތަކެއްކުރާނެ ކަމެކެވެ. މިކަމާގުޅުންހުރި ލަނޑުދަނޑި ތަކުގެތެރޭގައި 5، 9، 10، 11، 12، 13، 14 އަދި 15 ހިމެނޭކަން ފާހަގަކުރަމެވެ.\nކަންމިހެން އޮތްއިރު، ކުޅިހިއްކުމާއިގުޅޭގޮތުން ތިމާވެށީގެ ހާލަތުދެނެގަތުމުގެ ރިޕޯޓެއްގެ (އީ. އައި. އޭ) ހޯދުންތަށް ރައްޔިތުންނާއި ހިއްސާކޮށް މަޝްވަރާކުރުމުގެ ފުރުސަތު މިހާތަނަށް ލިބިފައިނުވާ ކަމީވެސް މިޖަމުއިއްޔާތަކުގެ ކަންބޮޑުވުމެކެވެ. އެހެންކަމުން ކުޅުދުއްފުށީ ކުޅި ދާއިމަށްފަނާކުރަނިވި ވިސްނުމެއްގައި ތަރައްޤީގެ ނަމުގައި އިޔާދަނުކުރެވޭނެފަދަ ގެއްލުން ލިބޭނެގޮތަކަށް، އަދި ދެމެހެއްޓެނިވި ތަރައްޤީގެ އިމުންބޭރު ސިޔާސަތަކުން ދުރަށްދިއުމަށް ސަރުކާރަށާއި ދައުލަތުގެ ކަމާބެހޭ މުއައްސަސާތަކަށް މިޖަމުއިއްޔާތަކުން އިލްތިމާސްކޮށް ގޮވާލަމެވެ.\n23 އޮކްޓޯބަރ 2017 / 03 ސަފަރު 1439


1.9 މިލިއަން ރުފިޔާ ވަގަށް ނެގި ލަންކާ މީހަކު ހައްޔަރު ކޮށްފި – Dhen.mv\n1.9 މިލިއަން ރުފިޔާ ވަގަށް ނެގި ލަންކާ މީހަކު ހައްޔަރު ކޮށްފި\nދެން އެމްވީ April 14, 2020 - 10:00 pm\nކޭއެސްޖޭ އޯވަސީސް އިން 1.9 މިލިއަނަށްވުރެ ގިނަ ރުފިޔާ ވަގަށް ނަގެ ލަންކާ މީހަކު ހައްޔަރު ކޮށްފިއެވެ.\nފުލުހުން ބުނީ މިމަހުގެ 11 ވަނަ ދުވަހު ކޭއެސްޖޭ އޯވަސީސްގެ މުވައްޒިފުންނަށް މުސާރަ ދިނުމަށް ނަގާފައިވާ ގިނަ އަދަދެއްގެ ފައިސާ އާއި ބައެއް އެހެން ތަކެތި ވަގަށް ނަގާފައިވާ މައްސަލައެއް ބަލަމުން އަންނަ ކަމަށެވެ.\nރިސޯޓެއްގައި ތިބި އެ ކުންފުނީގެ މުވައްޒިފުންނަށް މުސާރަ ދޭން ވެގެން ކުންފުނީގެ ފަރާތުން ފައިސާ ބަލާ މާލެ އައިސް ހުރި މީހާ ފައިސާއާ ހަވާލުވެ އެ ހިފައިގެން އެނބުރި ރިސޯޓަށް ފުރަންދެން އޭނާ ހުރީ ގެސްޓް ހައުސްއެއްގައި ކަމަށާ ފައިސާ އާއި ރިސޯޓަށް ގެންދަން ހުރި ތަކެތި ވަގަށް ނެގީ އެ ގެސްޓް ހައުސްގައި އޭނާ ހުއްޓާ ކަމަށް ފުލުހުން ބުނެއެވެ.\nފުލުހުން ބުނީ އެގޮތުން 1.9 މިލިއަނަށްވުރެ ގިނަ ދިވެހި ރުފިޔާއާ، 25،000 ރުފިޔާގެ އަގުހުރި ޑާޓާ ކާޑާ، ރައުޓާއަކާއި 11،000 ރުފިޔާގެ އަގުހުރި ފަސް މޯބައިލް ފޯނާއި 29،000 ރުފިޔާގެ އަގުހުރި ރިޗާޖް ކާޑް ވަގަށް ގެންދިޔަ ކަމަށެވެ.\nފުލުހުން ބުނީ އޭގެ ތެރެއިން ބައެއް ތަކެތި މިމަހުގެ 12 ވަނަ ދުވަހު ހޯދާފައިވާ ކަމަށެވެ. އެގޮތުން 1.5 މިލިއަނަށްވުރެ ގިނަ ރުފިޔާއާ، އެހެނިހެން ތަކެތި ހޯދާފައިވާ ކަމަށް ފުލުހުން ބުންޏެވެ.\nމި މައްސަލައާ ގުޅިގެން މިމަހުގެ 12 ވަނަ ދުވަހު އުމުރުން 27 އަހަރުގެ ސްރީލަންކާއަށް ނިސްބަތްވާ ފިރިހެނެއް ވަނީ ހައްޔަރު ކޮށްފަ އެވެ. އަދި އޭނާގެ ތަހުގީގު ބަންދަށް މިހާރު ވަނީ 15 ދުވަސް ކޯޓުން ހޯދާފަ އެވެ.\nމިފަހުން ވައްކަމުގެ ބޮޑެތި މައްސަލަތަކެއް ވަނީ ހިނގާފައެވެ. އެގޮތުން އެޕޯލޯ ހޯލްޑިންގްސްގެ އޮފީސް ފަޅާލައި އެ އޮފީހުގެ ތިޖޫރީ ހަލާކު ކޮށްލައިގެން 1.7 މިލިއަނަށްވުރެ ގިނަ ރުފިޔާ ވަނީ ވަގަށް ނަގާފަ އެވެ.